
PIRMAS SKYRIUS 


Kaip Kandidas buvo auklėjamas puikioje pilyje 
ir kaip iš ten buvo išvytas 


Vestfalijoje, pono barono Tunder-ten-tronko pilyje, gy- 
veno jaunuolis, gamtos apdovanotas švelniausiais polin- 
kiais. Jo veidas atspindėjo jo sielą. Apie viską jis spręsdavo 
gana tiesiai, nuoširdžiai ir labai paprastai ir, manau, dėl to 
buvo pramintas Kandidu*. Senieji namų tarnai spėjo, kad 
jis esąs sūnus barono sesers ir kaimynystėje gyvenusio 
gero ir garbingo bajoro, už kurio toji panelė nenorėju- 
si tekėti, nes jis galėjęs įrodyti tik septyniasdešimt vie- 
ną savo senolių kartą, o kitą jo genealoginio medžio dalį 
buvo išdildęs permainingasis laikas. 

Ponas baronas buvo vienas galingiausių Vestfalijos 
senjorų, nes jo pilis buvo su durimis ir langais, o didžioji 
menė netgi nukabinėta kilimais. Visi jo kiemsargiai šunys 
prireikus pavirsdavo kurtais, o arklininkai - medžioto- 
jais. Kaimo vikaras buvo vyriausiasis jo rūmų kapelionas. 
Visi jie vadindavo baroną monsinjoru ir juokdavosi, kai 
jis pasakodavo savo nuotykius. 


! Mindenas - Vestfalijos miestas. 
? Kandidas - „tiesus, nuoširdus“ (pranc.). 

Ponia baronienė svėrė apie tris šimtus penkiasde- 
šimt svarų* ir dėl to buvo labai gerbiama. Ji priiminė- 
davo svečius itin oriai ir tuo pelnė dar didesnę žmonių 
pagarbą. Jos septyniolikmetė duktė Kunigunda buvo 
raudonskruostė, skaisti, dikta ir patraukli mergina. 
Barono sūnus visais atžvilgiais atrodė vertas savo tėvo. 
Mokytojas Panglosas3 buvo šeimos orakulas, ir mažasis 
Kandidas klausydavosi jo pamokų su būdingu savo am- 
žiui ir prigimčiai patiklumu. 

Panglosas dėstė metafizinę teologinę kosmolonigo- 
logiją*. Jis nuostabiai įrodydavo, jog nėra pasekmės be 
priežasties> ir jog šiame geriausiame iš galimų pasaulių 
monsinjoro barono pilis yra gražiausia iš visų pilių, o po- 
nia - geriausia iš visų baronienių, kokios tik gali būti. 

- Yra įrodyta, - sakydavo jis, - kad kitaip ir būti nega- 
li: kadangi viskas egzistuoja kuriam nors tikslui, tai viskas 
egzistuoja būtinai geriausiam tikslui. Atkreipkite dėmesį 
į tai, kad nosis yra sukurta nešioti akiniams; todėl mes 
nešiojame akinius. Kojos, atrodo, įtaisytos tam, kad būtų 
apautos, ir todėl mes dėvime apavą. Akmenys atsirado 
tam, kad būtų tašomi ir kad iš jų būtų statomos pilys, - ir 
štai monsinjoras turi puikią pilį: žymiausias provincijos 
baronas turi gyventi visų puikiausiai. Kadangi kiaulės yra 


* Apie 159 kg (red. past.). 

> Panglosas - „visažinis“ (gr.). 

4 Čia šaipomasi iš vokiečių filosofo Wolfeo (1697-1754), Gottfriedo Wilhel- 
mo Leibnizo sekėjo, teorijos. 

> Nėra pasekmės be priežasties... - Leibnizo determinizmo parodija. Leibni- 
zas teigė, kad „visa, kas vyksta, turi priežastį ar bent sąlygojantį pagrindą. 

sukurtos tam, kad būtų valgomos, tai mes ištisus metus ir 
valgome kiaulieną. Vadinasi, tie, kurie tvirtina, kad vis- 
kas yra gera, skelbia kvailystę: reikėtų sakyti, kad viskas 
yra kuo puikiausia. 

Kandidas atidžiai klausėsi ir nuoširdžiai tuo tikėjo: 
panelė Kunigunda jam atrodė nepaprastai graži, nors 
jis niekad neišdrįso to jai pasakyti. Jo galva, didelė lai- 
mė yra gimti baronu Tunder-ten-tronkuų; antrasis laimės 
laipsnis - būti panele Kunigunda, trečiasis - kasdien ją 
matyti, o ketvirtasis - klausyti mokytojo Pangloso, paties 
didžiausio filosofo provincijoje, taigi ir visame pasaulyje. 

Kartą Kunigunda, vaikščiodama netoli pilies po miš- 
kelį, vadinamą parku, pamatė krūmuose daktarą Panglo- 
są, duodantį eksperimentinės fizikos pamoką jos motinos 
kambarinei, labai gražiai ir labai nuolaidžiai juodbruviu- 
kei. Kunigunda buvo didžiai linkusi į mokslus, todėl, su- 
laikiusi kvapą, stebėjo vis kartojamus bandymus, kurių 
ji buvo liudytoja. Ji aiškiai matė pakankamą daktaro pa- 
grindą, pasekmes ir priežastis ir grįžo įsijaudinusi, susi- 
mąsčiusi, užsidegusi pažinimo troškimu, galvodama, kad 
ji galėtų būti pakankamas pagrindas jaunajam Kandidui, 
o šis galėtų būti pagrindas jai. 

Grįždama į pilį, ji susitiko Kandidą ir paraudo. Parau- 
do ir Kandidas. Ji trūkčiojamu balsu tarė jam pasveiki- 
nimo žodžius, o Kandidas atsakė jai, pats nežinodamas, 
ką kalbas. Kitą dieną po pietų, kai visi pakilo nuo stalo, 
Kunigunda ir Kandidas atsidūrė kambaryje už paravano. 
Kunigundai iškrito nosinė, Kandidas ją pakėlė. Ji nekal- 
tai paėmė Kandido ranką, jaunuolis pabučiavo jaunos 

panelės ranką irgi nekaltai, bet vikriai, jausmingai ir itin 
grakščiai. Jų lūpos suartėjo, akys užsiliepsnojo, keliai ėmė 
virpėti, rankos pasiklydo. Ponas baronas Tunder-ten- 
tronkas ėjo pro paravaną ir, pamatęs šią priežastį bei šią 
pasekmę, išmetė Kandidą iš pilies, kelissyk smarkiai spy- 
ręs jam į užpakalį. Kunigunda apalpo. Kai tik atsipeikėjo, 
ponia baronienė davė jai ausų. Ir visi nusiminė gražiau- 
sioje ir maloniausioje iš visų pilių. 


ANTRAS SKYRIUS 
Kas atsitiko Kandidui pas bulgarus“ 


Išmestas iš žemiškojo rojaus, Kandidas ilgai ėjo, kur kojos 
nešė, verkdamas, keldamas akis į dangų, nuolat gręžioda- 
masis į gražiausiąją iš visų pilių, kur pasiliko gražiausio- 
ji iš visų baronaičių. Nevakarieniavęs jis atsigulė vidury 
lauko, tarpuvagėj. Sniegas dribo dideliais kąsniais. Kitą 
dieną, sustiręs į kaulą, be skatiko kišenėje, vos gyvas iš 
bado ir nuovargio, Kandidas nupėdino iki gretimo mies- 
to, kuris vadinosi Valdberghof- Trarbkdikdorfas. Liūdnas 
sustojo prie vienos smuklės durų. Jį pastebėjo du vyrai 
mėlynais drabužiais?. 

— Drauguži, - tarė vienas jų, - štai stotingas vaikinas, 
ir augumo kaip reikiant. 


6 Bulgarais čia vadinami prūsai. 
7 Vyrai mėlynais drabužiais - prūsų rekrūtų verbuotojai, vilkėję mėlynais 
drabužiais. 

Juodu žengė prie Kandido ir labai mandagiai pakvietė 
jį pietų. 

- Ponai, - tarė jiems Kandidas su mielu kuklumu, - 
jūs teikiate man daug garbės, bet aš neturėsiu iš ko už- 
simokėti. 

— O, pone, - tarė vienas iš mėlynšvarkių, - tokios iš- 
vaizdos ir tokie garbūs žmonės kaip jūs niekad nemoka: 
argi ūgio jūs ne penkių pėdų ir penkių colių? 

— Taip, ponai, aš tokio ūgio, - tarė Kandidas nusi- 
lenkdamas. 

- Tai sėskitės, pone, prie stalo: mes ne tik užmokėsi- 
me už jus, bet ir jokiu būdu nepakęsime, kad toks žmo- 
gus kaip jūs neturėtų pinigų. Žmonės tam ir sutverti, kad 
vienas kitam padėtų. 

- Teisingi jūsų žodžiai, - atsakė Kandidas. - Ir Pan- 
glosas man nuolat šitaip tvirtindavo, ir aš pats aiškiai ma- 
tau, kad viskas yra kuo puikiausia. 

Mėlynšvarkiai paprašė jį priimti keletą ekiu. Jis paėmė 
juos ir norėjo užsimokėti už savo pietus, bet jie neleido, ir 
visi susėdo prie stalo. 

- Jūs, be abejo, labai mylite... 

- O, taip! - atsakė jis. - Aš labai myliu panelę Kuni- 
gundą. 

- Ne, - tarė vienas iš tų ponų, - mes klausiame, ar 
labai jūs mylite bulgarų karalių*? 

— Nė trupučio, -atsakė Kandidas, - nes aš niekad nesu 
jo matęs. 


8 Bulgarų karalius - Prūsijos karalius Frydrichas II (1712-1786), Voltaireo 
globėjas. 


Voltaire ` 


— Kaip? Juk tai yra maloniausias iš visų karalių, ir rei- 
kia išgerti į jo sveikatą. 

- Mielu noru, ponai. 

Ir jis išgėrė. 

- To ir pakanka, - tarė jam naujieji draugai: - dabar 
jūs bulgarų atrama, apsauga, gynėjas ir didvyris. Jums yra 
užtikrinta laimė ir garbė. 

Tuoj pat jam apkalė kojas geležiniais ir nuvarė į pulką. 
Čia jam liepė suktis dešinėn, kairėn, traukti, kišti grūs- 
tuvą, taikytis, šaudyti, marširuoti ir atskaitė trisdešimt 
lazdų. Kitą dieną jis pratimus atliko kiek geriau ir gavo 
tik dvidešimt lazdų. Trečią dieną gavo tik dešimt, ir jo 
draugai ėmė jį laikyti įstabiu vaikinu. 

Visiškai suglumęs Kandidas dar gerai nesusivokė, kaip 
jis pasidarė didvyris. Vieną gražią pavasario dieną jam 
šovė į galvą pasivaikščioti, ir jis leidosi pirmyn manyda- 
mas, kad žmogus, lygiai kaip ir kiekvienas gyvas padaras, 
turi teisę naudotis savo kojomis kaip tinkamas. Nenužy- 
giavus nė dviejų mylių, prie jo prišoko keturi kiti didvy- 
riai šešių pėdų augumo, surišo jį ir nuvedė į kalėjimą. Čia 
jam juridiškai buvo pateiktas klausimas, kas jam geriau: 
ar kad jį trisdešimt šešis kartus pervarytų pro rikiuotę, ar 
kad iš karto sumuštų į kaktą dvylika švino kulkų. Veltui 
Kandidas įtikinėjo turįs laisvą valią ir nenorįs nei vieno, 
nei antro - buvo priverstas rinktis. Naudodamasis dievo 
dovana, kuri vadinama laisve, jis apsisprendė trisdešimt 
šešis kartus mušamas pereiti pro rikiuotę; bet iškentė tik 
du tokius pasivaikščiojimus. Pulke buvo du tūkstančiai 
karių, tad Kandidas gavo keturis tūkstančius kirčių, ir jo 

kūnas nuo sprando iki užpakalio virto gyva mėsa. Kai 
jau rengėsi trečiąkart jį varyti, Kandidas, netekęs jėgų, 
maldavo geriau sutrupinti jam galvą. Toji malonė buvo 
suteikta. Jam užrišo akis ir liepė klauptis. Tuo metu pro 
šalį važiavo bulgarų karalius ir pasiteiravo, kuo nuteista- 
sis prasikalto. Tasai karalius buvo didžio proto žmogus 
ir iš to, ką išgirdo apie Kandidą, suprato, kad tai jaunas 
metafizikas, visiškai nenusituokiąs apie šio pasaulio daly- 
kus. Jis atleido Kandidui nusikaltimą, parodydamas tokį 
gailestingumą, kurį liaupsinte liaupsins visi laikraščiai 
per amžius. Prityręs chirurgas išgydė Kandidą per trejetą 
savaičių raminamaisiais vaistais, nurodytais Dioskorido?. 
Kai Kandidui ėmė ataugti oda ir jis jau galėjo vaikščioti, 
bulgarų karalius paskelbė karą avarų” karaliui. 


TREČIAS SKYRIUS 


Kaip Kandidas išsigelbėjo nuo bulgarų 
ir kas jam paskui nutiko 


Kas gali būti gražesnio, miklesnio, šaunesnio ir tvarkin- 
gesnio kaip šios dvi kariuomenės! Dūdos, fleitos, obojai, 
būgnai, patrankos sudarė tokią harmoniją, kokios niekad 
nė pragaras negirdėjo. Pirmiausia patrankos išguldė maž- 
daug po šešetą tūkstančių vyrų iš kiekvienos pusės, o pas- 


* Dioskoridas - graikų gydytojas, gyvenęs I m. e. a. 

10 Avarai - gentis, kadaise gyvenusi Balkanų pusiasalyje ir pietų Rusijoje. 
Čia avarais vadinami prancūzai, o avarų ir bulgarų karu - Septynerių metų 
karas (1756-1763). 

kui šautuvai nušlavė nuo geriausio iš visų pasaulių devynis 
ar dešimt tūkstančių nenaudėlių, kurie teršė jo paviršių. 
Durtuvas taip pat buvo pakankamas pagrindas mirti ke- 
letui tūkstančių žmonių. Visų žuvusiųjų skaičius siekė apie 
trisdešimt tūkstančių. Kandidas, drebėdamas, kaip ir tinka 
filosofui, per šias skerdynes slapstėsi kiek įmanydamas. 

Kai abu karaliai įsakė savo stovyklose sugiedoti Te 
Deum, Kandidas pagaliau nusprendė pasitraukti ir kur 
nors kitur apsvarstyti tų įvykių pasekmes bei priežastis. 
Perkopęs mirusiųjų ir mirštančiųjų krūvas, priėjo gretimą 
kaimą, virtusį pelenais: tai buvo avarų kaimas, kurį bulga- 
rai sudegino, vadovaudamiesi viešosios teisės įstatymais. 
Čia subadyti seneliai žiūrėjo, kaip miršta jų papjautos 
žmonos, glausdamos mažyčius prie savo kruvinų krūtų; 
ten perskrostais pilvais merginos, patenkinusios gamti- 
nius keleto didvyrių poreikius, kvėpčiojo paskutinį kartą; 
kitos, apdegintos, maldavo pribaigiamos. Šalia nukapotų 
rankų ir kojų buvo išbarstytos ant žemės smegenys. 

Kandidas kiek galėdamas greičiau spruko į kitą kaimą; 
šis priklausė bulgarams, ir avarų didvyriai jį buvo lygiai 
taip pat nusiaubę. Per kūnus, trūkčiojančius prieš mirtį, 
per griuvėsius Kandidas pagaliau išsikapstė iš karo lauko, 
nešdamasis krepšelyje truputį maisto ir nė valandėlei ne- 
pamiršdamas panelės Kunigundos. Kai pasiekė Olandiją, 
visos jo maisto atsargos buvo pasibaigusios. Bet jis buvo 
girdėjęs, jog šiame krašte visi žmonės yra turtingi ir visi 
krikščionys, todėl tikėjosi, kad čia su juo elgsis ne blogiau 
kaip barono pilyje, iš kurios buvo išvytas dėl gražių pane- 
lės Kunigundos akių. 

Jis paprašė išmaldos keletą rimtų žmonių, bet jie visi 
atsakė jį uždarysią į pataisos namus, jei ir toliau jis versią- 
sis šiuo amatu: ten išmoksiąs gyventi. 

Paskui jis kreipėsi į žmogų, kuris ką tik ištisą valan- 
dą kalbėjo dideliame susirinkime apie gailestingumą. Šis 
oratorius", skersomis į jį pažvelgęs, tarė: 

- Ko jūs čia atėjote? Ar turite tam rimtą priežastį? 

- Nėra pasekmės be priežasties, - kukliai atsakė Kan- 
didas. - Viskas būtinai yra tarpusavy susiję ir viskas yra 
nukreipta į gera. Reikėjo, kad aš būčiau pavytas nuo pa- 
nelės Kunigundos, pervarytas pro rikiuotę, reikia, kad 
prašyčiau duonos, kol ją galėsiu pats užsidirbti; visa tai 
negalėjo būti kitaip. 

- Mano mielas, - tarė jam oratorius, - ar jūs tikite, 
kad popiežius - antikristas? 

- Apie tai aš dar nesu girdėjęs, - atsakė Kandidas, — 
bet ar jis antikristas, ar ne, aš vis tiek neturiu duonos. 

- Tu nevertas jos valgyti, - tarė anas, - eik šalin, ne- 
naudėli, šalin, nevidone, ir daugiau nelįsk prie manęs! 

Oratoriaus žmona, iškišusi galvą pro langą ir pa- 
mačiusi žmogų, abejojantį, ar popiežius yra antikristas, 
šliūkštelėjo jam ant galvos pilną... O dangau! Kokį kraš- 
tutinumą pasiekia religinis damų užsidegimas. 

Vienas žmogus, kuris nebuvo krikštytas, geraširdis 
anabaptistas'?, vardu Žakas, matė, kaip žiauriai ir gėdin- 


!! Šis oratorius... - protestantų kunigas. 

'* Anabaptistai - krikščionių sekta, reformacijos laikais išplitusi Vokietijoje 
ir Olandijoje. Anabaptistai nepripažino jokios valdžios, bažnytinių apeigų, 
vaikų krikšto ir propagavo turtų bendrumą. 

gai pasielgta su vienu jo broliu, su dvikoju, beplunksniu 
padaru, turinčiu sielą". Jis parsivedė jį namo, apvalė, davė 
jam duonos ir alaus, padovanojo du florinus ir net norėjo 
jį išmokyti austi savo verslamonėje persiškas medžiagas, 
kurios gaminamos Olandijoje. Kandidas, beveik pulda- 
mas prieš jį ant kelių, sušuko: 

- Mokytojas Panglosas gerai sakydavo, kad šiame pa- 
saulyje viskas yra kuo puikiausia, nes aš nepalyginamai 
daugiau esu sujaudintas jūsų nepaprasto taurumo negu 
to pono su juodu apsiaustu ir jo žmonos žiaurumo. 

Kitą dieną bevaikščiodamas jis susitiko elgetą, visą 
išbertą spuogų, užgesusiom akim, išopėjusia nosim, per- 
kreipta burna su pajuodusiais dantimis, kalbantį gerkli- 
niu balsu; jį kamavo smarkus kosulys, ir atsikrenkštęs jis 
kiekvieną sykį išspjaudavo po dantį. 


KETVIRTAS SKYRIUS 


Kaip Kandidas susitiko savo buvusį filosofijos 
mokytoją daktarą Panglosą ir kas po to atsitiko 


Ne tiek iš pasibaisėjimo, kiek iš užuojautos Kandidas 
šiam baisiam elgetai atidavė tuos du florinus, kuriuos 
buvo gavęs iš dorojo anabaptisto Žako. Šmėkla atidžiai į 


eyo m 6% 


išsigandęs pasitraukė atbulas. 


13 Platono apibrėžimas. 

- Aiman! — tarė nelaimingasis kitam nelaiminga- 
jam. - Argi jūs nebepažįstate savo brangiojo Pangloso? 

- Ką aš girdžiu? Argi tai jūs, brangusis mokytojau! 
Kaip jūs atsidūrėte tokioje baisioje būklėje! Kokia gi ne- 
laimė jus ištiko? Kodėl jūs nebe gražiausioje iš visų pilių? 
Kas atsitiko panelei Kunigundai, perlų perlui, tobuliau- 
siam gamtos kūriniui? 

- Aš nebeturiu jėgų, - tarė Panglosas. 

Kandidas tuojau jį nusivedė į anabaptisto tvartą ir ten 
davė jam gabalėlį duonos. 

Panglosui atsigavus, vėl paklausė: 

- Tai kaip Kunigunda? 

— Ji mirė, - atsakė anas. 

Sulig tais žodžiais Kandidas apalpo; draugas jį atgai- 
vino šlakeliu prasto acto, kurio atsitiktinai rado tvarte. 
Kandidas atvėrė akis. 

— Kunigunda mirė! Ak, geriausias iš visų pasaulių, kur 
tu? Betgi kokia liga ji mirė? Gal nuo to, kad matė, kaip jos 
tėvas mane išspyrė iš gražiosios pilies? 

— Ne, - atsakė Panglosas, - bulgarų kariai perskrodė 
jai pilvą, prieš tai ją prievartavę tiek, kiek tik įmanė. Jie 
perskėlė ponui baronui galvą, kai šis norėjo ją apginti; 
ponia baronienė sukapota į gabalus; su vargšu mano au- 
klėtiniu buvo pasielgta panašiai kaip su jo seseria; o pilies 
neliko akmens ant akmens - nei daržinės, nei avies, nei 
anties, nei medelio; bet už mus buvo gerai atkeršyta: ava- 
rai lygiai tą pat padarė gretimoje baronijoje, kuri priklau- 
sė bulgarų didikui. 

Išgirdęs tą pasakojimą, Kandidas vėl apalpo, bet, atga- 
vęs sąmonę ir išsakęs visa, ką turėjo pasakyti, ėmė teirautis 

apie priežastis, pasekmes ir pakankamą pagrindą, įstūmu- 
sį Panglosą į tokią baisią būklę. 

- Aiman, - tarė šis, - tai buvo meilė; meilė, žmonių 
giminės guodėja, pasaulio palaikytoja, visų gyvų būtybių 
siela, švelnioji meilė. 

- Aiman, - tarė Kandidas, - aš pažinau ją, tą meilę, 
tą širdžių valdovę, tą mūsų sielos sielą; iš jos aš sulaukiau 
tik vieno pabučiavimo ir dvidešimties spyrių į užpakalį. 
Kaip tokia graži priežastis galėjo jums sukelti tokias bjau- 
rias pasekmes? 

Panglosas šitaip atsakė: 

- O mano brangusis Kandidai! Jūs pažinote Paketę, 
dailiąją mūsų šviesiosios baronienės kambarinę; jos glė- 
byje aš patyriau rojaus džiaugsmus, užtraukusius man 
šias pragaro kančias, kurios, kaip matote, mane niokoja; 
ji buvo apsikrėtusi, gal jau ir mirė nuo to. Šitą dovaną Pa- 
ketė gavo iš didžiai mokyto pranciškono, kuris atsekė tos 
dovanos šaltinį: jis pats ją gavo iš vienos senos grafienės, 
toji - iš kavalerijos kapitono, tasai — iš vienos markizės, 
toji - iš pažo, šis — iš vieno jėzuito, kuris, dar būdamas 
novicu, betarpiškai ją buvo gavęs iš vieno Kristupo Ko- 
lumbo bendrakelionio. O aš jos niekam neperduosiu, nes 
jau mirštu. 

— O Panglosai! - sušuko Kandidas. - Kokia keista ge- 
nealogija! Ar tik ne velnias yra jos pradininkas? 

- Ne, - atsakė tasai didis žmogus. - Tai buvo neišven- 
giamas, tiesiog būtinas dalykas geriausiame iš visų pa- 
saulių, nes jei Kolumbas vienoje Amerikos saloje nebūtų 
susigriebęs tos ligos, užnuodijančios veisimosi šaltinį, 


16 


Kandidas, arba Optimizmas 


dažnai netgi kliudančios daugintis ir aiškiai priešingos 
didžiajam gamtos tikslui, - mes neturėtume nei šokola- 
do, nei košenilio; reikia dar pridurti, kad iki šiai dienai 
toji liga mūsų kontinente yra mums būdinga, kaip ir vai- 
dai. Turkai, indai, persai, kinai, siamiečiai, japonai jos dar 
nepažįsta, bet yra pakankamas pagrindas ir jiems su ja 
susipažinti po keleto amžių. O tuo tarpu ji nuostabiai iš- 
plito tarp mūsų, ypač tose didelėse kariuomenėse, suda- 
rytose iš dorų, gerai išauklėtų samdinių, kurie sprendžia 
valstybių likimą; kai trisdešimt tūkstančių vyrų kaunasi 
su tokio pat didumo kariuomene, galima užtikrinti, kad 
kiekvienoje pusėje yra po dvidešimt tūkstančių sifilitikų. 

- Nuostabus dalykas, - tarė Kandidas. - Bet jums rei- 
kia pasigydyti. | 

- O kaip aš gydysiuos? - tarė Panglosas. - Neturiu nė 
sū, bičiuli, o visame žemės rutulyje niekas nei kraujo tau 
nuleis, nei išklizmuos, jei neužmokėsi arba jei kas kitas 
už tave neužmokės. 

Išgirdęs tuos žodžius, Kandidas ryžosi veikti; jis nuėjo 
pas savo gailestingąjį anabaptistą Žaką, puolė jam po kojų 
ir taip jaudinančiai pavaizdavo savo draugo būklę, jog ge- 
rasis žmogus nesvyruodamas priglaudė daktarą Panglo- 
są; jis pagydė jį savo lėšomis. Panglosas per tą gydymą 
neteko tik vienos akies ir vienos ausies. Jis gražiai rašė 
ir gerai mokėjo aritmetiką. Anabaptistas Žakas padarė jį 
savo sąskaitininku. Po poros mėnesių jam teko vykti pre- 
kybos reikalais į Lisaboną, ir jis pasiėmė į savo laivą abu 
filosofus. Panglosas jam išaiškino, kad viskas pasaulyje 
yra kuo puikiausia. Bet Žakas manė kitaip. 

- Matyt, - kalbėjo jis, - žmonės truputį iškreipė pri- 
gimtį, nes jie nėra gimę vilkais, o tik pasidarę. Dievas jiems 
nedavė nei patrankų, šaudančių dvidešimt keturių svarų 
sviediniais, nei durtuvų, jie patys pasigamino ir durtuvus, 
ir patrankas, kad galėtų vieni kitus naikinti. Prie to dar ga- 
lima pridurti ir bankrutavimus, ir teismus, kurie užgrobia 
bankrotų turtą, kad jis netektų kreditoriams. 

 - Visa tai būtina, - atkirto vienakis daktaras. - Atski- 
ros nelaimės sudaro bendrą gėrį; taigi juo daugiau atskirų 
nelaimių, juo visuma yra geresnė. 

Taip jam besamprotaujant, apsiniaukė, papūtė vėjai iš 
visų keturių pasaulio šalių, ir laivą netoli Lisabonos uosto 
užklupo baisiausia audra. 


PENKTAS SKYRIUS 


Audra, laivo paskendimas, žemės drebėjimas 
ir kas nutiko daktarui Panglosui, Kandidui 
ir anabaptistui Žakui 


Pusė keleivių nusilpo, nusikamavo baisiausiai nuo laivo 
supimo, kuris gadina nervus ir nuotaiką žmonėms, blaš- 
komiems į visas šalis, neturėjo jėgų net jaudintis dėl pa- 
vojaus. Kita pusė keleivių šaukė ir meldėsi; burės buvo 
sudraskytos, stiebai sulaužyti, laivas prakiuro. Darbavosi, 
kas tik išmanė, be jokio sutarimo, be vadovavimo. Ana- 
baptistas truputį padėjo laivą valdyti; jis buvo ant viršu- 
tinės blikties; kažkoks įsiutęs jūreivis smogė jam iš peties 

ir partrenkė ant grindų; bet, per smarkiai užsimojęs, pats 
taip susvirduliavo, jog išlėkė iš laivo žemyn galva ir paki- 
bo ant sulaužyto stiebo. Gerasis Žakas puolė jo gelbėti, 
padėjo įlipti į laivą, tačiau besistengdamas ir pats įkrito į 
jūrą, o išgelbėtasis jūreivis leido jam žūti, net nesiteikęs į 
jį žvilgtelėti. Kandidas priėjęs pamatė, kaip jo geradarys 
vieną akimirką pasirodė vandens paviršiuje ir paskui am- 
žinai dingo bangose. Jis norėjo pulti paskui Žaką į jūrą, 
bet filosofas Panglosas jį sulaikė įrodinėdamas, kad Li- 
sabonos uostas tam tik ir buvo įkurtas, kad tasai anabap- 
tistas jame prigertų. Kol jis įrodinėjo a priori, laivas nu- 
skendo, ir visi žuvo, išliko tik Panglosas, Kandidas ir tas 
žiaurus jūreivis, kuris paskandino dorybingąjį anabaptis- 
tą; niekšas laimingai išplaukė į krantą, kur ir Panglosas su 
Kandidu buvo išmesti ant lentos. 

Truputį atsipeikėję, jie patraukė Lisabonos link; jiems 
buvo likę šiek tiek pinigų, ir, išsigelbėję nuo audros, jie 
tikėjosi išsigelbėti ir nuo bado. 

Vos tik jie įžengė į miestą, verkdami savo geradario, 
staiga pajuto drebant po kojomis žemę!*. Jūra kunkuliuo- 
dama užliejo uostą ir sudaužė laivus, kurie buvo išmetę 
čia inkarus. Ugnies ir pelenų sūkuriuose dingo gatvės ir 
aikštės; namai griuvo, stogai krito ant pamatų, pamatai 
biro į dulkes. Trisdešimt tūkstančių visokio amžiaus ir 
abiejų lyčių gyventojų žuvo griuvėsiuose. Jūreivis švil- 
paudamas ir keikdamasis kalbėjo: 


14 Kalbama apie Lisabonos žemės drebėjimą 1755 m. lapkričio ıd., per kurį 
buvo sugriautas trečdalis miesto ir žuvo apie 15 000 žmonių. 

- Čia bus galima šį tą laimėti. 

- Koks galėtų būti pakankamas pagrindas šitam reiš- 
kiniui? - samprotavo Panglosas. 

- Atėjo pasaulio galas! - sušuko Kandidas. 

Jūreivis tučtuojau, nepaisydamas mirties pavojaus, 
puolė į griuvėsius ieškoti pinigų. Radęs pasigriebė, nu- 
sigėrė, o prasipagiriojęs susirado namų griuvėsiuose 
tarp mirštančiųjų ir mirusiųjų sukalbamą merginą ir 
nupirko jos palankumą. Panglosas jį tuo tarpu trukte- 
lėjo už rankovės. 

- Bičiuli, - tarė jis, - tas negerai, jūs nukrypote nuo 
visuotinio proto, jūs blogai leidžiate laiką. 

- Po perkūnais, - atsakė šis. - Aš esu jūreivis, gimęs 
Batavijoje“, aš keturis kartus buvau išlipęs japonų žemė- 
je ir keturis kartus mindžiojau kryžių'“; kaip tik man ir 
klausytis apie tavo visuotinį protą! 

Akmenų šūsnis partrenkė Kandidą. Jis gulėjo paslikas 
gatvėje, užverstas griuvėsiais. Tarė Panglosui: 

- Aiman! Gauk kur nors truputį vyno ir aliejaus - aš 
mirštu. 

- Bet šitoks žemės drebėjimas nėra naujas dalykas, - 
atsakė Panglosas: - praeitais metais Amerikoje Limos 
miestas patyrė tokį pat sukrėtimą; tos pačios priežastys, 
tos pačios pasekmės; tikriausiai po žeme yra sieros telki- 
nys nuo Limos iki Lisabonos. 


15 Batavija - Indonezijos miestas (dab. Džakarta), buvusios olandų kolo- 
nijos centras. 

16 Olandų jūrininkai ir pirkliai, prasiskverbę į Japoniją, kuri europiečiams 
buvo uždaryta iki XIX a. vidurio, turėdavo viešai išsižadėti krikščionybės. 

- Labai galimas dalykas, - atsakė Kandidas, - bet, dėl 
dievo meilės, truputį aliejaus ir vyno! 

- Kaipgi „labai galimas dalykas“? - atkirto filosofas. - 
Man šis dalykas jau įrodytas. 

Kandidas neteko sąmonės, ir Panglosas atnešė van- 
dens iš netoli esančio fontano. 

Kitą dieną, klaidžiodami tarp griuvėsių, jie rado tru- 
putį maisto ir šiek tiek pasistiprino. Paskui, kaip ir visi 
kiti, padėjo gyventojams, išvengusiems mirties. Keletas 
jų išgelbėtų piliečių pavaišino juos pietumis, kokiais tik 
buvo galima pavaišinti tokioje nelaimėje. Žinia, visi valgė 
liūdni; svečiai savo duoną laistė ašaromis, bet Panglosas 
juos guodė tikindamas, kad kitaip nė negalėjo būti. 

— Mat, - kalbėjo jisai, - viskas yra taip, kad geriau ir 
būti negali: jei Lisabonoje yra ugnikalnis, jis negali būti 
kitoje vietoje, nes neįmanoma, kad daiktai nebūtų ten, 
kur jie yra, nes viskas yra gera. 

Nedidelis, tamsaus gymio žmogelis, artimas inkvizi- 
cijai, kuris sėdėjo šalia Pangloso, mandagiai tarė: 

- Matyt, ponas netiki gimtąja nuodėme: nes jei viskas 
yra puiku, negalėjo būti nei nupuolimo, nei bausmės. 

- Jūsų ekscelenciją labai nuolankiai prašau man at- 
leisti, - atsakė dar mandagiau Panglosas, - nes žmogaus 
nupuolimas ir jo prakeikimas neišvengiamai turėjo įvykti 
geriausiame iš galimų pasaulių. 

- Vadinasi, ponas netiki laisve? - paklausė artimas 
inkvizicijai žmogus. 

- Jūsų ekscelencija, atleiskite man, - tarė Panglosas, — 
laisvė gali egzistuoti drauge su absoliučia būtinybe, nes 

yra neišvengiama, kad mes būtume laisvi, nes pagaliau 
priežastingumo sąlygojama valia... 

Panglosui nesuskubus užbaigti sakinio, artimas in- 
kvizicijai žmogus galvos linktelėjimu davė ženklą tarnui, 
ir tas jam įpylė vyno, vadinamo „portu“, arba „oportu“. 


ŠEŠTAS SKYRIUS 


Kaip buvo įvykdytas puikus autodafe žemės 
drebėjimams sukliudyti ir kaip Kandidas 
buvo nuplaktas 


Po žemės drebėjimo, kuris sugriovė tris ketvirtadalius Li- 
sabonos, šalies išminčiai nulėmė, kad geriausias būdas ap- 
saugoti miestą nuo visiško sunaikinimo - tai surengti liau- 
džiai puikų autodafe. Koimbros universitetas nusprendė, 
kad iškilmingas keleto žmonių sudeginimas lėtoje ugnyje 
yra tikra priemonė žemės drebėjimui sustabdyti. 

Ta dingstimi buvo sučiuptas vienas biskajietis, kal- 
tinamas tuo, kad vedė savo kūmą, ir du portugalai, ku- 
rie, prieš valgydami viščiuką, nulupo nuo jo riebalus. Po 
pietų buvo sulaikytas daktaras Panglosas ir jo mokinys 
Kandidas, vienas už tai, kad kalbėjo, kitas - kad palankiai 
klausėsi; abu juos nuvedė į nepaprastai šaltus atskirus 
kambarius, kuriuose saulė niekad niekam nekliudė. Po 


17 Netrukus po žemės drebėjimo, 1756 m. birželio 20 d., Lisabonoje iš tikrųjų 
buvo surengtas didelis autodafe, kurį Voltaire mini ir savo veikale „Liudviko 
XV amžiaus istorija. 

savaitės abu juos apvilko san-benito!?, o jų galvas papuošė 
popierinėmis mitromis. Ant Kandido mitros ir san-beni- 
to buvo nupiešti apversti liepsnos liežuviai ir velniai be 
uodegų ir be nagų; Pangloso velniai buvo su uodegomis 
ir aštriais nagais, o liepsnos liežuviai kilo aukštyn. Šitaip 
aprengti, jie ėjo procesijoje ir išklausė labai graudingą pa- 
mokslą, lydimą gražaus choro giedojimo. Kandidas buvo 
nuplaktas rykštėmis į giesmės taktą, biskajietis ir tuo- 
du, kur nenorėjo valgyti riebalų, sudeginti, o Panglosas 
pakartas, nors tokio papročio ir nebuvo. Tą pačią dieną 
žemė vėl ėmė drebėti, siaubingai dundėdama. 

Persigandęs, pritrenktas, sumišęs, visas kruvinas, visas 
drebėdamas, Kandidas mąstė sau vienas: „Jei šis pasaulis 
yra geriausias iš galimų pasaulių, tai kokie gi tie kiti pasau- 
liai? Kad mane nuplakė - tiek to, plakė mane ir bulgarai, 
bet, brangusis mano Panglosai, didysis filosofe, ar reikėjo 
man jus pamatyti pakartą, ir nežinia už ką! O mano bran- 
gusis anabaptiste, geriausias iš visų žmonių, argi jums rei- 
kėjo prigerti uoste? O panele Kunigunda, perlų perle, argi 
reikėjo, kad jums būtų perskrostas pilvas? 

Kai Kandidas, pamokytas, išplaktas, gavęs nuodėmių 
atleidimą ir palaimintas, vos laikydamasis ant kojų, ėjo 
namo, prie jo prisiartino viena senelė ir tarė: 

- Pakelk galvą, sūnau, ir eik paskui mane. 


!8 San-benito - geltonos spalvos apvalkalas, skirtas tiems, kuriuos inkvizi- 
cija nuteisdavo sudeginti. 

SEPTINTAS SKYRIUS 


Kaip senelė rūpinosi Kandidu 
ir kaip jis surado tą, kurią mylėjo 


Kandidas galvos nepakėlė, bet nusekė paskui senelę į jos 
lūšną; ji davė jam puoduką tepalo kūnui išsitrinti, pali- 
ko valgio ir gėrimo, parodė mažutę, bet ganėtinai švarią 
lovą. Šalia lovos buvo padėti drabužiai. 

— Valgykite, gerkite ir miegokite, - tarė ji. - Tesaugo 
jus Atošos dievo motina", šventas Antanas Padujietis ir 
šventas Jokūbas Komposteliškis; aš ateisiu rytoj. 

Vis dar stebėdamasis tuo, ką buvo matęs ir ką iškentė- 
jęs, o dar daugiau senelės gailestingumu, Kandidas norė- 
jo jai pabučiuoti ranką. 

— Ne man reikia bučiuoti ranką, - tarė senelė. - Ryt aš 
ir vėl ateisiu. Išsitrinkite tepalu, valgykite ir miegokite. 

Kad ir patyręs tiek nelaimių, Kandidas pavalgė ir užmi- 
go. Rytojaus dieną senelė jam atnešė pusryčius, apžiūrėjo 
nugarą ir ištepė ją kitonišku tepalu. Paskui atnešė pietus; 
pavakare - vakarienę. Tą pat ji darė ir kitą dieną. 

- Kas jūs esate? - nuolat klausinėjo ją Kandidas. - Kas 
įkvėpė jums tiek gerumo? Kaip aš galiu jums atsidėkoti? 

Geroji moteris nieko neatsakinėjo; vakare ji vėl atėjo, 
bet vakarienės neatnešė. 

- Eikite su manim, - tarė ji, - ir nieko nekalbėkite. 

Jinai paėmė jį už parankės ir išsivedė; nužengę apie ke- 
tvirtį mylios už miesto, juodu priėjo vienišą rūmą, apsuptą 


1? „Verkianti“ medinė dievo motinos statula Madride. 

sodų ir kanalų. Senelė pasibeldė į mažas dureles. Jos at- 
sidarė, ir slaptais laiptais ji užvedė Kandidą į paauksuotą 
kambarėlį, pasodino į brokato kanapą, uždarė duris ir iš- 
'ėjo. Kandidas tarėsi sapnuojąs. Visas jo gyvenimas atrodė 
jam kraupus sapnas, o ši valandėlė - malonus sapnas. 

Senelė tuoj sugrįžo; ji vedė, vos išlaikydama, dreban- 
čią moterį, didingo stoto, spindinčią brangakmeniais ir 
prisidengusią šydu. 

- Nuimkite šydą, - tarė senelė Kandidui. 

Jaunuolis prisiartino ir droviai pakėlė šydą. Kokia 
akimirka! Kokia staigmena! Negi jis mato panelę Kuni- 
gundą? Ir iš tikro jis matė ją, tai buvo ji. Kandidas nete- 
ko jėgų, negalėjo ištarti nė žodžio; jis krito prie jos kojų. 
Kunigunda krito ant kanapos. Senelė juos abu apipurkštė 
spirituotu vandeniu. Juodu atsigavo, ėmė kalbėtis. Iš pra- 
džių tai buvo tik pakriki žodžiai, klausimai ir atsakymai 
iš abiejų pusių, atodūsiai, ašaros, šūkčiojimai. Senelė pa- 
tarė jiems laikytis tyliau ir paliko juos vienus. 

- Ką, argi tai jūs? - klausė Kandidas. - Jūs gyva? Aš 
jus suradau Portugalijoje! Tai jūs nebuvote išprievar- 
tauta? Jums neperskrodė pilvo, kaip man sakė filosofas 
Panglosas? 

- Taip ir buvo, - atsakė gražioji Kunigunda, - bet ne 
visada tos dvi nelaimės neša mirtį. 

- Bet juk jūsų tėvas ir motina nužudyti? 

- Deja, tai tikra tiesa, - tarė verkdama Kunigunda. 

- O jūsų brolis? 

- Mano brolis taip pat nužudytas. 

- O kodėl jūs Portugalijoje? Ir kaip sužinojote, kad aš 
čia, ir kokiu keistu būdu pasirūpinote, kad būčiau atves- 
tas į šiuos namus? 

- Aš jums viską papasakosiu, - tarė ji, - bet iš pradžių 
noriu sužinoti, kas nutiko jums po to nekalto pabučiavimo, 
kurį man padovanojote, ir po tų spyrių, kuriuos gavote. 

Kandidas su didžia pagarba pakluso. Nors ir buvo su- 
trikęs, nors jo nusilpęs balsas drebėjo, nors jam dar skau- 
dėjo nugarą, jis kuo nuoširdžiausiai jai papasakojo viską, 
ką buvo patyręs, kai juodu išsiskyrė. Kunigunda kėlė akis 
į dangų ir liejo ašaras dėl gerojo anabaptisto ir Pangloso 
mirties. Ir štai ką ji paskui papasakojo Kandidui, kuris 
gaudė kiekvieną jos žodį ir ryte ją rijo akimis. 


AŠTUNTAS SKYRIUS 
Kunigundos istorija 


- Kai aš gulėjau savo lovoje, kietai įmigusi, dangus teikėsi 
į gražiąją mūsų Tunder-ten-tronko pilį atsiųsti bulgarus. 
Jie nužudė mano tėvą ir mano brolį, o motiną sukapojo 
į gabalėlius. Vienas didžiulis bulgaras, šešeto pėdų aukš- 
čio, pamatęs, kad aš nuo to vaizdo netekau sąmonės, 
puolė manęs prievartauti; tada aš atsipeikėjau, šaukiau, 
gyniausi, kandžiojau, draskiausi, norėjau tam didžiuliam 
bulgarui išbadyti akis, nežinodama, kad visa, kas dėjosi 
tėvo pilyje, buvo įprastas dalykas. Tas galvijas smogė pei- 
liu man į kairį šoną, randas ten ir po šiai dienai tebėra. 

- O, tikiuosi jį pamatyti, - tarė naivusis Kandidas. 

- Jūs jį pamatysite, - atsakė Kunigunda, - bet aš pa- 
sakoju toliau. 

- Pasakokite, - tarė Kandidas. 

Ji kalbėjo toliau: 

- Įėjo bulgarų kapitonas, pamatė mane visą kruvi- 
ną, bet kareivis nė nepasijudino. Kapitonas įsiuto, kad 
tas galvijas neparodė jam pagarbos, ir nudėjo jį ant ma- 
nęs. Paskui liepė aprišti mano žaizdas ir nusivedė mane 
kaip karo belaisvę į štabą. Aš skalbiau jam marškinius, 
kurių jis nedaug teturėjo, viriau valgį. Reikia prisipažin- 
ti, aš jam atrodžiau labai graži; negalėčiau paneigti, kad 
jis buvo dailiai nuaugęs, kad jo oda buvo švelni ir balta; 
bet jis buvo nedidelio proto ir neturėjo filosofinio išsila- 
vinimo: iškart matei, kad jis nėra buvęs daktaro Panglo- 
so mokiniu. Po trejeto mėnesių, kai jis išleido visus savo 
pinigus ir kai aš jam nusibodau, jis mane pardavė žydui, 
vardu donui Isacharui, kuris prekiavo Olandijoje ir Por- 
tugalijoje ir aistringai mėgo moteris. Tasai žydas labai 
prie manęs prisirišo, bet laimėti manęs negalėjo; aš jam 
priešinausi smarkiau negu bulgarų kareiviui: garbinga 
moteris gali kartą būti išprievartauta, bet jos dorovingu- 
mas nuo to tik sustiprėja. Norėdamas mane prisijaukinti, 
žydas mane apgyvendino šitoje viloje, kurią jūs matote. 
Iki šiol maniau, kad pasaulyje nėra nieko gražesnio kaip 
Tunder-ten-tronko pilis, bet matau, jog klydau. 

Kartą per mišias mane pastebėjo didysis inkvizito- 
rius. Jis ilgai į mane žiūrėjo ir liepė man pranešti, kad 
nori su manim pasikalbėti vienu slaptu reikalu. Mane 

nuvedė į jo rūmus; aš papasakojau jam apie savo kilmę; 
jis man išaiškino, kaip yra žema mano kilmės asmeniui 
priklausyti izraeliečiui. Donui Isacharui buvo pasiūlyta 
perleisti mane monsinjorui. Donas Isacharas, karaliaus 
bankininkas ir įtakingas žmogus, nenorėjo nusileisti. In- 
kvizitorius jam pagrasino autodafe. Pagaliau mano žydas 
įgąsdintas sutarė su juo, kad šie namai ir aš priklausysiu 
jiems abiem: žydui - pirmadieniais, trečiadieniais ir šeš- 
tadieniais, o inkvizitoriui - visom kitom savaitės dienom. 
Jau pusė metų, kai galioja ši sutartis. Neapsieina jie ir be 
vaidų; dažnai ginčijasi, kam priklauso naktis iš šeštadie- 
nio į sekmadienį - Senajam ar Naujajam testamentui. O 
aš iki šiol priešinausi abiem. Ir manau, kad tik dėl to vis 
dar esu mylima. 

Pagaliau, norėdamas nukreipti žemės drebėjimus ir 
įgąsdinti doną Isacharą, monsinjoras inkvizitorius suma- 
nė iškilmingai atšvęsti autodafe. Jis suteikė man garbę, 
pakviesdamas į ją ir mane. Man buvo paskirta labai gera 
vieta. Po mišių, prieš prasidedant egzekucijai, ponioms 
buvo nešiojami gaivinamieji gėrimai. Mane iš tikrųjų pa- 
gavo siaubas, kai pamačiau degant abu žydus ir tą dorą 
biskajietį, kuris buvo vedęs savo kūmą. Bet kaip aš nu- 
stebau, kaip persigandau ir susijaudinau, kai pamačiau 
apvilktą san-benito ir su mitra ant galvos žmogų, panašų 
į Panglosą! Aš tryniausi akis, žiūrėjau atidžiai ir mačiau, 
kaip jį pakorė. Man pasidarė silpna. Vos tik atsigavusi, 
išvydau jus, nuogai išrengtą; tai buvo man siaubo, apstul- 
bimo, skausmo ir nusivylimo viršūnė. Pasakysiu jums 
tikrą tiesą, kad jūsų oda yra dar baltesnė ir skaistesnė 

negu manojo bulgaro kapitono. Tasai vaizdas dar labiau 
įaudrino mane deginančius jausmus. Aš surikau, norėjau 
pasakyti: „Sustokit, barbarai!“ Bet netekau žado. O ir ką 
būtų padėjęs mano riksmas! Kai jus smarkiai nuplakė, aš 
ėmiau galvoti: „Kaip galėjo atsitikti, kad mielasis Kandi- 
das ir išmintingasis Panglosas atsidūrė Lisabonoje, vienas 
- kad gautų šimtą rykščių, o kitas - kad būtų pakartas, 
įsakius monsinjorui inkvizitoriui, kurio aš esu mylimoji? 
Vadinasi, Panglosas mane žiauriai suklaidino sakydamas, 
kad viskas šiame pasaulyje yra labai gera. 

Susijaudinusi, sumišusi, čia niršdama, čia alpėdama iš 
silpnumo, aš minėjau nužudytą tėvą, motiną, brolį, bjau- 
raus bulgarų kareivio smurtą, peilio smūgį, savo vergiją, 
man tekusią virėjos tarnybą, bulgarų kapitoną, bjaurųjį 
doną Isacharą, šlykštųjį inkvizitorių, daktaro Pangloso 
pakorimą, didingąjį Miserere, giedamą choro tuo metu, 
kai jus plakė; ir ypač pabučiavimą ten, už paravano, tą 
dieną, kai aš jus mačiau paskutinį kartą. Aš garbinau die- 
vą, kuris po tokios daugybės išbandymų jus atvedė pas 
mane. Aš liepiau senelei jumis pasirūpinti ir jus atvesti 
čia, kai tik bus galima. Ji puikiai atliko savo uždavinį. 
Man be galo malonu jus matyti, jūsų klausytis, su jumis 
kalbėtis. Jūs turbūt baisiai išalkęs; ir aš labai noriu valgyti, 
tad pirmiausia pavakarieniausime. 

Ir štai juodu sėdo prie stalo, o po vakarienės vėl perėjo 
ant minėtos gražiosios kanapos. Jiedviem besišnekučiuo- 
jant, pasirodė donas Isacharas, vienas šių namų šeimi- 
ninkų. Jis atėjo pasinaudoti savo teisėmis ir išsakyti savo 
karštos meilės. 

DEVINTAS SKYRIUS 


Kas nutiko Kunigundai, Kandidui, 
didžiajam inkvizitoriui ir žydui 


Tasai Isacharas buvo pikčiausias žydas iš visų, gyvenusių 
Izraelyje nuo Babilonijos nelaisvės laikų“. 

- Kaip? - sušuko jis. - Dar maža tau, kale Galilėjos, 
pono inkvizitoriaus? Dar ir su šituo niekšu man reikės 
dalintis? 

Sulig tais žodžiais jis išsitraukė ilgą durklą, kurį visa- 
dos nešiojosi, ir, nemanydamas, kad jo priešininkas gali 
turėti ginklą, puolė Kandidą. Bet mūsų šaunusis vestfa- 
lietis kartu su drabužiais buvo gavęs iš senelės ir puikią 
špagą. Nors jis buvo ir labai švelnaus būdo, tačiau išsi- 
traukė špagą ir akimirksniu paklojo izraelietį ant žemės, 
prie gražiosios Kunigundos kojų. 

- Panele švenčiausioji! - sušuko ji. - Kas dabar mums 
bus? Pas mane nužudytas žmogus! Jei čia pasirodytų tei- 
sėjai, mes žuvę. 

- Jei Panglosas nebūtų pakartas, - tarė Kandidas, - jis 
šioje nelaimėje mums duotų gerą patarimą, nes buvo di- 
dis filosofas. Kadangi jo nėra, pasitarkime su senele. 

Toji labai išmintinga moteris jau buvo bedėstanti savo 
nuomonę, tik staiga atsidarė kitos mažos durelės. Buvo 
pirma valanda nakties - sekmadienio pradžia. Ši diena pri- 


20 Nuo Babilonijos nelaisvės laikų. - 586 m. pr. m. e. Babilonijos karalius 
Nabuchodonosaras II užėmė Jeruzalę ir išsivarė į nelaisvę daug žydų. 

klausė monsinjorui inkvizitoriui. Jis įėjo ir pamatė nuplak- 
tąjį Kandidą su špaga rankoje, negyvėlį, pasliką ant grindų, 
persigandusią Kunigundą ir senelę, duodančią patarimus. 
' Štai kas tą valandėlę dėjosi Kandido sieloje ir kaip jis 
samprotavo: „Jei šis šventas žmogus ims šauktis pagalbos, 
jis mane, be abejo, lieps sudeginti; tą pat jis gali padaryti ir 
Kunigundai; jis mane be gailesčio nuplakdino; jis yra mano 
varžovas; jeigu jau pradėjau žudyti, nereikia svyruoti.“ 

Tasai sprendimas buvo aiškus ir greitas, ir Kandidas, 
neduodamas laiko inkvizitoriui atsipeikėti iš nuostabos, 
jį kiaurai perdūrė ir nubloškė šalia žydo. 

- Štai ir antrasis! - tarė Kunigunda. - Dabar jau 
mums nebėra atleidimo. Mes būsim ekskomunikuo- 
ti, atėjo mums paskutinioji. Kaip jūs, iš prigimties toks 
švelnus, per dvi minutes galėjote nužudyti žydą ir aukštą 
dvasininką? 

- Gražioji mano, - atsakė Kandidas, - kai žmogus yra 
įsimylėjęs, pavydulingas ir inkvizicijos nuplaktas, tai ne- 
besižino ką darąs. 

Tada žodį tarė senelė: 

- Tvarte yra trys Andalūzijos arkliai, ten pat ir balnai, 
ir kamanos. Šaunusis Kandidas tegu juos pabalnoja; po- 
nia tepasiima savo pinigus ir briliantus; sėdame greitai 
ant arklių ir, nors aš galiu sėdėti tik viena užpakalio puse, 
jojame į Kadį. Oras kuo puikiausias, ir keliauti vėsią nak- 
tį - vienas malonumas. 

Kandidas tuojau pabalnojo trejetą arklių. Kunigunda, 
senelė ir jisai nesustodami nulėkė trisdešimt mylių. Jiems 


31 


Voltaire 


išjojus, į namus atvyko šventoji Hermandada*!; monsin- 
jorą palaidojo gražioje bažnyčioje, o žydą Isacharą išmetė 
į sąšlavyną. 

Kandidas, Kunigunda ir senelė jau buvo mažame 
Avasenos miestelyje tarp Sjera Morenos kalnų. Smuklėje 
jie taip kalbėjosi. 


DEŠIMTAS SKYRIUS 


Kokie nelaimingi Kandidas, Kunigunda ir senelė 
atvyko į Kadį ir kaip jie sėdo į laivą 


- Kas gi galėjo pavogti mano pinigus ir briliantus? - verk- 
dama kalbėjo Kunigunda. - Iš ko mes dabar gyvensime? 
Ką daryti? Kur rasti inkvizitorių ir žydų, kurie vėl duotų 
pinigų ir briliantų? 

- Aiman, - tarė senelė, - aš labai įtariu dvasiškąjį tėvą 
pranciškoną, kuris vakar Badachose nakvojo su mumis 
tame pačiame viešbutyje; dieve saugok mane nuo apkal- 
bos, bet jis du kartus buvo įėjęs į mūsų kambarį ir iškelia- 
vo gerokai anksčiau už mus. 

- Aiman! - sušuko Kandidas. - Gerasis Panglosas 
dažnai man įrodinėdavo, kad žemės turtai priklauso vi- 
siems žmonėms, kad visi turi į juos lygią teisę. Pagal šiuos 
principus tasai pranciškonas, be abejo, turėjo bent kiek 


*! Šventoji Hermandada - ispanų policija, įkurta XVI a. keliautojams nuo 
plėšikų saugoti. Voltaireo laikais ji klaidingai buvo siejama su inkvizicija. 

palikti ir mums kelionei. Argi jums jau nieko nebeliko, 
gražioji Kunigunda? 

— Nė vieno maravedžio??, - atsakė ji. 

' — Kas gi daryti? - tarė Kandidas. 

— Parduokime vieną arklį, - tarė senelė, - mudvi su 
panele josim dvisėda, ir, nors galiu sėdėti tik ant vienos 
užpakalio pusės, kaip nors pasieksime Kadį. 

Tame pačiame viešbutyje buvo apsistojęs benedikti- 
nų prioras, jis pigiai nupirko arklį. Kandidas, Kunigun- 
da ir senelė per Luseną, Čilją, Lebriksą pagaliau atvyko į 
Kandį. Tuo metu ten buvo ruošiamas laivynas ir renka- 
ma kariuomenė pamokyti Paragvaujaus dvasiškiesiems 
tėvams jėzuitams, kurie buvo kaltinami sukurstę prieš 
Ispanijos ir Portugalijos karalius vieną savo ordą, gyve- 
nančią netoli San Sakramento miesto. Kandidas, tarna- 
vęs pas bulgarus, taip grakščiai, greitai, vikriai, drąsiai ir 
lengvai parodė mažos kariuomenės generolui karinius 
bulgarų pratimus, jog jam buvo pavesta vadovauti vienai 
pėstininkų kuopai. Štai jis jau kapitonas; jis sėdo į laivą su 
panele Kunigunda, senele, dviem tarnais ir dviem Anda- 
lūzijos arkliais, kurie anksčiau priklausė ponui didžiajam 
Portugalijos inkvizitoriui. 

Per visą kelionę jie daug samprotavo apie vargšo Pan- 
gloso filosofiją. 


*2 Maravedis - smulki varinė moneta. 

2 1610 m. jėzuitai Pietų Amerikoje, ispanų Paragvajaus kolonijoje, buvo 
įkūrę savotišką teokratinę valstybę. 1756 m. Portugalija ir Ispanija surengė 
į Paragvajų karinę ekspediciją savo valdžiai sustiprinti. 

- Mes vykstame į kitą pasaulį, - kalbėjo Kandidas. - 
Bent jau jame, be abejo, viskas yra gera, nes, reikia pripa- 
žinti, tai, kas dedasi mūsajame pasaulyje, teikia nemaža 
fizinių ir moralinių kančių. 

- Aš jus myliu visa širdimi, - tarė Kunigunda, - bet 
ir dabar tebedrebu iš siaubo nuo to, ką mačiau ir ką 
patyriau. 

- Viskas bus gerai, - atsakė Kandidas, - šio naujojo 
pasaulio net ir jūra geresnė už mūsiškės Europos jūrą; ji 
ramesnė, vėjai čia pastovesni. Tikriausiai Naujasis pasau- 
lis yra geriausias iš galimų pasaulių. 

- Duok dieve, - tarė Kunigunda, - bet aš taip baisiai 
nelaiminga buvau savajame pasaulyje, jog mano širdis 
beveik nebegali turėti vilties. 

- Jūs skundžiatės, - tarė senelė. - Deja, jūs nesate pa- 
tyrę tokių nelaimių kaip aš. 

Kunigunda vos susilaikė neprasijuokusi: jai atrodė, 
kad ta moterėlė labai juokinga: sakosi esanti nelaimin- 
gesnė už ją. 

- Deja, mano miela, - tarė ji senelei, - jei jūsų neišnie- 
kino du bulgarai, jei negavote dviejų peilio smūgių į pilvą, 
jei nebuvo sugriautos dvi jūsų pilys, jei jūsų akyse nebu- 
vo nužudytos dvi motinos ir du tėvai, jei nematėte, kaip 
autodafe buvo nuplakti du jūsų mylimieji, nemanau, kad 
galėtumėte mane pralenkti; pridurkite dar, kad esu septy- 
niasdešimt antros kartos baronaitė ir kad buvau virėja. 

- Panele, - atsakė senoji, - jūs nežinote mano kilmės; 
o jei parodyčiau jums savo užpakalį, jūs taip nekalbėtu- 
mėte ir pakeistumėte savo nuomonę. 

Tie žodžiai Kunigundai ir Kandidui sukėlė nepapras- 
tą smalsumą. Senelė jiems štai ką papasakojo. 


VIENUOLIKTAS SKYRIUS 
Senelės istorija 


- Ne visados mano akys buvo užtinusios ir paraudusiais 
vokais, ne visados mano nosis siekė smakrą ir ne visados 
aš buvau tarnaitė. Esu popiežiaus Urbono X*+ ir Palestri- 
nos kunigaikštienės duktė. Iki keturiolikos metų buvau au- 
klėjama tokiuose rūmuose, kuriems nė viena jūsų vokiečių 
baronų pilis netiktų būti nė arklide; viena mano suknelė 
buvo brangesnė už visas Vestfalijos prašmatnybes. Graži, 
grakšti, talentinga, aš augau apsupta malonumų, pagarbos 
ir vilčių; aš jau turėjau garbintojų, mano krūtinė formavosi, 
ir kokia krūtinė! Balta, standi, daili kaip Medičių Veneros. 
O kokios akys! Kokios blakstienos! Kokie juodi antakiai! 
Kokia ugnis degė mano vyzdžiuose! Ji temdė žvaigždžių 
Žibėjimą, kaip man tvirtindavo mūsų poetai. Mane apren- 
giančias ir nurengiančias moteris pagaudavo ekstazė, kai 
jos į mane žiūrėdavo iš priešakio ir iš užpakalio, o visi vyrai 
būtų norėję būti jų vietoje. 


* Atkreipkite dėmesį į nepaprastą autoriaus santūrumą: iki šiol popiežiaus 
Urbono X nebuvo. Autorius nesiryžta priskirti neteisėto vaiko kuriam nors 
žinomam popiežiui. Koks apdairumas! Koks jausmų delikatumas! 


%1 Popiežiaus Urbono nebuvo... - Paskutinis popiežius tokiu vardu buvo 
Urbonas VIII (1623-1644). 

Aš buvau sužadėta su valdančiuoju Masa Kararos ku- 
nigaikščiu. Ir dar kokiu kunigaikščiu! Jis buvo toks pat 
gražus kaip ir aš, perdėm švelnus ir malonus, visus stebi- 
no protu ir liepsnojo meile. Aš jį mylėjau, kaip gali mylėti 
mergina pirmąsyk gyvenime, karštai jį dievinau. Vestuvės 
buvo jau parengtos su visa iškilme ir negirdėtu prašma- 
tnumu. Kasdien šventės, karuselės, opera bufa; visa Italija 
kūrė man sonetus, kurių nė vieno nebuvo pakenčiamo. 
Kai mano laimės valandėlė buvo jau čia pat, viena sena 
markizė, buvusi mano kunigaikščio meilužė, pasikvietė 
jį išgerti šokolado. Nepraėjo nė dvi valandos, ir jis mirė 
baisiose kančiose. Bet tai dar menkniekis. Mano motina, 
labai nusiminusi, nors, žinoma, liūdėjo mažiau negu aš, 
sumanė kuriam laikui pasitraukti iš tokios pragaištingos 
vietos. Ji tugėjo labai gražų dvarą prie Gajetos; mes sėdo- 
me į galerą, žibančią auksu kaip Romos šv. Petro bazili- 
kos altorius. Bet štai mus prisivijo vienas Salės? korsaras 
ir abordažu paėmė mūsų galerą; mūsų kariai gynėsi taip, 
kaip ginasi popiežiaus kareiviai: visi puolė ant kelių ir 
metė ginklus, maldaudami korsarą nuodėmių atleidimo 
in articulo mortis?“, 

Tučtuojau juos išrengė nuogai kaip beždžiones, ir 
mano motiną taip pat, ir mūsų rūmų damas, ir mane. 
Tiesiog nuostabu, kaip vikriai tie ponai nurenginėja; bet 
aš dar labiau stebėjausi, kad jie visiems kaišiojo pirštus 
ton vieton, kur mes, moterys, paprastai leidžiam kišti tik 


25 Salė - Maroko miestas. 
2 Nuodėmių atleidimas in articulo mortis - priešmirtinis nuodėmių 
atleidimas. 

klizmos antgalį. Ši ceremonija man pasirodė labai keis- 
ta: viskuo stebiesi, kol nesi pabuvęs užsieny. Netrukus 
aš sužinojau, kad taip tikrinama, ar mes ten nepaslėpėm 
briliantų. Šito papročio nuo amžių laikosi visos kultūrin- 
gos tautos, kurios verčiasi jūrų prekyba. Sužinojau, kad 
dievobaimingieji Maltos riteriai? taip darydavo, paėmę 
nelaisvėn turkus ir turkes; tai tarptautinės teisės įstaty- 
mas, niekad niekieno neginčytas. 

Nepasakosiu, kad sunku buvo jaunai kunigaikštytei, 
kai ją kaip vergę gabeno drauge su motina į Maroką. Jūs 
suprantate, ką mes patyrėme korsaro laive. Mano motina 
buvo dar labai graži; mūsų rūmų panelės, mūsų papras- 
tos kambarinės turėjo daugiau žavingumo, negu jo būta 
visoje Afrikoje! O aš buvau visų patraukliausia; buvau 
įsikūnijęs grožis, grakštumas, ir buvau dar nekalta. Bet 
neilgai tokia išlikau: gėlę, skirtą gražiajam Masa Kara- 
ros kunigaikščiui, nuskynė korsaras kapitonas. Tai buvo 
šlykštus negras, kuris dar manė tuo teikiąs man daug gar- 
bės. Poniai Palestrinos kunigaikštienei ir man iš tikrųjų 
reikėjo daug jėgų pakelti tam, ką patyrėme, iki atvykome 
į Maroką! Bet gana apie tai; šitie dalykai yra tokie papras- 
ti, jog neverta apie juos nė kalbėti. 

Marokas maudėsi kraujuose, kai mes tenai atvykome. 
Penkiasdešimt imperatoriaus Mulėjaus Izmailo?* sūnų 
turėjo kiekvienas savo šalininkų, ir dėl to kilo penkias- 


*? Maltos riteriai - vienuolių riterių ordinas, 1530 m. gavęs iš Ispanijos val- 
dyti Maltos salą ir už tai pasižadėjęs ginti Viduržemio jūrą nuo turkų ir 
Afrikos piratų. 

*8 Mulėjus Izmailas - Maroko sultonas (1677-1727). 

dešimt pilietinių karų; juodieji kariavo prieš juoduosius, 
mulatai prieš mulatus. Visoje imperijos žemėje be per- 
trūkio vyko skerdynės. 

Vos išlipus į krantą, prisistatė juodieji, mūsų korsaro 
priešininkai, pasinešę atimti iš jo grobį. Po briliantų ir 
aukso pačios brangiausios buvome mes. Aš savo akimis 
regėjau tokį mūšį, kokio jūs niekad nepamatysit Europos 
šalyse. Šiaurės tautos neturi tokio karšto kraujo, jos ne- 
turi tokio pašėlusio potraukio prie moterų kaip Afrikos 
tautelės. Galėtum pasakyti, kad europiečių gyslose teka 
pienas, o Atlaso kalnų ir kaimyninių kraštų gyventojų 
gyslose dega vitriolis, ugnis. Jie kovėsi dėl mūsų su te- 
nykščių liūtų, tigrų ir gyvačių įniršiu. Vienas mauras pa- 
griebė mano motiną už dešinės rankos, mano kapitono 
leitenantas ją laikė už kairės; vienas maurų kareivis ją 
tempė už vienos kojos, o vienas mūsų piratas - už kitos. 
Beveik dėl visų mūsų merginų tą akimirką taip grūmėsi 
kareivių ketvertai. Mano kapitonas slėpė mane už savo 
nugaros; rankoje jis laikė turkišką lenktą kardą ir kapojo 
kiekvieną, kas tik priešinosi jo tūžimui. Galiausiai pama- 
čiau visas mūsų itales ir mano motiną sudraskytas, suka- 
potas, nužudytas tų pabaisų, kurie dėl jų varžėsi. Mano 
nelaimės draugai belaisviai ir tie, kurie juos buvo paė- 
mę, - kariai, jūreiviai, juodieji, tamsieji, baltieji, mulatai 
ir pagaliau mano kapitonas, - visi buvo išžudyti, o aš leis- 
gyvė gulėjau ant lavonų krūvos. Panašūs dalykai dėjosi, 
kaip žinoma, daugiau nei trijų šimtų mylių plote, bet nie- 
kas neužmiršdavo penkiskart per dieną pasimelsti, kaip 
nustatyta Mahometo. 

Vargais negalais išsikapanojau iš kraujais pasruvusių 
lavonų, suverstų į krūvą, nušliaužiau prie didelio apel- 
sinmedžio, augančio netolimo upelio pakrantėje, ir ten 
susmukau iš siaubo, nuovargio, pasibjaurėjimo, nevilties 
ir bado. Buvau taip nusikamavusi, jog netrukus užmigau, 
bet tasai miegas labiau panėšėjo į alpulį negu į poilsį. Be- 
jėgė ir nejautri, koks esti žmogus tarp gyvenimo ir mir- 
ties, aš staiga pajutau, jog kažkas mane slegia ir juda ant 
manęs. Atvėriau akis ir pamačiau baltaodį, iš pažiūros 
geraširdį žmogų, kuris dūsavo ir švokštė pro dantis : 

- O che sciagura d'essere senza c... P9 


DVYLIKTAS SKYRIUS 
Senelės nelaimių tąsa 


- Nustebusi ir be galo apsidžiaugusi, kad girdžiu savo 
tėvynės kalbą, ir ne mažiau apstulbinta šio žmogaus žo- 
džių, aš atsakiau jam, kad yra didesnių nelaimių už tą, 
kuria jis skundžiasi. Trumpai jam papasakojau apie bai- 
senybes, kurias buvau patyrusi, ir vėl netekau sąmonės. 
Jis nunešė mane į gretimus namus, paprašė paguldyti 
mane į lovą, duoti valgyti, rūpinosi manimi, guodė, glos- 
tė, tvirtino man, kad nieko gražesnio už mane nėra matęs 
ir kad dar niekad nebuvo taip gailėjęsis to, ko niekas jam 
negali grąžinti. 


* Kokia nelaimė būti iškastruotam (it.). 

— Esu gimęs Neapolyje, - pasakojo jis man. - Ten 
kasmet iškastruoja po du-tris tūkstančius vaikų; vieni 
nuo to miršta, kiti įgyja balsą, gražesnį už moters, treti 
valdo net valstybes*?. Šią operaciją man padarė labai sė- 
kmingai, ir aš buvau Palestrinos kunigaikštienės koply- 
čios giesmininkas. 

— Mano motinos! - sušukau aš. 

- Jūsų motinos? - sušuko jis verkdamas. - Ką jūs sa- 
kote? Vadinasi, jūs esate toji jaunutė kunigaikštytė, kurią 
aš auklėjau iki šešerių metų ir kuri jau tada atrodė bū- 
sianti tokia graži, kokia esate dabar? 

- Taip, aš; mano motina už keturių šimtų žingsnių 
nuo čia guli sukapota į gabalėlius po lavonų krūva... 

Aš jam papasakojau viską, kas man buvo atsitikę; jis 
taip pat man papasakojo savo nuotykius. Sužinojau, kad 
viena krikščioniška valstybė nusiuntė jį pas Maroko sul- 
toną sudaryti sutarties, pagal kurią šis turėjo gauti para- 
ko, patrankų ir laivų, kad galėtų sunaikinti kitų krikščio- 
nių prekybą. 

- Savo misiją esu atlikęs, - tarė šis doras eunuchas. - 
Aš plauksiu į Seutą?! ir nuvešiu jus į Italiją. Ma che sciagu- 
ro d'essere senza c...! 

Aš jam dėkojau su graudžiomis ašaromis, o jisai, 
užuot nugabenęs mane į Italiją, nuvežė į Alžyrą ir parda- 
vė šios provincijos bejui. Vos tik jis mane pardavė, maras, 


30 Aliuzija į italų dainininką kastratą Carlo Broschi Farinelli (1705-1782), 
kuris tapo dviejų Ispanijos karalių - Pilypo V ir Pilypo VI - favoritu ir 
vaidino žymų politinį vaidmenį. 

31 Seuta - Maroko uostas. 

kuris nuniokojo Afriką, Aziją ir Europą, baisingai ėmė 
siausti Alžyre. Jūs matėte žemės drebėjimą, panele, bet ar 
jūs sirgote kada nors maru? 

-= — Niekad, - atsakė baronaitė. 

- Jei būtumėte juo sirgusi, - varė toliau senelė, - jūs 
pripažintumėte, kad tai kur kas baisiau negu žemės dre- 
bėjimas. Maras dažnai siaučia Afrikoje; aš juo susirgau. 
Įsivaizduokite penkiolikmetės popiežiaus dukters būklę: 
per tris mėnesius ji patyrė skurdą, vergiją, beveik kasdien 
buvo prievartaujama, matė savo motiną, sukapotą į ke- 
turias dalis, patyrė badą ir karą, o dabar vadavosi mirtim 
Alžyre. Vis dėlto aš nenumiriau; bet mano eunuchas, be- 
jus ir beveik visas Alžyro seralis žuvo. 

Prasiautus pirmajai šio baisiojo maro bangai, imta 
pardavinėti bejaus verges. Mane nupirko vienas pirklys 
ir nugabeno į Tunisą; čia pardavė kitam pirkliui, kuris 
vėl pardavė mane į Tripolį. Iš Tripolio buvau parduota į 
Aleksandriją, iš Aleksandrijos - į Smirną, iš Smirnos - į 
Konstantinopolį. Pagaliau pakliuvau janyčarų agai??, 
bet šis greitai buvo nusiųstas ginti Azovo, kurį rusai 
buvo apsiautę. 

Aga, labai galantiškas vyras, nusivežė kartu visą seralį 
ir mus apgyvendino mažutėje tvirtovėje prie Azovo jū- 
ros. Čia mus saugojo du juodaodžiai eunuchai ir dvide- 
šimt kareivių. Rusų buvo nukauta nepaprastai daug, bet 
jie mums smarkiai atsikeršijo. Azovas skendėjo ugnyje ir 


32 Janyčarai - privilegijuota pėstininkų kariuomenė sultonų Turkijoje: 
aga - karinis laipsnis, atitinkąs pulkininką. 

kraujyje, žudė visus, neskirdami nei lyties, nei amžiaus; 
laikėsi tik mūsų mažoji tvirtovė, ir priešai norėjo mus 
paimti badu. Dvidešimt janyčarų prisiekė nepasiduoti. 
Iš bado jie suvalgė du mūsų eunuchus, kad nesulaužytų 
savo priesaikos. Po keliolikos dienų jie nusprendė suval- 
gyti ir moteris. 

Drauge su mumis buvo labai pamaldus ir gailestingas 
imamas, kuris pasakė jiems gražų pamokslą ir įkalbinė- 
jo mūsų nežudyti. „Nupjaukite, - patarė jis, - toms da- 
moms po pusę užpakalio ir turėsite labai geros mėsos; jei 
vėl jos pristigsite, po keliolikos dienų vėl galėsite jos tiek 
pat pasitiekti; dangus, atsilygindamas už jūsų gerą širdį, 
atsiųs jums pagalbą.“ 

Jis buvo labai iškalbus ir juos įtikino. Mes visos turė- 
jome pakelti šią baisią operaciją; imamas mūsų žaizdas 
gydė tuo pačiu balzamu, kuriuo gydomi apipjaustyti vai- 
kai; mes visos vos nemirėme. 

Nespėjus dar janyčarams užbaigti savo pietų iš mūsų 
mėsos, plokščiadugnėmis valtimis atplaukė rusai; nė 
vienas janyčaras neišliko gyvas. Rusams ne galvoj buvo 
mūsų sveikatos būklė. Prancūzų chirurgų pasitaiko vi- 
sur; vienas jų, labai sumanus, mumis pasirūpino ir mus 
pagydė, ir aš visą gyvenimą neužmiršiu, kaip jis, mano 
žaizdoms užgijus, man pasipiršo. Beje, jis mums visoms 
prisipažino meilę, norėdamas paguosti; įtikinėjo, kad pa- 
našių dalykų pasitaiko apsiaustose pilyse ir kad toks esąs 
karo įstatymas. 

Kai mano draugės galėjo vaikščioti, mus išsiuntė į 
Maskvą. Aš atitekau vienam bajorui, jis mane paskyrė 

sodininke ir kasdien man įkirsdavo po dvidešimt rimbų. 
Bet po poros metų šį poną drauge su trisdešimčia kitų 
bajorų nukankino ant rato už dalyvavimą kažkokiose 
dvariškių riaušėse?*. Aš, pasinaudojusi šia proga, pabė- 
gau. Apkeliavau visą Rusiją, ilgą laiką buvau tarnaitė vie- 
noje Rygos smuklėje; paskui tarnavau Rostoke, Veimare, 
Leipcige, Kasely, Utrechte, Leidene, Hagoj, Roterdame; 
pasenau skurde ir negarbėje, su viena užpakalio puse, 
niekad neužmiršdama, kad esu popiežiaus duktė, šimtą 
kartų norėjau nusižudyti, bet vis dar mylėjau gyvenimą. 
Ši juokinga silpnybė galbūt yra vienas pragaištingiausių 
mūsų polinkių, nes kas begali būti kvailesnio, kaip noras 
be perstojo vilkti naštą, kurią visą laiką trokšti nusimesti, 
bjaurėjimasis pačiu savimi ir vis dėlto kabinimasis į save, 
pagaliau net glamonėjimas mus ryjančios gyvatės, kol ji 
mums sugraužia širdį? 

Kraštuose, po kuriuos likimas mane blaškė, ir smu- 
klėse, kuriose man teko tarnauti, sutikau daugybę žmo- 
nių, kurie bjaurėjosi savo gyvenimu, bet tik dvylika iš jų 
patys padarė galą savo vargams: trys negrai, keturi anglai, 
keturi ženeviečiai ir vienas vokiečių profesorius, pavar- 
de Robekas?*. Pagaliau parsisamdžiau tarnaite pas žydą 
doną Isacharą; jis mane paskyrė prie jūsų, gražioji panele; 
aš prie jūsų prisirišau, ir jūsų nutikimai mane domino 
labiau negu savieji. Niekad nė nebūčiau užsiminusi apie 


3 Užuomina į šaulių sukilimą, įvykusį 1698 m., viešpataujant Petrui I. Po 
sukilimo prasidėjo masiniai bajorų žudymai. 
4 Robekas, švedų kilmės profesorius, nusižudė 1735 m. Jis parašė savižudy- 
bės apologiją, kuri buvo išleista po jo mirties. 

savo nelaimes, jei nebūtumėte manęs truputį įskaudinusi 
ir jei iš nuobodumo nebūtų įprasta laivuose pasakoti is- 
torijas. Taigi, panele, aš turiu patyrimo, aš pažįstu žmo- 
nes, pasidarykite tokį malonumą - paprašykite kiekvie- 
ną keleivį papasakoti savo gyvenimo istoriją, ir jei bent 
vienas atsiras, kuris nebūtų dažnai keikęs savo gyvenimo 
ir kuris pats sau nebūtų nuolat kartojęs, kad jis nelaimin- 
giausias žmogus, meskite mane žemyn galva į jūrą. 


TRYLIKTAS SKYRIUS 


Kaip Kandidas buvo priverstas atsiskirti nuo 
gražiosios Kunigundos ir senelės 


Išklausiusi senelės istoriją, gražioji Kunigunda pareiškė 
deramą pagarbą tokios aukštos kilmės ir tiek nusipelniu- 
siam asmeniui. Ji priėmė jos pasiūlymą ir paprašė visus 
keleivius papasakoti savo gyvenimo nuotykius. Kandidas 
ir Kunigunda pripažino, kad senelė neklydo. 

- Labai gaila, - kalbėjo Kandidas, - kad išmintingasis 
Panglosas, priešingai papročiams, buvo pakartas per au- 
todafe: jis mums pabylotų nuostabių dalykų apie fizinį ir 
moralinį blogį, kurio pilna yra žemė ir jūra, o man užtek- 
tų drąsos pagarbiai pareikšti jam keletą prieštaravimų. 

Keleiviams besipasakojant savo istorijas, laivas plau- 
kė tolyn. Jis pasiekė Buenos Aires, Kunigunda, kapitonas 
Kandidas ir senelė nuvyko pas gubernatorių doną Fernar- 
dą d Ibaraa i Eigeora i Maskarenes i Lampurdos i Suzą. Ta- 

sai senjoras buvo išdidus, kaip ir derėjo žmogui, turinčiam 
tiek vardų. Kupinas aristokratiškos paniekos, jis kalbėdavo 
su žmonėmis iš aukšto, taip negailestingai keldamas balsą, 
tokiu kategorišku tonu, visa laikysena taip pabrėždamas 
savo didybę, jog kiekvienam jį sveikinančiam kildavo no- 
ras jį primušti. Jis pasiutusiai mėgo moteris. Kunigunda 
pasirodė jam gražiausia iš visų iki šiol jo matytų. Pirmiau- 
sia jis pasiteiravo, ar ji ne kapitono žmona, ir paklausė to- 
kiu tonu, jog Kandidas sunerimo. Jis nedrįso pasakyti, kad 
jinai jo žmona, nes iš tikrųjų taip nebuvo; nedrįso pasakyti, 
kad tai jo sesuo, nes ji nebuvo sesuo. Nors toks būtinas me- 
las kadaise sentėvių buvo labai mėgstamas ir galėtų būti 
naudingas ir šiais laikais, Kandidas per savo sielos tyrumą 
neįstengė iškreipti tiesos. 

- Panelė Kunigunda, - tarė jis, - sutiko padaryti man 
garbę - už manęs ištekėti, ir mudu maldaujame jūsų eks- 
celenciją leisti mums susituokti. 

Donas Fernardas d'Ibaraa i Figeora i Maskarenes i 
Lampurdos i Suza, papūtęs ūsus, karčiai nusišypsojo ir 
liepė kapitonui Kandidui patikrinti savo kuopą. Kandidas 
paklausė, o gubernatorius pasiliko su panele Kunigunda. 
Jis apreiškė jai savo aistrą ir pažadėjo rytojaus dieną ją 
vesti bažnyčioje ar kaip kitaip - žodžiu, kaip patiksią jos 
grožybei. Kunigunda jį paprašė leisti ketvirtį valandos 
pagalvoti, pasitarti su senele ir apsispręsti. 


35 Užuomina į Abraomo ir Saros istoriją Biblijoje: Abraomas, nukeliavęs į 
Egiptą, saugumo dėlei liepė savo žmonai sakytis, kad jinai - jo sesuo (Pra- 
džios knyga). 

Senelė tarė Kunigundai: 

— Panele, jūs turite septyniasdešimt dvi kartas senolių, 
bet neturite nė skatiko; panorėjusi jūs galite tapti žmo- 
na paties didžiausio Pietų Amerikos senjoro, kurio labai 
gražūs ūsai. Argi jums, patyrusiai tiek negandų, verta 
saugoti ištikimybę? Jūs buvote išniekinta bulgarų; žydas 
ir inkvizitorius naudojosi jūsų palankumu. O nelaimės 
suteikia žmogui ir teisių. Prisipažįstu, kad, jumis dėta, aš 
nesvyruodama tekėčiau už gubernatoriaus ir tada padė- 
čiau Kandidui padaryti karjerą. 

Kai senelė kalbėjo Kunigundai su ta išmintimi, kurią 
žmogui sukaupia tik amžius ir aptyrimas, į uostą įplaukė 
nedidelis laivas. Jame buvo alkadas ir algvazilai??, ir štai 
kas toliau atsitiko. 

Senelė teisingai nuspėjo, kad pranciškonas su plačio- 
mis rankovėmis pavogė Kunigundos pinigus ir branga- 
kmenius Badachoso mieste, per kurį toji skubiai bėgo su 
Kandidu. Tasai vienuolis norėjo parduoti keletą briliantų 
auksakaliui. Šis pažino, kad tai didžiojo inkvizitoriaus 
brangakmeniai. Pranciškonas prieš pakariamas prisipa- 
žino juos pavogęs. Jis pasakė apvogtųjų pavardes ir nuro- 
dė, kur jie išvyko. Taip išaiškėjo Kunigundos ir Kandido 
pabėgimas. Jų pėdomis buvo atsekta ligi Kadžio. Ir čia 
negaištant buvo pasiųstas laivas jų gaudyti. Ir štai jis jau 
Buenos Airių uoste. Pasklido gandas, kad alkadas grei- 
tai išsikelsiąs į krantą ir kad yra gaudomi monsinjoro 


36 Alkadas (alkaldas) - teisėjas Ispanijoje ir Lotynų Amerikos šalyse; al- 
gvazilas - policininkas. 

didžiojo inkvizitoriaus žudikai. Apdairioji senelė akies 
mirksniu sumetė, ką reikia daryti. 

- Jūs negalite bėgti, - tarė ji Kunigundai, - ir jums 
nėra ko bijoti; juk ne jūs nužudėte monsinjorą; be to, gu- 
bernatorius jus myli ir neleis jūsų nuskriausti. Pasilikite. 

Tuoj pat ji nuskubėjo pas Kandidą. 

- Bėkite, - tarė ji, - kitaip už valandos būsite su- 
degintas. 

Negalima buvo gaišti nė valandėlės. Bet kaip išsiskirti 
su Kunigunda ir kur prisiglausti? 


KETURIOLIKTAS SKYRIUS 


Kaip Paragvajaus jėzuitai priėmė Kandidą 
ir Kakambą 


Iš Kadžio Kandidas pasiėmė vieną tarną, kokių daug gali- 
ma rasti Ispanijoje ir jos kolonijose. Jis turėjo tik ketvirtį 
ispaniško kraujo, tėvas jo buvo Tukumano?” metisas. O 
jis pats buvo buvęs ministrantu, zakristijonu, jūrininku, 
vienuoliu, laiškanešiu, kareiviu, liokajumi. Vadinosi jis 
Kakambas ir labai mylėjo savo šeimininką, nes šeiminin- 
kas buvo labai geras žmogus. Kuo greičiausiai jis pabal- 
nojo du Andalūzijos arklius. 

- Bėgam, pone, paklausykim senelės patarimo; sėdam 
ant arklių ir lekiam nesidairydami. 


*7 Tukumanas - miestas ir provincija šiaurės vakarų Argentinoje. 

Kandidas apsipylė ašaromis. 

- O mano brangioji Kunigunda! Turiu palikti jus kaip 
tik tuo metu, kai ponas gubernatorius turi mums iškelti 
vestuves! Kunigunda, ką jūs darysite, viena palikta tokioj 
tolimoj šaly? 

- Darys, ką galės, - tarė Kakambas, - moterys niekur 
nežūsta; dievas jai padės. Bėgam! 

- Kur tu mane vedi? Kur mes bėgam? Ką veiksime be 
Kunigundos? - klausinėjo Kandidas. 

- Dėl švento Jokūbo Komposteliškio! - tarė Kakam- 
bas. - Jūs ruošėtės kovoti su jėzuitais, o dabar kariaukime 
už juos; aš gerai žinau kelius, nuvesiu į jų valstybę, jie labai 
džiaugsis gavę kapitoną, išėjusį bulgarų karo mokslus; jūs 
padarysite nuostabią karjerą; jei žmogus neranda laimės 
vienur, turi jos ieškoti kitur. Juk didžiausias malonumas 
matyti ir daryti ką nors nauja. 

- Tai tu jau esi buvęs Paragvajuje? - paklausė Kandidas. 

- O kaipgi! - atsakė Kakambas. - Aš buvau sargas 
Asunsjono kolegijoje ir pažįstu los padres’ vyriausy- 
bę, kaip pažįstu Kadžio gatves. Tai nuostabi vyriausybė. 
Valstybė skersai jau turi daugiau kaip tris šimtus mylių; ji 
padalinta į trisdešimt provincijų. Los padres ten turi vis- 
ką, o žmonės - nieko; tai proto ir teisingumo šedevras. 
Man nėra nieko dieviškesnio kaip los padres, kurie čia 
kariauja su Ispanijos ir Portugalijos karaliais, o Europoje 
yra tų karalių nuodėmklausiai, kurie čia ispanus žudo, 0 
Madride juos siunčia į dangų; aš tuo žaviuosi. Skubėki- 


38 Los padres - tėvų (jėzuitų) (isp.). 

me: jūs ten būsite laimingiausias žmogus pasaulyje. Kaip 
apsidžiaugs los padres, sužinoję, kad pas juos atvyko ka- 
pitonas, išmanąs bulgarų karines pratybas! 

Kai tik jie atvyko prie pirmosios užkardos, Kakambas 
pasakė prisiartinusiam sargybiniui, kad kapitonas nori 
pasikalbėti su monsinjoru komendantu. Buvo pranešta 
sargybos viršininkui. Paragvajietis karininkas nubėgo pas 
komendantą pranešti apie atvykėlius. Kandidą ir Kakam- 
bą pirmiausia nuginklavo; iš jų atėmė Andalūzijos ar- 
klius. Abu svetimšalius įvedė tarp dviem eilėm išrikiuotų 
kareivių; pačiame gale stovėjo komendantas, užsimovęs 
triragę kepurę, pasikaišęs sutaną, su špaga prie šono, su 
durklu rankoje. Jis davė ženklą; tuojau dvidešimt keturi 
kareiviai apsupo atvykėlius. Seržantas pasakė jiems, kad 
reikia palaukti, kad komendantas negali su jais kalbėti, 
kad dvasiškasis tėvas provincialas ispanams leidžia atver- 
ti burną tik jo akivaizdoje ir pasilikti krašte ne ilgiau kaip 
tris valandas. 

- O kur yra dvasiškasis tėvas provincialas? - paklausė 
Kakambas. 

- Jis atlaikė mišias ir dabar priima paradą, - atsakė 
puskarininkis, - taigi jūs negalėsite pabučiuoti jo pentinų 
anksčiau kaip už trijų valandų. 

- Bet ponas kapitonas, - tarė Kakambas, - miršta 
badu, kaip ir aš; jis ne ispanas, o vokietis; ar negalėtume 
papusryčiauti, belaukdami dvasiškojo tėvo? 

Seržantas tuojau nuėjo perduoti šių žodžių komen- 
dantui. 

- Ačiū dievui! - tarė šis ponas. - Kadangi jis vokietis, 
aš galiu su juo kalbėtis; teatveda jį į mano lapinę. 

Kandidą tuojau nuvedė į lapinę, papuoštą labai gra- 
žiomis paauksuoto žalsvo marmuro kolonomis ir vol- 
jerais, kuriuose tupėjo papūgos, kolibriai, paukščiai- 
musės, patarškos ir kiti rečiausi paukščiai. Auksinėse 
lėkštėse buvo pateikti puikūs pusryčiai. Ir tuo metu, kai 
paragvajiečiai plyname lauke, saulės kaitroje, iš medi- 
nių dubenėlių valgė kukurūzus, dvasiškasis tėvas ko- 
mendantas įžengė į lapinę. 

Tai buvo labai gražus jaunuolis: veidas putnus, baltas, 
skaistus, antakiai pakelti, akys žvalios, ausys raudonos, 
lūpos it prisirpusios uogos, mina išdidi, bet ne tokia, 
kaip ispano ar jėzuito. Kandidui ir Kakambui buvo grą- 
žinti atimtieji ginklai ir abu Andalūzijos arkliai; Kakam- 
bas padavė jiems prie lapinės avižų ir nenuleido nuo jų 
akies - bijojo kokios nors klastos. 

Pirmiausia Kandidas pabučiavo komendanto sutanos 
kraštą, o paskui juodu susėdo prie stalo. 

— Vadinasi, jūs vokietis? - paklausė jėzuitas vokiškai. 

- Taip, dvasiškas tėve, - atsakė Kandidas. 

Tardami šiuos žodžius, jie pasižiūrėjo vienas į kitą, ne- 
paprastai nustebę ir negalėdami suvaldyti susijaudinimo. 

- O iš kurios Vokietijos dalies esate kilęs? - paklausė 
jėzuitas. 

- Iš purvinosios Vestfalijos provincijos, - atsakė Kan- 
didas. - Aš gimiau Tunder-ten-tronko pilyje. 

- O dangau! Ar tai galimas daiktas? - sušuko ko- 
mendantas. 

— Koks stebuklas! - sušuko Kandidas. 

- Ar tai tikrai jūs? - paklausė komendantas. 

- Tai negalimas daiktas! - tarė Kandidas. 

Juodu puolė vienas kitam į glėbį, ėmė bučiuotis, lie- 
dami ašarų upelius. 

- Kaip? Tai jūs, dvasiškas tėve? Jūs, gražiosios Kuni- 
gundos brolis! Jūs, nužudytas bulgarų! Jūs, pono barono 
sūnus! Jūs, Paragvajaus jėzuitas! Reikia pripažinti, kad 
nuostabus yra šis pasaulis. O, Panglosai! Kaip jūs būtu- 
mėte apsidžiaugęs, jei nebūtumėte pakartas! 

Komendantas liepė pasišalinti vergams negrams ir 
paragvajiečiams, kurie atnešė jiems gerti kalnų krištolo 
taurėse. Jis be atvangos dėkojo dievui ir šventam Igna- 
cui??, glaudė Kandidą prie savęs; jų veidus plovė ašaros. 

- Jūs dar labiau nustebsite ir susijaudinsite, - tarė 
Kandidas, - kai jums pasakysiu, kad panelė Kunigunda, 
jūsų sesuo, kurią jūs laikėte papjauta, yra sveika ir gyva. 

— Kur jinai? 

- Netoli jūsų, pas poną Buenos Airių gubernatorių, 
kur aš buvau nuvykęs kariauti su jumis. 

Kiekvienas šio ilgo pašnekesio žodis atskleisdavo 
naują stebuklą. Atverta jų siela plazdėjo ant jų liežuvio, 
klausėsi jų ausimis, žibėjo jų akyse. Kadangi jie buvo vo- 
kiečiai, tai sėdėjo prie stalo labai ilgai, laukdami dvasiš- 
kojo tėvo provincialo, ir komendantas taip kalbėjo savo 
brangiajam Kandidui. 


39 Šventas Ignacas - Ignacas Loyola (1491-1556), jėzuitų ordino įkūrėjas. 

PENKIOLIKTAS SKYRIUS 


Kaip Kandidas nužudė savo brangiosios 
Kunigundos brolį 


— Aš visą gyvenimą minėsiu tą baisiąją dieną, kai mačiau 
žudant mano tėvą ir motiną ir išniekinant mano seserį. 
Bulgarams pasitraukus, mano brangiausios sesers niekas 
niekur nerado; mano motiną, tėvą, mane, dvi tarnaites ir 
tris papjautus berniukus sukrovė į vežimą - gabenti į tėvų 
jėzuitų koplyčią už dviejų mylių nuo mano tėvų pilies ir 
ten palaidoti. Vienas jėzuitas pašlakstė mus švęstu van- 
deniu; vanduo buvo baisiai sūrus; keli lašai pateko man 
į akis, ir tėvas jėzuitas pastebėjo, kad mano blakstienos 
virptelėjo. Jis pridėjo ranką man prie širdies ir pajuto, kad 
ji plaka; mane paėmė gydyti, ir po trijų savaičių buvau vi- 
siškai sveikas. Jūs žinote, mano brangusis Kandidai, kad 
buvau labai gražus, o užaugęs dar išgražėjau. Dvasiška- 
sis tėvas Krustas, jėzuitų ordino viršininkas, švelniausiai 
mane pamilo; jis padarė mane broliuku, o kiek vėliau 
pasiuntė į Romą. Tėvui generolui buvo reikalingi jauni 
jėzuitai vokiečiai. Paragvajaus valdovai priima mažiau 
ispanų jėzuitų, jie labiau mėgsta svetimtaučius - tie esą 
sukalbamesni. Aš buvau paties dvasiškojo tėvo generolo 
paskirtas darbuotis šiame vynuogyne. Mes ir išplaukė- 
me - vienas lenkas, vienas tirolietis ir aš. Atvykęs gavau 
subdjakono ir leitenanto laipsnį; o dabar esu pulkininkas 
ir kunigas. Mes drąsiai pasitiksime Ispanijos karaliaus 
kariuomenę, aš jus užtikrinu, kad ji bus ekskomunikuota 

ir sumušta. Apvaizda jus čia atsiuntė mums padėti. Bet ar 
iš tikrųjų mano brangioji sesuo Kunigunda yra taip arti, 
pas Buenos Airių gubernatorių? 

Kandidas siekte prisiekė, kad tikrai taip yra. Ir vėl juo- 
du ėmė lieti ašaras. Baronas be perstojo bučiavo Kandidą 
ir vadino jį savo broliu, savo išgelbėtoju. 

- O galbūt, - tarė jis, - mes galėsim drauge, mielas 
Kandidai, įžengti kaip nugalėtojai į miestą ir išlaisvinti 
mano seserį Kunigundą. 

- Aš to tik ir trokštu, - tarė Kandidas, - nes buvau 
pasiryžęs ją vesti ir dar tebeturiu tą viltį. 

- Jūs akiplėša! - sušuko baronas. - Jūs toks begėdis, 
kad tikitės vesti mano seserį, turinčią septyniasdešimt dvi 
senolių kartas! Jūs labai įžūlus, kad drįstate man kalbėti 
apie tokį savo drąsų sumanymą! 

Kandidas, pritrenktas jo žodžių, atsakė: 

- Dvasiškas tėve, nė visos pasaulio kartos čia nieko 
nepagelbės; aš jūsų seserį išplėšiau iš žydo ir inkvizito- 
riaus rankų; ji man dėkinga ir nori už manęs ištekėti. Mo- 
kytojas Panglosas man nuolat sakydavo, kad žmonės yra 
lygūs, ir aš tikriausiai ją vesiu. 

— Mes dar pažiūrėsim, niekše! - sušuko jėzuitas ba- 
ronas Tunder-ten-tronkas, savo špagos plokščiąja puse 
smarkiai kirsdamas jam per veidą. Tą pačią akimirką 
Kandidas ištraukė savo špagą ir iki rankenos suvarė ba- 
ronui jėzuitui į pilvą; bet kai ją ištraukė, visą garuojančią 
krauju, ėmė verkti: 

- Aiman! O dieve! Aš nužudžiau savo buvusį šeiminin- 
ką, savo draugą, savo svainį! Aš, geriausias pasaulyje žmo- 
gus, jau nužudžiau tris žmones, ir tarp jų - du kunigus. 

Atbėgo Kakambas, kuris ėjo sargybą prie lapinės. 

- Mums nieko kito nelieka, kaip brangiai parduoti 
savo gyvybę, - tarė jam šeimininkas. - Be abejo, tuojau 
kas nors įeis į lapinę. Turime mirti su ginklu rankose. 

Kakambas, matęs ne tokių dalykų, nepametė galvos: 
jis nurengė baroną jėzuitą, jo sutana apvilko Kandidą, 
užmovė jam žuvusiojo keturkampę kepurę ir užsodino jį 
ant arklio. Visa tai buvo padaryta žaibo greitumu. 

— Dabar, pone, lekiam. Visi palaikys jus jėzuitu, jojan- 
čiu duoti įsakymų, ir mes pereisime sieną anksčiau, negu 
ims mus vytis. 

Sulig tais žodžiais jis pasileido šuoliais, ispaniškai 
šaukdamas: 

- Kelią! Kelią dvasiškam tėvui pulkininkui! 


“ ŠEŠIOLIKTAS SKYRIUS 


Kas nutiko dviem keleiviams su dviem mergaitėmis, 
dviem beždžionėmis ir laukiniais, vadinamais orejonais 


Kandidas su savo tarnu jau buvo už valstybės sienos, o 
stovykloje dar niekas nežinojo apie vokiečio jėzuito mir- 
tį. Apdairusis Kakambas dėl visa ko prisigrūdo į krepšį 
duonos, šokolado, kumpio, vaisių ir kelis butelius vyno. 
Andalūzijos arkliais juodu įjojo į nežinomą šalį, kurioje 
nesimatė jokio kelio. Pagaliau prieš juos atsiskleidė graži, 
upelių išraižyta pieva. Abu mūsų keleiviai paleido savo 
arklius pasiganyti. Kakambas pasiūlė savo ponui valgyti 
ir pats parodė jam pavyzdį. 


54 


Kandidas, arba Optimizmas 


- Kaip aš galiu valgyti kumpį, - tarė Kandidas: - juk 
nužudžiau pono barono sūnų ir žinau, jog esu pasmerktas 
niekad neberegėti gražiosios Kunigundos? Kokia prasmė 
stumti savo nelaimingas dienas toli nuo jos, graužiamam 
sąžinės ir nevilties? Ir ką pasakys „Journal de Trevu“4°? 

Šitaip kalbėdamas, jis vis dėlto pavalgė. Saulė leidosi. 
Du klajūnai išgirdo tolumoje kažką šūkčiojant: balsai lyg 
ir moterų. Jie nežinojo, ar ten kas šūkčiojo iš skausmo, 
ar iš džiaugsmo, bet tuojau pašoko, persmelkti nerimo 
ir baimės, kurią viskas žadina nežinomoj šaly. Tai klykė 
dvi merginos: jos greitai bėgo papieviu visiškai nuogos, o 
dvi beždžionės vijosi jas, kandžiodamos joms užpakalius. 
Kandidui jų pagailo. Pas bulgarus jis buvo išmokęs šau- 
dyti ir galėdavo numušti lazdyne riešutą, nekliudęs lapų. 
Jis pasiėmė savo ispanišką dvivamzdį šautuvą ir nušovė 
abi beždžiones. 

- Ačiū dievui, brangusis Kakambai, aš išvadavau iš 
didelio pavojaus tas dvi vargšeles: jei nusidėjau nužudy- 
damas inkvizitorių ir jėzuitą, dabar išpirkau savo kaltę, 
išgelbėdamas gyvybę dviem mergaitėms. Tos panelės 
galbūt aukštos kilmės, ir šitas nuotykis gali mums labai 
išeiti į naudą. 

Jis norėjo dar kažką pasakyti, bet jam liežuvis bur- 
noje sustingo pamačius, kaip abi mergaitės, švelniai ap- 
kabinusios beždžiones, laisto jas ašaromis ir graudžiai 
graudžiai vaitoja. 


* „Journal de Trevu“ - Prancūzijos jėzuitų periodinis leidinys (ėjęs 1701- 
1775 m. Trevu mieste). 

— Nemaniau, kad jų tokia gera širdis, - pagaliau tarė 
jis Kakambui. 

Bet tasai jam atšovė: 

— Čia tai gražiausia, pone. Jūs nužudėte tų dviejų pa- 
nelių meilužius. 

- Jų meilužius? Negali būti! Jūs šaipotės iš manęs, Ka- 
kambai. Iš kur tai ištraukėte? 

- Brangusis pone, - atsakė Kakambas, - jūs visados 
viskuo stebitės. Kodėl jums atrodo taip keista, kad kai 
kuriose šalyse yra beždžionių, kurioms didžiai palankios 
damos? Beždžionė yra ketvirtadalis vyro, kaip aš - ke- 
tvirtadalis ispano. 

— Ak, prisimenu, - atsakė Kandidas, - girdėjau iš mo- 
kytojo Pangloso, kad kadaise yra buvę panašių atsitikimų 
ir kad iš tokio susikryžiavimo kilę egipanai“', faunai, sa- 
tyrai, kuriuos savo akimis yra matę daugelis įžymių seno- 
vės asmenų, bet aš visa tai laikiau prasimanymais. 

— Dabar jau turbūt tikite, - kalbėjo Kakambas, - jog 
tai tiesa. Matote, kaip elgiasi moterys, negavusios gero 
išauklėjimo; aš bijau tik vieno - kad šios damos nepada- 
rytų mums ką nors bloga. 

Girdėdamas tokius rimtus samprotavimus, Kandidas 
nusprendė trauktis iš pievos į mišką. Jis ten pavakarienia- 
vo su Kakambu, paskui abu, pakeiksnoję Portugalijos in- 
kvizitorių, Buenos Airių gubernatorių ir baroną, užmigo 
samanose. Atsibudę pasijuto negalį nė pajudėt: mat naktį 


*! Egipanas - satyro sinonimas. 

vietiniai gyventojai orejonai*?, kuriems abi damos juos 
įskundė, surišo juos karnomis. Aplinkui stovėjo koks 
pusšimtis visiškai nuogų orejonų, ginkluotų strėlėmis, 
kuokomis ir akmeniniais kirvukais; vieni virė vandenį 
dideliame katile, kiti rengė iešmus, ir visi šaukė: 

- Tai jėzuitas! Tai jėzuitas! Atkeršysim ir puikiai pa- 
pietausim. Suvalgykim jėzuitą! Suvalgykim jėzuitą! 

— Aš jums sakiau, brangusis pone, - liūdnai sušuko 
Kakambas, - kad tos dvi merginos iškrės mums nelabą 
pokštą. 

Kandidas, pamatęs katilą ir iešmus, sušuko: 

— Mus iš tikrųjų iškeps arba išvirs! O, ką būtų pasakęs 
mokytojas Panglosas, jei būtų pamatęs, kokia yra grynoji 
gamta! Viskas yra gera - tebūnie taip, bet turiu pripažinti, 
kad labai jau žiauru netekti panelės Kunigundos ir pa- 
kliūti orejonui ant iešmo. 

Kakambas niekad nepamesdavo galvos. 

- Nusiraminkite, - tarė jis nusiminusiam Kandidui, - 
aš truputį suprantu šių tautelių šnektas ir pabandysiu su 
jais pasikalbėti. 

- Nepamirškite, - tarė Kandidas, - jiems nusakyti, 
koks baisus nežmoniškumas yra virti žmones ir kaip tai 
nekrikščioniška. 

- Ponai, - pasakė Kakambas, - tai jūs tikitės šiandien 
suvalgyti jėzuitą? Tai labai gerai; nieko nėra teisingiau 
kaip elgtis šitaip su savo priešu. Prigimtinė teisė iš tikrųjų 


42 Orejonais europiečiai vadino Pietų Amerikos indėnų gentį, nešiojusią 
labai sunkius auskarus (pranc. oreille - ausis). 

mus moko žudyti savo artimą, ir taip yra daroma visame 
pasaulyje. Jei mes nesinaudojame teise jį valgyti, tai tik 
todėl, kad turime daug kitokio gero maisto; bet jūs netu- 
rite tokių išteklių kaip mes; be abejonės, geriau suvalgyti 
savo priešus negu atiduoti savo pergalės vaisius varnoms 
ir juodvarniams. Bet, ponai, jūs juk niekad nepanorėtu- 
mėte suvalgyti savo draugų. Jūs manote, kad pasmeigsi- 
te ant iešmo jėzuitą, o iš tikro jūs ketinate iškepti savo 
gynėją, savo priešo priešą. Aš pats esu gimęs jūsų šaly- 
je, o ponas, kurį matote, yra mano šeimininkas ir visai 
ne jėzuitas; jis ką tik nudūrė vieną jėzuitą ir persirengė 
jo drabužiais, štai iš kur jūsų apsirikimas. Jei norite pa- 
tikrinti, ar aš sakau tiesą, paimkite jo drabužius, nuneš- 
kite juos prie pirmosios los padres valstybės užkardos ir 
pasiteiraukite, ar mano ponas nėra nukovęs jėzuito ka- 
rininko. Laiko nedaug tesugaišite; jūs visados suskubsite 
mus suvalgyti, jei paaiškės, kad aš jums melavau. Bet jei 
aš sakiau tiesą, jūs pakankamai esate susipažinę su viešo- 
sios teisės dėsniais, papročiais ir įstatymais ir todėl būsite 
mums maloningi. 

Orejonams šie žodžiai pasirodė labai protingi; jie 
pasiuntė du vyresniuosius tiesos sužinoti; atstovai savo 
uždavinį atliko sumaniai ir greitai sugrįžo su geromis 
naujienomis. Orejonai atrišo abu belaisvius, ėmė su jais 
labai mandagiai elgtis, pasiūlė jiems merginų, davė gai- 
vinančių gėrimų ir palydėjo iki sienos, džiaugsmingai 
šūkaudami: 

- Jis ne jėzuitas! Jis ne jėzuitas! 

Kandidas negalėjo atsistebėti, kodėl gi jis atgavo laisvę. 

- Kas per tauta! - kartojo jis. - Kas per žmonės! Kas 
per papročiai! Jei aš nebūčiau turėjęs laimės špaga per- 
smeigti panelės Kunigundos brolio, tai mane būtų suval- 
gę be jokio pasigailėjimo. Bet, pasirodo, grynoji gamta 
yra gera, nes šie žmonės, užuot mane suvalgę, tapo man 
nepaprastai meilūs, kai tik sužinojo, kad nesu jėzuitas. 


SEPTYNIOLIKTAS SKYRIUS 


Kaip Kandidas ir jo tarnas atvyko į Eldoradą*3 
ir ką jie ten išvydo 


Kai jie atsidūrė už orejonų žemės ribų, Kakambas tarė 
Kandidui: 

- Matote, kad šis pusrutulis ne geresnis už aną; pa- 
klausykite manęs, grįžkime kuo greičiausiai į Europą. 

- Bet kaip ten sugrįžti, - tarė Kandidas, - ir į kurį 
kraštą? Jei grįšiu į savo šalį - tenai visus žudo bulgarai ir 
avarai; jei grįšiu į Portugaliją - ten mane sudegins; jei pa- 
siliksime čia - kiekvieną akimirką rizikuojame būti pa- 
mauti ant iešmų. Kaip pasiryžti iškeliauti iš tos pasaulio 
dalies, kur gyvena panelė Kunigunda? 

- Traukiam į Kajeną“*, - tarė Kakambas, - ten rasime 
prancūzų, kurie keliauja po visą pasaulį. Jie galės mums 
padėti. Gal dievas pasigailės mūsų. 


* Atvyko į Eldoradą... - Savo veikale „Apie papročius“ Voltaire rašė, jog 
ilgą laiką buvo tikima, kad Eldoradas laimingoji aukso šalis - iš tikro egzis- 
tuojanti, ir buvo spėjama ją esant tarp Amazonės ir Orinoko. 

* Kajenas - Prancūzijos Gvianos miestas. 

Kajeną pasiekti nebuvo lengva. Juodu šiek tiek numa- 
nė, kuria kryptimi reikia keliauti. Bet kalnai, upės, pra- 
rajos, plėšikai, laukiniai - visa tai buvo baisios kliūtys. Jų 
arkliai krito iš nuovargio; maisto atsargos baigėsi; ir ištisą 
mėnesį jie mito laukiniais vaisiais. Pagaliau jie atsidūrė 
prie nedidelio upelio, kurio pakrantėse augo kokosinės 
palmės. Jos ir palaikė jų gyvybę ir viltis. 

Kakambas, kuris visada gerai patardavo, kaip ir sene- 
lė, tarė Kandidui: 

— Mes nebeturime jėgų, tiek kelio nuėję. Prie kranto 
matau tuščią valtį. Prisikraukime ją kokoso riešutų, sės- 
kime ir leiskimės pasroviui: upė visados nuneša į kokią 
nors gyvenamą vietą. Jei ten ir nerasime malonių dalykų, 
bent naujų patirsime. 

- Plaukime, - sutiko Kandidas, - ir atsiduokime 
apvaizdai. 

Jie nuplaukė keliolika mylių čia tarp žydinčių, čia tarp 
plikų, čia tarp lėkštų, čia tarp stačių krantų. Upelis ėjo vis 
platyn ir pagaliau dingo po skliautu baugių uolų, kylančių 
iki pat dangaus. Mūsų keleiviai išdrįso leistis bangomis 
po šiuo skliautu. Suspausta šioje vietoje upė šniokšdama 
nešė juos baisiai greitai. Po dvidešimt keturių valandų jie 
vėl išvydo dienos šviesą, bet jų valtis sudužo į povandeni- 
nius akmenis, ir jie turėjo ištisą mylią kapanotis nuo vie- 
nos uolos ant kitos; pagaliau priešais juos atsivėrė beribės 
platumos, apsuptos neįkopiamų kalnų. Žemė čia buvo 
dirbama žmonių džiaugsmui ir naudai; visur nauda ėjo 
išvien su malonumu. Keliai buvo pilni karietų, tikriau sa- 
kant, išdabinti karietomis, labai dailiomis, padarytomis 


60 


Kandidas, arba Optimizmas 


iš kažkokios spindinčios medžiagos, kuriose sėdėjo ne- 
paprasto gražumo vyrai ir moterys; dideli raudoni avinai 
vežė jas greičiau už eikliausius Andalūzijos, Tetuano ir 
Mekineso“ arklius. 

- Štai kraštas, - tarė Kandidas, - vertesnis už Vestfaliją. 

Jis su Kakambu sustojo prie artimiausio kaimo. Ke- 
letas kaimo vaikų, apsirengę suplyšusiais brokato drabu- 
žiais, kaimo pakraštyje mėtė sviedinius. Abu kito pasau- 
lio keleiviai gėrėdamiesi juos stebėjo. Jų sviediniai buvo 
didoki rutuliai - geltoni, raudoni, žali ir nepaprastai 
spindintys. Keleiviai panoro keletą jų pasiimti. Tai buvo 
auksas, smaragdai ir rubinai, kurių pats mažiausias būtų 
buvęs didžiausias Mogolo sosto papuošalas*“. 

- Aišku, - tarė Kakambas, - tai vietinio karaliaus vai- 
kai mėto sviedinukus. 

Šią akimirką pasirodė kaimo mokytojas ir vaikus pa- 
šaukė į mokyklą. 

- Štai, - tarė Kandidas, - karališkosios šeimos mo- 
kytojas. 

Mažieji išdykėliai tuojau liovėsi žaisti, palikę ant že- 
mės savo sviedinius ir kitus žaislus. Kandidas juos su- 
rinko, pribėgo prie mokytojo ir nuolankiai jam padavė, 
aiškindamas ženklais, kad jų karališkosios didenybės pa- 
miršusios savo auksą ir brangakmenius. Kaimo mokyto- 
jas šypsodamas numetė juos ant žemės, paskui su didele 
nuostaba pažvelgė Kandidą ir nuėjo savo keliu. 


*5 Tetuanas, Mekinesas - Maroko miestai. 
4 Mogolo sosto papuošalas - Didieji Mogolai - tiurkų dinastija, viešpata- 
vusi Indijoje XVI- XVIII a. Mogolų dvaras garsėjo puošnumu. 

Keleiviai vėl surinko auksą, rubinus ir smaragdus. 

- Kur mes esame? - sušuko Kandidas. - Matyti, kad 
šio krašto karaliaus vaikai gerai auklėjami, nes yra išmo- 
kyti niekinti auksą ir brangakmenius. 

Kakambas stebėjosi ne mažiau už Kandidą. Pagaliau 
jie prisiartino prie pirmojo namo; jis buvo pastatytas kaip 
europietiški rūmai. Prie durų grūdosi daugybė žmonių, o 
dar daugiau viduje. Iš ten skambėjo labai švelni muzika 
ir sklido maloniausi virtuvės kvapai. Kakambas prisiar- 
tino prie durų ir išgirdo kalbant perujietiškai; tai buvo 
gimtoji kalba, nes Kakambas, kaip visi žino, buvo gimęs 
Tukumane, kaime, kur niekas kitaip nė nekalba. 

- Aš būsiu jūsų vertėjas, - tarė jis Kandidui, - einam 
į vidų, čia smuklė. 

Tuojau patarnautojai, du vaikinai ir dvi mergaitės, 
apsirengę auksiniais drabužiais ir plaukus persirišę kas- 
pinais, pakvietė juos sėsti prie bendro stalo. Buvo pa- 
tiektos keturios sriubos, kurių kiekvienoj plaukiojo po 
dvi papūgas, virtas kondoras, sveriąs du šimtus svarų, 
dvi labai skanios keptos beždžionės, trys šimtai kolibrių 
viename dubenyje ir šeši šimtai paukščių-musių kitame; 
nuostabiai ištroškinta mėsa, trapūs saldumynai, - ir vis- 
kas kalnų krištolo dubenyse. Vaikinai ir mergaitės pilstė 
visokius likerius, pagamintus iš cukranendrių. 

Daugumas svečių buvo pirkliai ir vežėjai, visi nepa- 
prastai mandagūs. Jie be galo kukliai šio to paklausinėjo 
Kakambą ir labai maloniai ir aiškiai atsakė į jo klausimus. 

Pietums pasibaigus, Kakambas, taip pat ir Kandidas, 
pamanė gerai užmokėsią, jei mesią ant stalo porą didelių 

aukso gabalų, kuriuos buvo pasiėmę. Smuklės šeiminin- 
kas ir jo žmona ėmė juoktis ir ilgai laikė susiėmę šonus. 
Pagaliau nurimo. 

- Ponai, - tarė šeimininkas, - be abejonės, jūs sve- 
timšaliai; mes nepratę tokių svečių matyti. Atleiskite, kad 
mes taip juokėmės, kai jūs panorėjote mums užmokėti 
akmenukais nuo mūsų kelių. Jūs, žinoma, neturite vieti- 
nių pinigų, bet norint papietauti, jie ir nereikalingi. Visos 
užeigos, skirtos pirklių patogumui, yra išlaikomos vals- 
tybės. Jūs gavote menkus pietus, nes čia skurdus kaimas; 
bet kitur jus priims kaip dera. 

Kakambas vertė Kandidui visus šeimininko žodžius, 
ir Kandidas jų klausėsi taip pat žavėdamasis ir suglumęs, 
kaip ir juos verčiantis Kakambas. 

- Kas gi čia per šalis? - kalbėjo jie vienas antram. - Ji 
niekam pasaulyje nežinoma, ir jos visa gamta taip ne- 
panaši į mūsiškę. Gal čia ir bus ta šalis, kur viskas yra 
gera, - juk turi kur nors tokia būti. Tegul sau mokytojas 
Panglosas kalba ką nori, aš dažnai matydavau, kad Vest- 
falijoje viskas yra bloga. 


AŠTUONIOLIKTAS SKYRIUS 
Ką jie išvydo Eldorade 


Kakambas apibėrė šeimininką klausimais. Šis jam tarė: 

- Aš nieko nesu mokęsis ir tuo nėmaž nesiskundžiu. 
Bet pas mus yra vienas senelis, buvęs dvariškis; jis yra 
mokyčiausias žmogus valstybėje ir be galo kalbus. 

Jis tuoj nuvedė Kakambą pas tą senelį. Kandidas dabar 
pasidarė antraeilis asmuo ir tik lydėjo savo tarną. Jie įžen- 
gė į labai paprastus namus - durys čia buvo tik iš sidabro, 
o sienų apmušalai tik iš aukso, bet jau tokio dailaus darbo, 
kad galėjo varžytis su prabangiausių rūmų. Prieškamba- 
ris, tiesa, buvo papuoštas tik rubinais ir smaragdais, bet 
tvarka, kuri čia visur buvo palaikoma, su kaupu atsvėrė tą 
didelį paprastumą. 

Senelis priėmė abu svetimšalius sėdėdamas sofoje, pri- 
kimštoje kolibrių plunksnų, pavaišino likeriais iš deiman- 
to taurių, o paskui jų smalsumą patenkino šiais žodžiais: 

- Man jau septyniasdešimt dveji metai, ir aš iš ve- 
lionio savo tėvo, karaliaus arklininko, esu girdėjęs apie 
nuostabias Peru revoliucijas, kurias jis matė savo akimis. 
Mūsų valstybėje nuo amžių gyveno inkai; jie pasielgė la- 
bai neprotingai, kad išvyko iš čia kariauti dėl naujų valdų, 
ir galų gale buvo ispanų išnaikinti. Tiek šios dinastijos 
valdovai, kur pasiliko savo tėvynėje, buvo išmintingesni; 
pritariami visos tautos, jie išleido įsakymą, kad nė vienas 
gyventojas niekad neišeitų iš mūsų nedidelės karalystės, 
ir todėl mes išlaikėme savo tyrumą ir gerovę. Ispanai apie 
šį kraštą menkai težinojo. Jie pavadino jį Eldoradu, o vie- 
nas anglas, riteris Ralėjus*?, prieš šimtą metų net buvo 
prisiartinęs prie mūsų sienų; bet kadangi aplinkui mus - 
nepereinamos uolos ir prarajos, tai iki šiol nebijome go- 
džių Europos tautų, kurios degte dega nesuprantama ais- 


47 W, Raley (1552-1618) - anglų jūrininkas ir poetas. 1595 m. su ekspedicija 
išplaukė ieškoti Eldorado ir paskui pasakojo karalienei Elžbietai apie taria- 
mai matytus stebuklus. 

tra mūsų žemės akmenims ir purvui: dėl jų jos išžudytų 
mus iki vieno. 

Pašnekesys užtruko ilgai: jie kalbėjosi apie valstybės 
santvarką, papročius, moteris, viešus vaidinimus, meną. 
Pagaliau Kandidas, kuris visad buvo linkęs į metafiziką, 
liepė Kakambui paklausti, ar šis kraštas išpažįsta kokią 
nors religiją. 

Senelis truputį paraudo. 

— Kaip? - tarė jis. - Argi galima tuo abejoti? Negi ma- 
note, kad mes nedėkingi žmonės? 

Kakambas nuolankiai pasiteiravo, kokia yra toji Eldo- 
rado religija. Senelis vėl paraudo. 

— Negi gali būti dvi religijos? - tarė jis. - Mes išpažįs- 
tame, manau, tą pačią, kaip ir visi, mes garbiname dievą 
nuo vakaro iki ryto. 

— Ir garbinate tik vieną dievą? - paklausė Kakambas, 
vis versdamas Kandido abejojimus. 

— Aišku, - tarė senelis, - juk negali būti du, trys ar 
keturi dievai. Turiu pasakyti, kad jūsų pasaulio žmonės 
klausinėja labai keistų klausimų. 

Kandidas nesiliovė klausinėjęs gerąjį senelį; jis norėjo 
sužinoti, kaip žmonės Eldorade meldžiasi. 

— Mes nieko neprašome, - tarė gerasis, garbingasis iš- 
minčius, - mums nėra ko dievą prašyti; jis mums davė vis- 
ką, ko mums reikia; mes jam tik dėkojame be atvangos. 

Kandidas panoro pamatyti kunigus ir liepė Kakambui 
paklausti, kur jie yra. Senelis nusišypsojo: 

- Mano mieli, - tarė jis, - mes visi esame kunigai; 
mūsų karalius ir visos šeimų galvos kas rytą iškilmingai 

gieda padėkos himnus, o penki ar šeši tūkstančiai muzi- 
kantų jiems pritaria. 

- Kaip? Jūs neturite vienuolių, kurie moko, ginčijasi, 
valdo, sąmokslauja ir degina žmones, galvojančius kitaip 
negu jie? 

— Mes dar neišėjome iš proto, - tarė senelis. - Mes visi čia 
galvojame vienaip ir nesuprantame, kas tie per vienuoliai. 

Girdėdamas tokius žodžius Kandidas tiesiog džiūga- 
vo ir kalbėjo pats sau: 

— Čia visai kas kita negu Vestfalijoje ir pono barono 
pilyje; jei mūsų bičiulis Panglosas būtų lankęsis Eldorade, 
nebūtų tvirtinęs, kad Tunder-ten-tronko pilis yra geriau- 
sia vieta pasaulyje. Tai mat kaip naudinga pakeliauti. 

Po šio ilgo pasikalbėjimo gerasis senelis liepė pakin- 
kyti į karietą šešetą avinų ir davė dvylika tarnų palydėti 
dviem keleiviams į karaliaus dvarą. 

- Dovanokite man, - tarė jis, - kad dėl senatvės ne- 
galiu turėti garbės jūsų palydėti. Karalius priims jus taip, 
kad liksite patenkinti, ir jūs, be abejo, atleisite, jei vienas 
kitas mūsų krašto paprotys jums nepatiks. 

Kandidas su Kakambu sėdo į karietą; šešetas avinų 
ėmė lėkti, ir greičiau negu per keturias valandas jie atvyko 
prie karaliaus rūmų sostinės pakrašty. Portalas buvo dvie- 
jų šimtų dvidešimt pėdų aukščio ir šimto pėdų pločio; iš 
kokios medžiagos - sunku pasakyti, tik buvo matyti, jog iš 
nepalyginti nuostabesnės kaip tie akmenukai ir tas smėlis, 
kuriuos mes vadiname auksu ir brangakmeniais. 

Dvidešimt gražių apsaugos gvardijos mergaičių suti- 
ko Kandidą ir Kakambą, kai jie išlipo iš karietos; nuvedė 

juos į pirtį, apvilko drabužiais, išaustais iš kolibrių pūkų; 
paskui rūmų kavalieriai ir damos juos palydėjo į jo dide- 
nybės būstą pro muzikantus, išsirikiavusius dviem eilėm, 
po tūkstantį kiekvienoje. Kai jie prisiartino prie sosto 
menės, Kakambas paklausė vieną iš lydinčiųjų kavalierių, 
kaip čia reikia sveikinti jo didenybę: ar pulti ant kelių, ar 
gulti kniūbsčiam ant žemės; ar susidėti rankas ant gal- 
vos, ar ant nugaros; ar reikia pabučiuoti grindis prie jo 
kojų, - žodžiu, kokios čia sveikinimo apeigos. 

— Čia įprasta, - atsakė rūmų kavalierius, - apkabinti 
valdovą ir pabučiuoti jį į abu veidus. 

Kandidas ir Kakambas puolė jo didenybei ant kaklo; 
karalius priėmė juos taip meiliai, kaip tik begalima įsivaiz- 
duoti, o paskui maloniai pakvietė drauge pavakarieniauti. 

Iki vakarienės dar buvo laiko, ir jiems aprodė miestą; 
viešieji pastatai kilo iki debesų, turgavietės buvo išpuoš- 
tos tūkstančiais kolonų; fontanai gryno vandens, fonta- 
nai rausvo vandens, fontanai likerio, padaryto iš cukra- 
nendrių, be perstojo tekėjo į didelius baseinus, išgrįstus 
brangakmeniais; ir viskas kvepėjo gvazdikais ir cina- 
monu. Kandidas panūdo pamatyti teisingumo rūmus ir 
aukščiausiąjį teismą; jam buvo atsakyta, kad jų čia visai 
nėra, kad čia niekad niekas neteisiamas. Jis pasiteiravo, 
ar yra kalėjimų; ir jam buvo atsakyta, kad nėra. Jį be galo 
nustebino ir daugiausia jam suteikė malonumo mokslo 
rūmai su dviejų tūkstančių žingsnių ilgumo galerija, pil- 
na matematikos ir fizikos įrankių. 

Per visą popietę jie apžiūrėjo vos vieną tūkstantąją 
miesto dalį; reikėjo grįžti pas karalių. Kandidą pasodi- 

no prie stalo tarp jo didenybės, tarno Kakambo ir keleto 
damų. Niekad taip skaniai jis nebuvo vakarieniavęs, ir 
niekad prie stalo jam nebuvo tekę turėti tokio sąmojin- 
go pašnekovo kaip jo didenybė. Kakambas aiškino Kan- 
didui šmaikščius karaliaus posakius, kurie ir išversti ne- 
prarado šmaikštumo. Kandidas tuo stebėjosi ne mažiau 
kaip ir kitkuo. 

Toje vaišingoje šalyje jie svečiavosi visą mėnesį. Kan- 
didas nuolat kartojo Kakambui: 

- Iš tikrųjų, mano bičiuli, pilis, kurioje gimiau, nė iš 
tolo negali lygintis su šiuo kraštu. O vis dėlto čia nėra 
panelės Kunigundos; ir jūs Europoje gal taip pat turite 
mylimąją. Jei pasiliksime čia, būsime tokie, kaip kiti; o jei 
grįšime į savo pasaulį, pasiėmę tik dvylika avinų, apkrau- 
tų Eldorado akmenukais, būsime turtingesni už visus ka- 
ralius, draugėn sudėtus, mums nebereiks bijoti inkvizito- 
rių, ir lengvai galėsime išvaduoti panelę Kunigundą. 

Tie žodžiai patiko Kakambui; žmonės taip mėgsta ke- 
liauti, o paskiau pasirodyti saviškiams, pasigirti tuo, ką 
matė kelionėse, jog abu laimingieji nutarė atsisakyti savo 
gerovės ir paprašyti jo didenybę leisti jiems iškeliauti. 

- Jūs darote kvailystę, - tarė jiems karalius. - Žinau, 
mano kraštas ne kažin kas, bet jei kur nors galima paken- 
čiamai gyventi, reikia ten ir pasilikti. Aš, be abejo, neturiu 
teisės sulaikyti svetimšalių; tai būtų tironija, kurią drau- 
džia mūsų papročiai ir įstatymai, visi žmonės yra laisvi 
todėl galite iškeliauti, kada norite, bet išvykti iš čia gana 
sunku. Srauniąja upe išplaukti prieš vandenį neįmanoma, 
ji teka po uolų skliautais, ir tiesiog stebuklas, kaip jūs galo 

negavote, plaukdami čionai. Kalnai, supantys visą mano 
karalystę, yra dešimt tūkstančių pėdų aukščio ir statūs it 
sienos; kiekvienas jų daugiau kaip dešimt mylių pločio, o 
už jų tik prarajos. Bet kadangi jūs būtinai norite išvykti, 
aš liepsiu savo mechanikams padaryti mašiną, ir jūs pa- 
togiai persikelsite. Bet kai jūs atsidursite už kalnų, niekas 
negalės jūsų toliau lydėti, nes mano valdiniai yra prisiekę 
niekad neperžengti valstybės sienos, o jie tokie išmintin- 
gi, jog nelaužys savo priesaikos. O dabar prašykite mane, 
ko dar pageidaujate. 

— Mes prašome jūsų didenybę, - tarė Kakambas, - tik 
keleto avinų su maistu, akmenukais ir jūsų žemės purvu. 

Karalius nusijuokė. 

- Nesuprantu, - tarė jis, - kodėl Europos gyventojai 
taip mėgsta mūsų geltonąjį purvą, bet imkitės jo, kiek tik 
norite, ir naudokitės, kaip išmanote. 

Jis tuojau įsakė mechanikams sukurti mašiną šiems 
dviem nepaprastiems žmonėms perkelti per karalystės 
sieną. Trys tūkstančiai mokytų fizikų kibo į darbą; ma- 
šina buvo padaryta per dvi savaites ir atsiėjo ne daugiau 
kaip dvidešimt milijonų svarų sterlingų vietiniais pini- 
gais. Kandidą ir Kakambą įsodino į mašiną; joje buvo 
du dideli raudoni avinai, pabalnoti ir pažaboti, kad jais 
būtų galima joti atsidūrus už kalnų, dvidešimt avinų su 
maisto nešuliais, trisdešimt avinų su dovanomis - pačiais 
įdomiausiais to krašto dalykais, penkiasdešimt avinų, ap- 
krautų auksu, deimantais ir kitais brangakmeniais. Kara- 
lius švelniai pabučiavo abu klajūnus. 

Gražu buvo pasižiūrėti, kaip jie su savo avinais pakilo 
sumaniai įrengtoje mašinoje į kalnų viršūnes. Fizikai iš- 
laipino juos saugioje vietoje, atsisveikino, ir dabar Kandi- 
das neturėjo kito troškimo, kito tikslo, kaip šiuos avinus 
padovanoti panelei Kunigundai. 

— Dabar, - tarė jis, - turime kuo užmokėti Buenos Ai- 
rių gubernatoriui, jei panelę Kunigundą galima įvertinti 
kokia nors kaina. Keliaukime į Kajeną, ten sėsime į laivą, 
o paskui pažiūrėsime, kokią karalystę mums nusipirkti. 


DEVYNIOLIKTAS SKYRIUS 


Kas jiems nutiko Suriname ir kaip Kandidas 
susipažino su Martenu 


Pirmoji kelionės diena jiedviem buvo gana maloni. Sma- 
gu jaustis savininkais turtų, didesnių už visus Azijos, Eu- 
ropos ir Afrikos turtus. Kandidas iš didelio džiaugsmo 
raižė ant medžių Kunigundos vardą. Kitą dieną du avinai 
nuklimpo pelkėje ir prasmego su visu kroviniu; kiti du 
avinai po keleto dienų nugaišo iš nuovargio; septyni ar 
aštuoni krito tyruose iš bado; kiti per trumpą laiką nusi- 
rito į prarają. Pagaliau po šimto kelionės dienų jiems liko 
tik du avinai. Kandidas tarė Kakambui: 

— Mano bičiuli, matote, kokie netvarūs šio pasaulio 
turtai; nieko nėra pastovaus, nebent tik drąsa ir laimė iš- 
vysti panelę Kunigundą. 

— Sutinku, - tarė Kakambas, - bet mums dar liko du 
avinai su tokiais turtais, kokių niekad neturės Ispanijos 

karalius; o tolumoje matau miestą - manau, kad tai Suri- 
namas?, priklausąs olandams. Mūsų vargai jau baigiasi, 
ir greitai mums prasidės laimingos dienos. 

' Nebetoli miesto jie pamatė gulintį ant žemės negrą, 
pusnuogį, vienomis apatinėmis mėlynos drobės kelnė- 
mis; vargšelis buvo be kairės kojos ir be dešinės rankos. 

- O dieve mano)! - tarė jam Kandidas olandiškai. - Ką 
tu čia veiki, bičiuli, taip baisiai sužalotas? 

- Aš laukiu savo šeimininko pono Vanderdenduro“?, 
garsaus pirklio, - atsakė negras. 

- Ar tai ponas Vanderdenduras taip tau padarė? - pa- 
klausė Kandidas. 

- Taip, pone, - tarė negras, - toks čia paprotys. Mums 
dukart per metus duoda po vienerias apatines kelnes - tai 
visas mūsų apdaras. Jei, dirbant cukraus fabrike, girnos 
mums sutraiško pirštą, nupjauna visą ranką, o jei ban- 
dome pabėgti, nupjauna koją; mane ištiko abi nelaimės. 
Šitokią kainą mes mokam, kad jūs Europoje valgytumėt 
cukrų. O juk mano motina, parduodama mane Gvinė- 
jos pakrantėj už dešimt patagoniškų ekiu, pasakė man: 
„Vaike mano brangusis, laimink mūsų fetišus, nuolat juos 
garbink, jie tau suteiks laimingą gyvenimą; tu turi garbę 
tapti mūsų baltaodžių ponų vergu ir tuo suteikei laimę 
savo tėvui ir motinai.“ Deja, aš nežinau, ar padariau juos 
laimingus, bet jie manęs laimingo nepadarė. Šunys, bež- 
džionės ir papūgos tūkstantį kartų laimingesni negu aš. 


* Surinamas - XVIII amžiuje Olandijos Gvianos sostinė. 
* Vanderdenduras - pavardė, primenanti olandų leidėją Van Dūreną, su 
kuriuo Voltaire'as ne sykį turėjo finansinių nesutarimų. 

Olandų žyniai, kurie mane atvertė į savo tikėjimą, kie- 
kvieną sekmadienį man tvirtina, kad visi esame Adomo 
vaikai - baltieji ir juodieji. Aš ne genealogas, bet jei tie 
pamokslininkai sako tiesą, mes visi giminės. O su savo 
giminaičiais - jūs turite su tuo sutikti - nedera taip žiau- 
riai elgtis. 

- O Panglosai, - sušuko Kandidas, - tu nenumatei 
tokių šlykštybių! Baigta, man reikės galų gale atsisakyti 
tavo optimizmo. 

— Kas yra optimizmas? - paklausė Kakambas. 

— Deja, - atsakė Kandidas, - tai atkaklus noras tvirtin- 
ti, kad viskas yra gera, kai iš tikrųjų viskas yra bloga. 

Ir jis liejo ašaras, žiūrėdamas į negrą; ir verkdamas 
įžengė į Surinamą. 

Pirmiausia jis pasiteiravo, ar uoste nėra kokio nors 
laivo, galinčio plaukti į Buenos Aires. Žmogus, į kurį jis 
kreipėsi, buvo kaip tik ispanas laivo savininkas. Jis sutiko 
sudaryti su jais dorą sutartį ir paskyrė pasimatymą smu- 
klėje. Kandidas ir ištikimasis Kakambas nuėjo tenai su 
dviem savo avinais. 

Kandidas, kuris visados kalbėjo tai, kas buvo širdyje, 
papasakojo ispanui visus savo nuotykius ir prisipažino, 
kad yra pasiryžęs pagrobti panelę Kunigundą. 

— Na, tai aš jūsų nevešiu į Buenos Aires, - tarė laivo 
savininkas, - nes tenai pakartų ir mane, ir jus. Gražioji 
Kunigunda yra monsinjoro gubernatoriaus meilužė. 

Kandidui tai buvo lyg perkūno smūgis; jis ilgai verkė; 
pagaliau pasivedė Kakambą į šalį ir jam tarė: 

— Mano brangusis bičiuli, štai ką tu turi padaryti. Kie- 
kvienas mūsų kišenėse turim deimantų penketo ar šešeto 

milijonų vertės; tu esi apsukresnis už mane; keliauk į Bu- 
enos Airės ir atvežk man panelę Kunigundą. Jei guber- 
natorius darys kokių nors kliūčių, duok jam milijoną; jei 
ir, už tiek nesutiks, duok du milijonus; tu nesi nužudęs 
inkvizitoriaus, tau nėra ko bijoti. Aš susirasiu kitą lai- 
vą, nuplauksiu į Veneciją ir ten lauksiu tavęs. Tai laisvas 
kraštas, kur nereikia baimintis nei bulgarų, nei avarų, nei 
žydų, nei inkvizitorių. 

Kakambas pritarė tokiam išmintingam sumanymui. 
Jis labai nusiminė, kad reikia skirtis su geruoju ponu, 
tapusiu artimu draugu; bet noras jam padėti buvo sti- 
presnis negu išsiskyrimo skausmas. Jie pasibučiavo, ap- 
silieję ašaromis. Kandidas paprašė jį nepamiršti gerosios 
senelės. Kakambas išvyko tą pačią dieną; puikus žmogus 
buvo tas Kakambas. 

Kandidas dar šiek tiek užtruko Suriname laukdamas, 
kol atsiras kitas laivo savininkas, kuris apsiims nuvežti 
Italijon jį ir du jam likusius avinus. Jis pasisamdė tarnų 
ir prisipirko visko, ko reikia ilgai kelionei; pagaliau pas jį 
atėjo ponas Vanderdenduras, didelio laivo savininkas. 

— Kiek paimsite už tai, - paklausė Kandidas tą žmo- 
gų, - kad nuvešite į Veneciją tiesiu keliu mane, mano 
žmones, bagažą ir šiuos du avinus? 

Laivo savininkas paprašė dešimt tūkstančių piastrų; 
Kandidas iškart sutiko. 

- Oho! - tarė sau apdairusis Vanderdenduras. - Tas 
svetimšalis duoda dešimt tūkstančių piastrų nesiderėda- 
mas. Turbūt jis labai turtingas! 

Grįžęs po valandėlės, jis pareiškė negalįs jo vežti pi- 
giau kaip už dvidešimt tūkstančių. 

— Gerai! Mokėsiu ir tiek, - tarė Kandidas. 

- Še tau, - šnabždėjo sau pirklys. - Tas žmogus duoda 
dvidešimt tūkstančių piastrų taip pat lengvai kaip ir de- 
šimt tūkstančių. 

Jis vėl sugrįžo ir pareiškė, kad galės jį nuvežti Veneci- 
jon tik už trisdešimt tūkstančių. 

— Gerai, gausite trisdešimt tūkstančių, - tarė Kandidas. 

— Oho! - vėl tarė sau olandų pirklys. - Tam žmogui 
nieko nereiškia trisdešimt tūkstančių piastrų; be abejo, 
tie du jo avinai velka didžiulius turtus; nereikalaukime 
daugiau: pirmiausia tesumoka jis trisdešimt tūkstančių, 
o paskui pažiūrėsime. 

Kandidas pardavė du nedidelius deimantus, kurių 
mažesnysis buvo vertas daugiau, negu reikalavo laivo ka- 
pitonas. Jis sumokėjo iš anksto. Abu avinus įkėlė į laivą. 
Kandidas plaukė valtimi į reidą, kur stovėjo laivas. Ka- 
pitonas negaišuodamas pakėlė bures ir išplaukė iš reido; 
vėjas buvo jam palankus. Sumišusiam ir apstulbusiam 
Kandidui jis greitai dingo iš akių. 

- Aiman! - šaukė Kandidas. - Štai pasielgimas, vertas 
Senojo pasaulio. 

Jis grįžo į krantą, skausmo prislėgtas, nes neteko lo- 
bių, kurie galėjo praturtinti dvidešimt monarchų. 

Jis nuėjo pas olandų teisėją ir iš susijaudinimo smar- 
kiai pasibeldė į duris; įėjęs išdėstė, kas jam nutiko, šauk- 
damas kiek garsiau, negu derėjo. Teisėjas pirmiausia už- 
dėjo jam dešimt tūkstančių piastrų baudą už triukšmo 
kėlimą; paskui, kantriai jį išklausęs, pažadėjo ištirti rei- 
kalą tuojau, kai tik pirklys grįš, ir pareikalavo sumokėti 
dar dešimt tūkstančių piastrų teismo išlaidų. 

Toks elgesys galutinai įstūmė Kandidą į neviltį; tiesa, 
jis buvo patyręs tūkstantį kartų didesnių nelaimių, bet tei- 
sėjo šaltakraujiškumas ir įžūli laivo kapitono vagystė suju- 
dino jam tulžį ir sukėlė juodą melancholiją. Žmonių suge- 
dimas atsiskleidė jam prieš akis visu šlykštumu, jį apniko 
liūdnos mintys. Pagaliau kai vienas prancūzų laivas ren- 
gėsi plaukti į Bordo, Kandidas, jau nebeturėdamas avinų, 
apkrautų deimantais, už deramą kainą nusisamdė kajutę 
ir mieste paskelbė apmokėsiąs kelionę ir maistą ir duosiąs 
du tūkstančius piastrų doram žmogui, kuris sutiks su juo 
keliauti, bet su sąlyga, kad tas žmogus būtų labiausiai nu- 
sivylęs savo būkle ir nelaimingiausias visoje provincijoje. 

Pas jį atvyko tokia daugybė norinčiųjų, jog nė visas 
laivynas nebūtų galėjęs jų sutalpinti. Kandidas pagal iš- 
vaizdą atrinko dvidešimt žmonių, kurie jam pasirodė 
ganėtinai draugingi ir kurie tvirtino atitinką jo reikalavi- 
mus. Jis susivadino juos į smuklę, pavaišino vakariene ir 
pareikalavo, kad kiekvienas prisiektų teisingai papasako- 
siąs savo gyvenimo istoriją; ir prižadėjo pasiimti tą, kuris 
pasirodys vertas didžiausio pasigailėjimo ir įtikins turįs 
rimčiausią pagrindą būti nepatenkintas savo likimu; o 
kitiems pažadėjo dovanų. 

Pasakojimai užtruko iki ketvirtos valandos ryto. Klau- 
sydamasis jų nuotykių, Kandidas prisiminė senelės žo- 
džius kelyje į Buenos Aires ir jos pasiūlytas lažybas, kad 
laive neatsiras nė vieno žmogaus, kuri nebūtų išgyvenęs 
didžiausių nelaimių. Kiekvieną nuotykį pasakojant, jis 
galvodavo apie Panglosą. „Panglosui, - mąstė jis, - dabar 
būtų sunku apginti savo sistemą. Norėčiau, kad jisai būtų 

čia. Iš tikro, jei viskas yra gera, vien tik Eldorade, o ne 
kur kitur.“ Pagaliau Kandidas pasirinko vieną neturtingą 
mokslininką, kuris dešimt metų buvo dirbęs Amsterda- 
mo knygininkams““. Jis nusprendė, kad pasaulyje nėra 
kito tokio amato, kuriuo reikėtų taip bjaurėtis. 

Šį mokslininką, kuris, be to, buvo dar ir geras žmogus, 
apvogė žmona, sumušė sūnus, o duktė paliko, pabėgda- 
ma su kažkokiu portugalu. Neseniai jis neteko ir menkos 
tarnybos, iš kurios gyveno. Surinamo pamokslininkai jį 
persekiojo, nes laikė sociniečiu*'. Reikia pripažinti, kad ir 
kiti buvo gal tokie pat nelaimingi kaip jis, bet Kandidas 
tikėjosi, kad mokslininkas kelionėje išblaškys jo nuobo- 
dulį. Visi kiti pretendentai pripažino, kad Kandidas su 
jais pasielgė labai neteisingai, bet jis nuramino juos, kie- 
kvienam įteikdamas po šimtą piastrų. 


DVIDEŠIMTAS SKYRIUS 
Kas nutiko Kandidui ir Martenui jūroje 
Taigi senasis mokslininkas, vardu Martenas, drauge su 


Kandidu iškeliavo į Bordo. Abu jie buvo daug matę ir 
daug kentėję, ir jei laivas būtų turėjęs plaukti iš Surinamo 


* Dirbęs Amsterdamo knygininkams... - XVII - XVIII a. Amsterdamas 
buvo vienas stambiausių knygų leidybos centrų. Be kita ko, ten buvo leidžiama 
ir daug kontrafakcijų, už ką Voltaireas olandų leidėjus ne kartą koneveikė. 
21 Sociniečiai - italų protestantų sekta, įkurta XVI a. Laeliuso ir Fausto So- 
cini. Sociniečiai nepripažino trejybės ir Kristaus dieviškumo. 

net į Japoniją aplink Gerosios Vilties kyšulį, ir tada jie- 
dviem būtų užtekę kalbos apie dvasinį ir fizinį blogį. 

Vis dėlto Kandidas buvo kur kas laimingesnis už Mar- 
teną: jis tikėjosi vėl susitiksiąs panelę Kunigundą, o Mar- 
tenui jau nebebuvo ko tikėtis. Be to, Kandidas dar turėjo 
aukso ir deimantų; nors ir buvo netekęs šimto stambių 
raudonųjų avinų, apkrautų didžiausiais pasaulio turtais, 
nors ir negalėjo užmiršti olandų pirklio apgavystės, bet 
kai prisimindavo, kad jam dar liko kišenėse, ir kai kal- 
bėdavo apie Kunigundą, ypač baigiantis pietums, jis vėl 
imdavo tikėti Pangloso sistema. 

- O jūs, pone Martenai, - tarė jis mokslininkui, - ką 
jūs manote apie visa tai? Kokia jūsų nuomonė apie dva- 
sinį ir fizinį blogį? 

- Pone, - atsakė Martenas, - mūsų kunigai mane ap- 
kaltino, kad aš esu socinietis, o iš tikrųjų aš - manichėjas**. 

- Jūs iš manęs juokiatės, - tarė Kandidas, - manichėjų 
nebėra pasauly. 

- Aš tebesu, - tarė Martenas. - Nežinau, ką daryti, bet 
kitaip galvoti negaliu. 

- Vadinasi, jumyse sėdi velnias, - tarė Kandidas. 

— Velnias labai kišasi į šio pasaulio reikalus, - tarė 
Martenas, - todėl jis gali būti ir manyje, kaip visur kitur; 
bet prisipažįstu, kad, žvelgdamas į žemės rutulį, arba, ti- 
kriau sakant, rutulėlį, aš manau, jog dievas jį atidavė kaž- 


?2 Manichėjai - religinė sekta, atsiradusi III a. Persijoje. Jie tvirtino, kad 
pasaulyje kovoja du priešingi pradai - gėris ir blogis, propagavo asketizmą, 
neigė turtus ir nuosavybę. 

kokiai nelabai būtybei; žinoma, išskyrus Eldoradą. Nesu 
matęs miesto, kuris netrokštų gretimo miesto pražūties, 
šeimos, kuri nenorėtų sunaikinti kitos šeimos. Visur sil- 
pnieji neapkenčia galingųjų, nors prieš juos šliaužioja, 
o galingieji elgiasi su jais kaip su kaimenėmis gyvulių, 
kurių vilną ir mėsą pardavinėja. Milijonas žmogžudžių, 
suskirstytų į pulkus, duodasi iš vieno Europos galo į kitą 
ir drausmingai žudo ir plėšikauja; reikia juk užsidirbti 
duoną, o doresnio amato nėra. O miestuose, kurie lyg ir 
naudojasi taikos vaisiais ir kur klesti menas, žmones taip 
kankina pavydas, rūpesčiai ir nerimas, jog čia ne geriau 
kaip apgultoje pilyje. Slepiamas sielvartas žiauresnis negu 
viešos negerovės. Žodžiu, aš tiek esu matęs ir tiek išken- 
tėjęs, jog pasidariau manichėjas. 

- Tačiau gėris vis dėlto yra, - paprieštaravo Kandidas. 

- Galbūt, - atsakė Martenas, - bet aš jo nepažįstu. 

Šitaip jiems besiginčijant, pasigirdo patrankos šūvis. 
Šūviai tolydžio dažnėjo. Abu pasiėmė savo žiūronus. Už 
kokių trijų mylių kovėsi du laivai. Vėjas taip arti privarė 
juos prie prancūzų laivo, mūšį buvo labai patogu stebėti. 
Pagaliau vienas laivas trenkė kitam taip žemai ir taikliai, 
jog šis ėmė skęsti. Kandidas ir Martenas aiškiai matė 
grimztančio laivo denyje šimtą Žmonių; jie visi, baisiai 
vaitodami, kėlė į dangų rankas; vienu mirksniu viskas 
dingo vandeny. 

- Na mat! - pasakė Martenas. - Štai kaip žmonės el- 
giasi vieni su kitais. 

— Iš tikrųjų, - tarė Kandidas, - čia turbūt velnio darbas. 

Sulig tais žodžiais jis pastebėjo plaukiojant šalia jų 
laivo kažką raudoną ir blizgantį. Atsirišęs valtį, nusiyrė 
pažiūrėti, kas čia galėtų būti. Tai buvo vienas iš jo avi- 
nų. Kandido džiaugsmas, radus šį aviną, buvo didesnis 
už sielvartą dėl dingusių šimto avinų, apkrautų stambiais 
Eldorado deimantais. 

Prancūzų kapitonas greitai suprato, kad kapitonas, 
nuskandinęs kitą laivą, buvo ispanas, o nuskendusio laivo 
kapitonas - olandų piratas, tas pats, kuris apvogė Kan- 
didą. Milžiniški turtai, pagrobti to niekšo, kartu su juo 
dingo jūroje; išgelbėtas liko tik vienas avinas. 

— Matote, - pasakė Kandidas Martenui, - kad nusikal- 
timas kartais susilaukia bausmės; tas nevidonas olandų 
pirklys gavo, ko buvo nusipelnęs. 

- Taip, - tarė Martenas, - bet ar turėjo žūti ir kelei- 
viai, buvę jo laive? Dievas nubaudė tą sukčių, o velnias 
nuskandino kitus. 

Prancūzų ir ispanų laivai leidosi plaukti tolyn, o Kan- 
didas vėl ėmė šnekėtis su Martenu. Juodu ginčijosi iš eilės 
penkiolika dienų, o penkioliktą dieną abu samprotavo taip 
pat, kaip ir pirmąją. Bet vis dėlto kalbėjosi, dalijosi minti- 
mis, vienas antrą guodė, Kandidas glostė savo aviną. 

- Jei aš suradau tave, - tarė jis, - be abejo, surasiu ir 
Kunigundą. 

DVIDEŠIMT PIRMAS SKYRIUS 


Kandidas ir Martenas artinasi prie 
Prancūzijos krantų ir samprotauja 


Pagaliau juodu išvydo Prancūzijos krantus. 

- Ar esate kada nors buvęs Prancūzijoje, pone Marte- 
nai? - paklausė Kandidas. 

- Taip, - tarė Martenas, - esu aplankęs keletą provin- 
cijų. Vienur pusė gyventojų - bepročiai; kitur - per daug 
sukčių; dar kitur - žmonės malonūs, bet bukagalviai; kai 
kur jie bando rodytis protingi; bet visose provincijose 
svarbiausias darbas - meilė, paskui - apkalbos, dar pas- 
kui - kvaili plepalai. 

- O Paryžių ar matėte, pone Martenai? 

- Taip, mačiau; jis turi visas šias ypatybes; tai chaosas, 
maišalynė, kur visi ieško malonumų ir beveik nė vienas jų 
neranda, bent man taip pasirodė. Neilgai aš jame išbuvau. 
Kai tik atvykau, tuoj Sen-Žermeno mugėje mane apvogė 
sukčiai. Aš pats buvau palaikytas vagimi ir savaitę išsėdė- 
jau kalėjime; paskui pradėjau dirbti spaustuvėje korekto- 
rium, kad turėčiau iš ko bent pėsčias sugrįžti Olandijon. 
Teko susipažinti su visokiais valkatomis: su rašeivomis, 
intrigantais ir konvulsionieriais.53 Sako, tame mieste esa- 
ma labai mandagių Žmonių; norėčiau tuo tikėti. 

— O manęs visai nevilioja Prancūzija, - tarė Kandidas. - 
Jūs lengvai suprasite, kad, mėnesį praleidęs Eldorade, aš 


53 Konvulsionieriai - jansenistų sekta. Pagauti religinės ekstazės, tampomi 
konvulsijų, jie tariamai darydavo stebuklus. 

nepanorėsiu pasaulyje pamatyti nieko kito, kaip tik panelę 
Kunigundą; aš jos lauksiu Venecijoje; mes keliausime per 
Prancūziją į Italiją; ar nesutiktumėt manęs palydėti? 

- Mielai, - atsakė Martenas. - Sako, Venecijoje gera 
gyventi tik kilmingiesiems venecijiečiams, tačiau puikiai 
ten priimami ir pinigingi svetimšaliai; aš pinigų neturiu; 
jūs turite, aš visur eisiu su jumis. 

- Beje, - tarė Kandidas, - ar jūs manote, kad pradžioje 
žemė buvo jūra, kaip sakoma toje storoje knygoje“*, kuri 
priklauso laivo kapitonui? 

— Tuo aš visiškai netikiu, - tarė Martenas. - Kaip ne- 
tikiu ir visomis kitomis fantazijomis, kurios mums pasa- 
kojamos jau kuris laikas. 

- Bet vis dėlto kuriam tikslui šis pasaulis sutvertas? — 
paklausė Kandidas. 

- Tam, kad mus siutintų, - atsakė Martenas. 

- Bet ar jūsų nestebina, - vis klausinėjo Kandidas, - tų 
dvejeto Orejonų šalies mergaičių meilė dviem beždžio- 
nėms, apie kurią jums papasakojau? 

— Nė kiek, - tarė Martenas, - toji aistra man neatrodo 
keista; esu matęs tiek nepaprastų dalykų, jog manęs nie- 
kas nestebina. 

- Ar manote, - paklausė Kandidas, - kad žmonės vi- 
sados vienas kitą žudė, kaip kad šiandien? Kad visados 
jie buvo nedėkingi, nepastovūs, melagiai, klastūnai, išti- 
žėliai, plėšikai, smurtininkai, išdavikai, pavyduoliai, sma- 


——- 


54 Toje storoje knygoje... - greičiausiai turimas galvoje prancūzų gam- 
tininko Comte du Buffono veikalas „Žemės teorija“ (1749), su kuriuo 
Voltaire'as polemizavo. 

ližiai, girtuokliai, šykštuoliai, garbėtroškos, kraugeriai, 
šmeižikai, ištvirkėliai, fanatikai, veidmainiai ir kvailiai? 

- O ar jūs manote, - paklausė Martenas, - kad vana- 
gai, užtikę balandžius, visados juos draskydavo? 

- Taip, be abejo, - atsakė Kandidas. 

- Na mat! - tarė Martenas. - Jei vanagai visados tu- 
rėjo tokį pat būdą, kodėl gi jūs norite, kad žmonės būtų 
pasikeitę? 

- O! - sušuko Kandidas. - Čia yra skirtumas, nes lais- 
va valia... 

Taip samprotaudami, jie atvyko į Bordo. » 


DVIDEŠIMT ANTRAS SKYRIUS 
Kas nutiko Kandidui ir Martenui Prancūzijoje 


Kandidas sustojo Bordo mieste neilgam - kol parduos 
kelis Eldorado brangakmenius ir įsitaisys gerą dvivietę 
karietą, nes nebegalėjo apsieiti be savo filosofo Marteno; 
tik jam skaudu buvo skirtis su savo avinu, kurį paliko 
Bordo Mokslų akademijai. Šiemetiniam konkursui ji pa- 
siūlė temą: nustatyti, kodėl šio avino vilnos raudonos; ir 
premiją laimėjo vienas šiaurietis mokslininkas“5, įrodęs 
pagal formulę A + B- C : Z, kad avinas turi būti raudonas 
ir nugaišti nuo raupų. 


55 Šiaurietis mokslininkas... - aliuzija į prancūzų fiziką Mopertiuji (1698- 
1759), bandžiusį matematiškai įrodyti dievo buvimą. 

Tuo tarpu visi keleiviai, kuriuos Kandidas sutikdavo 
pakelės smuklėse, jam sakė: 

— Mes vykstame į Paryžių. 

„ Šis visuotinis veržimasis pagaliau ir jam sužadino 
norą pamatyti tą sostinę; keliaujant į Veneciją, tam nerei- 
kia daug pasukti iš kelio. 

Jis įvažiavo į Sen-Marso priemiestį, ir jam pasirodė, 
kad pateko į bjauriausią Vestfalijos kaimą. 

Viešbutyje Kandidas sunegalavo, matyt, atsiliepė ke- 
lionės nuovargis. Kadangi ant piršto jis mūvėjo žiedą su 
didžiausiu briliantu, o jo vežime buvo pastebėta nepa- 
prastai sunki dėžutė, tuojau prie jo atsirado du gydyto- 
jai, kurių jis nebuvo kvietęs, keli artimi draugai, kurie jo 
neapleido, ir dvi davatkos, kurios jam šildė sultinį. Mar- 
tenas tarė: 

— Prisimenu, kad ir aš buvau susirgęs, kai pirmąkart 
atvykau į Paryžių; buvau labai neturtingas, todėl man teko 
apsieiti be draugų, be davatkų, be gydytojų, ir pasveikau. 

Per gydytojų uolumą ir kraujo nuleidinėjimą Kan- 
didas kaip reikiant įsisirgo. Vienas nuolatinis viešbučio 
lankytojas labai maloniai paprašė jį paskolinti pinigų 
pagal vekselį, kuris būsiąs išpirktas aname pasaulyje.5“ 
Kandidas griežtai atsisakė. Davatkos tikino, kad esan- 
ti tokia nauja mada; Kandidas atkirto madų nesivaikąs. 
Martenas norėjo prašytoją išmesti pro langą; dvasinin- 


— 


*% Turima omeny išpažinties kortelė, kurią išduodavo tikinčiajam kunigas, 
išklausęs jo išpažinties. Nuo 1750 m. galiojo taisyklė, pagal kurią mirštanty- 
Sis negalėjo gauti paskutinio patepimo, jei neturėjo kortelės, išduotos kuni- 
go, kuris pasirašė remiąs popiežiaus bulę, smerkiančią jansenistus. 

kas prisiekė, kad Kandidas nebūsiąs palaidotas kapinėse; 
Martenas prisiekė tuojau palaidosiąs dvasininką, jei tas 
neatstosiąs. Kilo ginčas. Martenas suėmė dvasininką už 
pečių ir šiurkščiai išstūmė lauk; kilo didelis skandalas, 
buvo surašytas protokolas. 

Kandidas gijo. Besveikstant pas jį rinkdavosi vakarie- 
niauti puiki kompanija. Lošdavo iš didelių sumų. Kandi- 
das labai stebėjosi, kad niekad negauna tūzų, bet Marte- 
nas tuo visai neistebėjo. 

Tarp svečių, kurie jį lankė, buvo mažutis abatas iš Pe- 
rigoro, vienas tų prieplaikių, apsukrių, visad paslaugių, 
įžūlių, meilių ir sukalbamų žmonių, kurie gaudo pake- 
leivius svetimšalius, pasakoja jiems skandalingas miesto 
naujienas ir siūlo pramogų už bet kokią kainą. Pirmiausia 
jis nusivedė Kandidą su Martenu į teatrą. Buvo vaidina- 
ma nauja tragedija. Kandidas sėdėjo šalia keleto aštrialie- 
Žuvių. Bet vis tiek negalėjo susilaikyti neverkęs, matyda- 
mas puikiai vaidinamas scenas. Vienas tų gudruolių per 
pertrauką jam tarė: 

- Be reikalo jūs verkiate: ši artistė labai bloga; akto- 
rius, kuris su ja vaidina, dar blogesnis; o pjesė blogesnė 
negu aktoriai: autorius nė žodžio nemoka arabiškai, tuo 
tarpu veiksmas vyksta Arabijoje”. Be to, jis netiki įgim- 
tom idėjom““. Rytoj aš jums atnešiu dvidešimt prieš jį pa- 
rašytų brošiūrų. 


7 Veiksmas vyksta Arabijoje - Voltaireas daro užuominą į savo paties 
tragediją „Mahometas“ (1741). 

58 Netiki įgimtom idėjom - Voltaire'as ne kartą polemizavo su Renė Des- 
carteso teorija apie įgimtas idėjas. 

— Kiek jūs turite Prancūzijoje teatro pjesių? - paklau- 
sė Kandidas abatą. 

- Penkis ar šešis tūkstančius, - atsakė šis. 

„ - Tai daug, - tarė Kandidas. - O kiek iš jų yra gerų? 

- Penkiolika ar šešiolika. 

- Tai daug, - tarė Martenas. 

Kandidas labai susižavėjo artiste, vaidinusia kara- 
lienę Elžbietą gana lėkštoj tragedijoj“?, dar užsilikusioj 
repertuare. 

— Ši artistė, — tarė jis Martenui, - man labai patinka; 
ji man primena panelę Kunigundą; labai norėčiau su ja 
susipažinti. 

Abatas iš Perigoro pasisiūlė jį palydėti pas artistę. 
Kandidas, išauklėtas Vokietijoje, pasiteiravo, kokio čia 
laikomasi etiketo ir kaip Prancūzijoje elgiamasi su An- 
glijos karalienėmis. 

— Visaip, - atsakė abatas. - Provincijoje jas vedasi į 
smuklę. Paryžiuje gerbia, kol gražios, o kai numiršta, 
veža į šiukšlyną. 

- Karalienes į šiukšlyną! - sušuko Kandidas. 

- Iš tikrųjų, - tarė Martenas, - abatas teisybę sako; aš 
buvau Paryžiuje, kai panelė Monima““ iškeliavo, kaip sa- 
koma, į aną pasaulį; jai buvo atsisakyta suteikti tai, ką šitie 
žmonės vadina „pomirtine pagarba, t. y. teisę pūti šlykš- 


5 Gana lėkštoj tragedijoj... - Kalbama apie Tomo Corneille'io, didžiojo 
dramaturgo Pierreo Corneille'io brolio, pjesę „Grafas Eseksas“. 

© Panelė Monima - Voltaireo bičiulė, žymi prancūzų aktorė tragikė Adrienna 
Lekuvrer (1692-1730), vaidinusi Monimą Jeano Racineo tragedijoje „Mitrida- 
tas“. Paryžiaus dvasininkai neleido jos laidoti šventintose kapinėse. 

čiose kapinėse drauge su apylinkės nenaudėliais; ją kolegos 
visai atskirai palaidojo Burgundijos gatvės kampe; jai, to- 
kiai tauriadvasei, turėjo būti dėl to nepaprastai skaudu. 

- Labai nemandagus pasielgimas, - tarė Kandidas. 

- Ko norėti? - tarė Martenas. - Šitie žmonės tokie 
jau sutverti. Visus prieštaravimus, visus galimus nelo- 
giškumus, kokie tik jums ateis į galvą, jūs pamatysite 
šios linksmos tautos vyriausybėje, teismuose, bažnyčio- 
se ir spektakliuose. 

— Ar tiesa, kad Paryžiuje visi nuolat juokiasi? - pa- 
klausė Kandidas. 

- Taip, - atsakė abatas, - bet tai juokas iš piktumo: čia 
žmonės ir skundžiasi garsiai kvatodami; net ir šlykščiau- 
sius nusikaltimus daro juokdamiesi. 

- Kas toji riebi kiaulė, - paklausė Kandidas, - kur tiek 
blogo man prišnekėjo apie pjesę, kurią žiūrėdamas aš ver- 
kiau, ir apie aktorius, kurie man suteikė tiek malonumo? 

— Tai nedorėlis, - atsakė abatas, - kuris pelnosi duo- 
ną plūsdamas visas pjeses ir visas knygas; jie neapkenčia 
visų, kam sekasi, kaip eunuchai kad neapkenčia tų, kurie 
mėgaujasi malonumais; tai literatūrinė gyvatė, mintanti 
purvu ir nuodais, tai laikraštinis paskvilininkas. 

— Ką jūs vadinate laikraštiniu paskvilininku? - pa- 
klausė Kandidas. 

— Tai popieriaus gadintojas, - tarė abatas, - kaip kad 
Freronas“!, 


6l Louis-Marie Stanislas Fréron (1719-1776) - kritikas ir publicistas, kovo- 
jęs prieš švietėjus, Voltaireo priešas, nuolat jį persekiojęs savo straipsniais. 

Šitaip Kandidas, Martenas ir perigorietis samprotavo 
laiptuose, stebėdami žmones, einančius iš vaidinimo. 

- Nors aš labai trokštu pasimatyti su panele Kunigun- 
da, - tarė Kandidas, - vis dėlto norėčiau pavakarieniauti 
ir su panele Kleron“?, nes ji man pasirodė nuostabi. 

Abatas nebuvo iš panelės Kleron artimųjų, nes šioji 
draugavo tik su rinktiniais žmonėmis. 

- Šįvakar ji užimta, — tarė jisai, - bet aš turėsiu garbę 
jus nuvesti pas vieną įžymią damą, ir tenai jūs susipažin- 
site su Paryžiumi taip, lyg būtumėt jame išgyvenęs ketve- 
rius metus. 

Būdamas iš prigimties smalsus, Kandidas sutiko nu- 
eiti pas damą, gyvenančią Sent-Onore priemiestyje. Ten 
draugija lošė „faraoną“. Dvylika liūdnų ponterių laikė 
rankoj po nedidelę malką kortų - absurdišką savo nelai- 
mių rejestrą. Viešpatavo gili tyla, ponterių veidai išblyš- 
kę, banko laikytojo veidas susirūpinęs. Namų šeimininkė 
sėdėjo šalia šito nepermaldaujamo banko laikytojo ir lū- 
šies akimis sekė visus paroli; kas bandydavo sukčiauti, 
tą ji sulaikydavo griežtai, bet kartu mandagiai ir be susi- 
erzinimo, nes nenorėjo netekti lankytojų. Ši dama vadino 
save markize Parolinjak. Jos penkiolikmetė duktė buvo 
tarp ponterių ir akimis nurodinėjo motinai apgavystes, 
kuriomis tie vargšeliai mėgino sušvelninti likimo žiau- 
rumus. Abatas perigorietis, Kandidas ir Martenas įėjo; 


62 Panelė Kleron - įžymi aktorė tragikė Klara Leri (1723-1803), ypač pagar- 
sėjusi vaidmenimis Voltaireo pjesėse. 
83 Paroli („faraono“ lošime) - dvigubas statymas. 

niekas neatsistojo, niekas jų nepasveikino, niekas nepa- 
žvelgė; visi buvo labai užsiėmę savo kortomis. 

- Ponia baronienė Tunder-ten-tronk buvo mandages- 
nė, - tarė Kandidas. 

Tuo tarpu abatas kažką pašnibždėjo markizei į ausį. Ši 
kilstelėjusi gracingai nusišypsojo Kandidui, o Martenui 
linktelėjo galva su didžiu orumu. Ji pasodino Kandidą ir 
davė malką kortų. Dviem partijom jis pralošė penkias- 
dešimt tūkstančių frankų. Po to buvo tikrai linksma va- 
karienė, ir visi labai stebėjosi, kad Kandidas nesijaučia 
pralošęs; tarnai kalbėjosi tarp savęs tarnų žargonu: 

- Tai turbūt koks nors anglų milordas. 

Vakarienė buvo tokia, kaip ir daugelis Paryžiaus vaka- 
rienių: iš pradžių tyla, paskui kalbų šurmulys, kur nieko 
negali susigaudyti, toliau - juokavimai, daugiausia ne- 
švankūs, pramanytos naujienos, kvaili samprotavimai, 
truputis politikos ir daug šmeižto; buvo kalbama net apie 
naujai išėjusias knygas. 

- Ar jūs skaitėte, - paklausė abatas perigorietis, - teo- 
logijos daktaro pono Goša“* romaną? 

- Taip, - atsakė vienas svečias, - bet negalėjau jo už- 
baigti. Yra pas mus daug prirašyta nesąmonių, bet visi tie 
raštai, paimti kartu, neatsveria teologijos daktaro Goša 
nesąmonių; man taip įgriso tos šlykščios knygos, kurio- 
mis mus verste užverčia, jog ėmiau lošti kortomis. 


64 Gosha (1709-1774) - teologas ir literatūros kritikas, polemizavęs su en- 
ciklopedistais, ne kartą kliudęs savo raštuose ir Voltaire'ą. 

- O ką jūs manote apie archidjakono T...“ „Rinkti- 
nę“? - paklausė kunigas. 

- O, - tarė ponia Parolinjak, - tai nuobodžiausias iš 
visų mirtingųjų! Kaip savotiškai jis pasakoja apie tai, kas 
visiems žinoma! Kaip rimtai ginčijasi dėl to, kas neverta 
nė žodžiu minėti! Kaip neprotingai jis savinasi kitų protą! 
Kaip sužaloja tai, ką pasivagia! Kaip jis man įkyrėjo! Bet 
daugiau jis manęs nebekankins: perskaičiau kelis archi- 
djakono puslapius, ir užteks. 

Prie stalo sėdėjęs vienas mokytas ir gero skonio žmo- 
gus parėmė markizės nuomonę. Paskui išėjo kalba apie 
tragedijas; dama paklausė, kodėl kai kurias tragedijas ga- 
lima žiūrėti, bet negalima skaityti. Gero skonio žmogus 
labai gražiai paaiškino, kodėl pjesė gali būti šiek tiek įdo- 
mi scenoje, net ir neturėdama jokios literatūrinės vertės; 
keliais žodžiais jis įrodė, kad neužtenka pateikti vieną ar 
dvi situacijas, kurias galima rasti visuose romanuose ir 
kurios visados patraukia žiūrovus, bet reikia būti naujo- 
viškam, tiktai be keistenybių, dažnai - prakilniam ir visa- 
dos natūraliam; reikia pažinti žmogaus širdį ir mokėti ją 
prakalbinti; reikia būti dideliu poetu, bet niekad neleisti 
rodytis poetu nė vienam pjesės personažui; tobulai mo- 
kėti savo kalbą taip, kad ji būtų gryna, visados darni, ir 
žiūrėti, kad rimas niekad nežalotų prasmės. 

- Tas, - pridūrė jis, - kuris nesilaiko šių taisyklių, gali 
parašyti vieną ar dvi tragedijas, kurioms publika teatre 


65 Archidjakonas T... - abatas Triuble (1697-1770), rašytojas klerikalas, 
nepalankiai vertinęs Voltaireą. 

paplos, bet niekad nebus priskirtas prie gerųjų rašytojų. 
Gerų tragedijų labai nedaug: vienos jų yra idilės su gerai 
parašytais ir gražiai surimuotais dialogais; kitos - politi- 
niai samprotavimai, užmigdantys žiūrovus, arba tuščiažo- 
džiavimas, atgrasantis publiką; kai kurios jų - tai apsėstųjų 
svajonės, surašytos barbarišku stiliumi, nerišlia kalba; jose 
daug kreipimųsi į dievus, nes autorius nemoka kalbėtis su 
žmonėmis, melagingų maksimų ir išpūstų štampų. 

Kandidas atidžiai klausėsi šios kalbos ir apie kalbė- 
toją susidarė puikią nuomonę; o kadangi markizė buvo 
jį pasisodinusi šalia savęs, jis pasilenkė prie jos ausies ir 
paklausė, kas tasai žmogus, kuris taip gražiai šnekėjo. 

- Tai mokslininkas, - tarė dama, - kuris nelošia ir 
kurį abatas kartais pas mane atsiveda vakarieniauti; jis 
puikiai nusivokia apie tragedijas ir knygas, pats yra para- 
šęs tragediją, kurią publika nušvilpė; yra parašęs ir knygą, 
kurios nė vienas egzempliorius nepaliko knygininko len- 
tynų, išskyrus vieną, kurį jis padovanojo man. 

- Didis žmogus! - tarė Kandidas. - Tai antrasis Pan- 
glosas. 

Paskui, atsigręžęs į jį, tarė: 

- Pone, jūs, be abejo, manote, kad fiziniame ir dva- 
siniame pasaulyje viskas yra kuo geriausia ir kad niekas 
negali būti kitaip, kaip yra? 

- Aš, pone, - atsakė jam mokslininkas, - taip visai 
nemanau; mano galva, viskas pas mus dedasi atvirkščiai; 
niekas nežino, nei kokia jo padėtis, nei kokios jo pareigos, 
nei ką jis veikia, nei ką turėtų veikti; išskyrus tik vakarie- 
nes, kurios būna gana linksmos ir kur žmonės, atrodo, 

pakankamai bendrauja, visą kitą laiką jie įžūliai vaidijasi: 
jansenistai“? puola molinistus*?, parlamento nariai - baž- 
nytininkus, rašytojai - rašytojus, dvariškiai - dvariškius, 
finansininkai - tautą, žmonos - vyrus, giminės - gimi- 
nes; tai amžinas karas. 

Kandidas jam atsakė: 

— Aš mačiau dar blogesnių dalykų; bet vienas išmin- 
čius, kuris vėliau turėjo nelaimę būti pakartas, mane 
mokė, kad viskas pasaulyje yra nuostabu, kad blogis - tai 
šešėliai gražiame paveiksle. 

- Jūsų pakartuvis tyčiojosi iš pasaulio, - tarė Marte- 
nas, - jūsų šešėliai - baisios dėmės. 

- Juk tas dėmes daro žmonės, - tarė Kandidas, - ir jie 
negali be jų apsieiti. 

- Tai ne jų kaltė, - tarė Martenas. 

Daugumas ponterių, tos kalbos nesuprasdami, girkš- 
nojo; Martenas kalbėjo su mokslininku, o Kandidas pa- 
pasakojo namų šeimininkei dalį savo nuotykių. 

Po vakarienės markizė nusivedė Kandidą į savo kabi- 
netą ir pasisodino šalia savęs ant sofos. 

- Tai jūs vis dar tebesate beprotiškai įsimylėjęs panelę 
Kunigundą Tunder-ten-tronk? - paklausė ji. 

- Taip, ponia, - atsakė Kandidas. 


“6 Jansenistai - olandų teologo K. Jansenijaus (1585-1638) sekėjai. Janse- 
nizmas buvo religinis - visuomeninis sąjūdis, nukreiptas prieš jėzuitus ir 
su jais susijusią karaliaus rūmų diduomenę. Jansenistai neigė laisvą valią ir 
tvirtino, kad išganymas priklausąs tik nuo dievo malonės. 
67 Molinistai - ispanų jėzuito L. Molinos (1535-1600) sekėjai, jansenistų 
priešai. Jie neigė predestinaciją ir gynė laisvos valios idėją. 

Švelniai šypsodama, markizė jam tarė: 

- Jūs man atsakote kaip Vestfalijos jaunuolis; prancū- 
zas man būtų paskęs: „Taip, aš mylėjau panelę Kunigun- 
dą, bet, pamatęs jus, ponia, manau, kad jos nebemyliu. “ 

- O ponia, - tarė Kandidas, - aš atsakysiu, kaip jūs 
norėsite. 

- Jūsų aistra jai, - tarė markizė, - prasidėjo, kai pakėlė- 
te jos nosinę; aš noriu, kad pakeltumėte mano keliaraištį. 
- Mielu noru, - tarė Kandidas ir pakėlė keliaraištį. 

- Bet aš noriu, kad jį man ir užrištumėt, - tarė dama. 

Kandidas užrišo. 

- Matote, - tarė dama, - jūs svetimšalis; aš kartkar- 
čiais savo meilužius paryžiečius kankinu po dvi savaites, 
bet jums aš atsiduosiu pirmąją naktį, nes reikia gi pagerb- 
ti Vestfalijos jaunuolį. 

Pastebėjusi du didžiulius briliantus ant abiejų jauno- 
jo svetimšalio rankų, gražuolė taip nuoširdžiai juos gyrė, 
jog nuo Kandido pirštų jie nuslinko ant markizės. 

Grįždamas su abatu perigoriečiu namo, Kandidas pa- 
juto sąžinės priekaištus dėl neištikimybės panelei Kuni- 
gundai. Abatas jį užjautė; jis gavo tik mažą dalį Kandido 
praloštų penkiasdešimties tūkstančių svarų ir iš to, kiek 
buvo verti du briliantai, ne padovanoti, o išprašyti, tie- 
siog iškaulyti. Jis buvo nusprendęs pasinaudoti visu tuo, 
ką gali jam duoti pažintis su Kandidu. Jis noriai kalbėjo 
apie Kunigundą, ir Kandidas pasisakė išmaldausiąs iš tos 
gražuolės atleidimą, kai ją pamatysiąs Venecijoje. 

Perigorietis dar su didesniu mandagumu, dėmesiu ir 
švelnia užuojauta pritarinėjo viskam, ką Kandidas kalbė- 
jo, viskam, ką jis darė ir net ką manė daryti. 

— Tai jūs, pone, esate susitarę pasimatyti Venecijo- 
je? - paklausė jis. 

- Taip, pone abate, - atsakė Kandidas, - man būtinai 
reikia pasimatyti su panele Kunigunda. 

Paskui, jausdamas malonumą kalbėti apie tą, kurią 
mylėjo, jis savo papratimui papasakojo dalį savo nuoty- 
kių su ta garsiąja vestfaliete. 

- Man atrodo, - tarė abatas, - kad panelė Kunigunda 
labai protinga ir jums rašo žavius laiškus. 

- Aš nesu iš jos gavęs nė vieno laiško, - tarė Kandi- 
das. - Juk už meilę jai buvau išvytas iš pilies ir negalėjau 
su ja susirašinėti; paskui tuoj sužinojau apie jos mirtį; vė- 
liau ją suradau, vėl jos netekau; pasiunčiau jai už pustre- 
čio tūkstančio mylių nuo čia greitąjį laivą ir dabar laukiu 
jos atsakymo. 

Abatas atidžiai klausėsi ir, rodės, kažką galvojo. Jis 
greitai atsisveikino su abiem svetimšaliais, švelniai juos 
pabučiuodamas. Kitą dieną prabudęs, Kandidas gavo ši- 
tokio turinio laišką: 

„Brangiausias mano mylimasis, jau savaitė, kai aš ser- 
gu šiame mieste. Sužinojau, kad jūs esate čia. Aš skriste 
nuskrisčiau į jūsų glėbį, jei galėčiau atsikelti. Bordo mies- 
te gavau žinią apie jūsų atkeliavimą; ten palikau ištikimąjį 
Kakambą ir senelę, kurie turi greitai pas mane atvykti. 
Buenos Airių gubernatorius viską paėmė, bet man paliko 
jūsų širdis. Ateikite, aš, jus išvydusi, arba atgausiu jėgas, 
arba mirsiu.“ 

Šis žavus laiškas, šis nelauktas laiškas suteikė Kandi- 
dui neapsakomą džiaugsmą, o jo brangiosios Kunigun- 

dos liga didžiai nuliūdino. Šių dviejų jausmų plėšomas, 
jis pasiėmė savo auksą ir deimantus ir su Martenu nuvy- 
ko į viešbutį, kur buvo apsistojusi panelė Kunigunda. Jis 
įžengė pas ją drebėdamas iš susijaudinimo, jo širdis plaz- 
dėjo, balsas virpėjo; jau buvo betraukiąs lovos užuolaidą, 
liepė atnešti šviesą. 

- Atsargiau, - tarė jam tarnaitė, - šviesa ją nužudys. - 
Ir greitai vėl užtraukė užuolaidą. 

- Brangioji mano Kunigunda, - tarė Kandidas verk- 
damas, - kaip jūs jaučiatės? Jei negalite manęs matyti, 
bent žodį man tarkite. 

— Ji negali kalbėti, - tarė tarnaitė. 

Lovoje gulinti dama ištiesė putlią rankutę, ir Kandi- 
das ilgai laistė ją ašaromis; paskui pribėrė ją deimantų, o 
ant krėslo paliko maišelį, pilną aukso. 

Tuo tarpu įėjo policininkas, lydimas abato perigorie- 
čio ir sargybinių. 

- Štai tie du įtartini svetimšaliai, — tarė jis. 

Savo žaliūkams jis įsakė tuojau juos suimti ir įmesti į 
kalėjimą. 

- Eldorade šitaip nesielgia su atvykėliais, - tarė 
Kandidas. 

— Aš pasidariau dar aršesnis manichėjas negu kada 
nors anksčiau, - tarė Martenas. 

— Bet kur mus vedate, pone? - paklausė Martenas. 

— Į požemį, - tarė policininkas. 

Atgavęs šaltą kraują, Martenas suvokė, kad dama, 
vaidinusi Kunigundą, - apgavikė, ponas abatas perigo- 
rietis - sukčius, itin greitai pasinaudojęs Kandido nuo- 

lengvai nusikratyti. 

Kad nereikėtų stoti į teismą, Kandidas, kuris, be to, 
nekantriai troško pasimatyti su tikrąja Kunigunda, Mar- 
teno patartas, pasiūlė policininkui tris mažus deimantus, 
trijų tūkstančių pistolių vertės kiekvieną. 

— O pone, - tarė jam žmogus su dramblio kaulo laz- 
da, - jeigu jūs ir būtumėt padaręs visus nusikaltimus, 
kokius tik galima įsivaizduoti, jūs vis dėlto kilniausias 
pasauly žmogus. Trys deimantai, ir kiekvienas vertas 
trijų tūkstančių pistolių! Pone, aš greičiau už jus mirsiu, 
negu nuvesiu į kalėjimą. Visi svetimšaliai sulaikomi, bet 
aš jums pagelbėsiu: Djepe, Normandijoje, turiu brolį, te- 
nai jus ir palydėsiu; o jei duosite jam keletą deimantų, jis 
pasirūpins jumis, kaip ir aš. 

- O kodėl visi svetimšaliai sulaikomi? - paklausė 
Kandidas. 

Tada įsiterpė abatas perigorietis: 

— O todėl, kad kažkoks niekšas iš Atrebatijos, prisi- 
klausęs kvailysčių, įvykdė tėvažudystę““, ne tokią kaip 
1610 metų gegužės mėnesį“?, o tokią kaip 1594 metų gruo- 
džio mėnesį"“, tokią, kokias darė ir kitais metais bei kitais 
mėnesiais kiti niekšai, irgi prisiklausę kvailysčių. 


6 Kalbama apie Damjeno pasikėsinimą į Liudviką XV. 1757 m. jis lengvai 
sužeidė karalių ir už tai buvo ketvirčiuotas. Damjenas buvo kilęs iš Artua 
(lotyniškai Atrebatia). 

6? 1610 metų gegužės mėnesį buvo nužudytas Henrikas IV. 

70 1594 metų gruodžio mėnesį buvo įvykdytas pasikėsinimas prieš Henri- 
ką IV. Manyta, kad visi šie pasikėsinimai buvo inspiruoti jėzuitų. 

Tada policininkas paaiškino, kas atsitiko. 

— O, išgamos! - Kandidas. - Ir tokios baisenybės de- 
dasi tautoje, kuri šoka ir dainuoja! O, kad tik greičiau iš 
šito krašto, kur beždžionės erzina tigrus! Aš mačiau savo 
tėvynėje lokių, o žmonių sutikau tik Eldorade. Dėl dievo, 
pone policininke, pasiųskit mane į Veneciją, ten aš turiu 
susitikti su Kunigunda. 

- Aš jus galiu nugabenti tik į Žemutinę Normandi- 
ją, - tarė policininkas. 

Tuojau jis liepė nuimti nuo jo geležinius, pasakė, kad 
įvykusi klaida, paleido sargybinius, tada nuvežė Kandidą 
ir Marteną į Djepą ir ten paliko pas savo brolį. Reide sto- 
vėjo mažas olandų laivas. Normandietis, už tris deiman- 
tus pasidaręs sukalbamiausiu žmogum, įsodino Kandidą 
ir jo kelionės draugą į laivą, plaukiantį į Portsmutą, į An- 
gliją. Tai ne pakeliui į Veneciją, bet Kandidas jautėsi išsi- 
vadavęs iš pragaro, o iškeliauti į Veneciją tikėjosi pirma 
pasitaikiusia proga. 


DVIDEŠIMT TREČIAS SKYRIUS 


Kaip Kandidas ir Martenas plaukė į Angliją 
ir ką jie ten pamatė 


- O Panglosai, Panglosai! O Martenai, Martenai! O mano 
brangioji Kunigunda! Kas yra šis pasaulis? - kalbėjo Kan- 
didas olandų laive. 

- Kažkas labai kvaila ir labai šlykštu, - atsakė Martenas. 

- Jūs pažįstate Angliją - ar ten tokie pat bepročiai, 
kaip Prancūzijoj? 

— Ten kita beprotybės rūšis, - tarė Martenas. - Jūs Ži- 
note, kad šios dvi tautos kariauja dėl keleto dešimtinių 
sniego Kanadoje?" ir kad šis puikus karas jiems atsieina 
daugiau, negu verta visa Kanada. Aš menkai išsilavinęs, 
kad galėčiau tiksliai jums pasakyti, katroje šalyje yra dau- 
giau dūkstančių pamišėlių, tik žinau, kad žmonės, ku- 
riuos mes pamatysime, yra apskritai labai tulžingi. 

Šitaip kalbėdamiesi, jie atplaukė į Portsmutą. Ant 
kranto buvo daugybė žmonių. Visi atidžiai stebėjo vieną 
apydiktį žmogų, kuris klūpojo karo laivo denyje užrišto- 
mis akimis; keturi kariai, stovį jam priešais, ramiausiai 
paleido jam į galvą po tris kulkas; ir visi susirinkusieji 
išsiskirstė nepaprastai patenkinti. 

- Ką visa tai reiškia? - paklausė Kandidas. - Ir kas per 
demonas visur viešpatauja? 

Jis pasiteiravo, kas tasai storulis, kurį čia taip iškil- 
mingai nužudė. 

- Tai admirolas??, - atsakė jam. 

- Už ką gi tą admirolą nužudė? 

- Už tai, - atsakė jam, - kad jis nenužudė pakankamo 
skaičiaus žmonių; jis kovėsi su prancūzų admirolu, ir buvo 
nustatyta, kad nepakankamai buvo prisiartinęs prie jo. 


"| Nuo XVII a. pabaigos Kanadoje vyko nuolatiniai anglų ir prancūzų ka- 
riniai susidūrimai. Po Septynerių metų karo (1756-1763) Kanada galutinai 
atiteko Anglijai. 

72 Kalbama apie anglų admirolą Bingą. Nors Voltaire'as labai stengėsi Bingą 
išgelbėti, anglų valdžia 1757 m. jį sušaudė už tai, kad jis pralaimėjo mūšį su 
prancūzais prie Minorkos salos. 

— Bet prancūzų admirolą, - tarė Kandidas, - skyrė 
nuo anglų admirolo toks pat atstumas kaip ir anglą nuo 
prancūzo! 

— Be abejo, - atsakė jam, - bet mūsų šalyje kitiems 
paskatinti pravartu kartkarčiais nužudyti kokį admirolą. 

Kandidas taip stebėjosi ir piktinosi visu tuo, ką matė 
ir ką girdėjo, jog nebepanoro nė kojos kelti į krantą ir 
susitarė su olandų kapitonu, kad tuojau pat jį vežtų į Ve- 
neciją (net jeigu ir apiplėštų kaip Suriname). 

Per dvi dienas kapitonas pasirengė kelionei. Jie aplen- 
kė Prancūzijos krantus, o kai plaukė pro Lisaboną, Kan- 
didas sudrebėjo. Paskui sąsiauriu įplaukė į Viduržemio 
jūrą ir pagaliau pasiekė Veneciją. 

— Ačiū dievui! —- sušuko Kandidas, apkabindamas 
Marteną, - čia aš pamatysiu gražiąją Kunigundą. Aš tikiu 
Kakambu kaip pačiu savimi. Viskas yra gera, viskas klo- 
jasi gerai, viskas klojasi kuo puikiausiai. 


DVIDEŠIMT KETVIRTAS SKYRIUS 
Apie Paketę ir brolį Žirofle 


Atvykęs į Veneciją, Kandidas tuojau ėmėsi ieškoti Ka- 
kambo smuklėse, visose kavinėse, pas visas kekšes, bet 
nesurado. Kasdien teiravosi ką tik atplaukusiuose laivuo- 
se ir barkose - apie Kakambą nebuvo jokių žinių. 

- Še tau! - kalbėjo jis Martenui. - Aš suskubau iš 
Surinamo atvykti į Bordo, iš Bordo - į Paryžių, iš Par- 

yžiaus - į Djepą, iš Djepo - į Portsmutą, praplaukti pro 
Portugaliją ir Ispaniją, perplaukti visą Viduržemio jūrą, 
Praleisti kelis mėnesius Venecijoje, o gražioji Kunigun- 
da vis nesirodo! Vietoj jos sutikau tik paleistuvę ir abatą 
perigorietį! Be abejo, Kunigundos nebėra gyvos, ir man 
nieko kito nelieka, tik numirti. O, geriau būtų buvę pasi- 
likti Eldorado rojuje negu grįžti į šią prakeiktąją Europą. 
Gerai jūs sakėt, brangusis Martenai: viskas gyvenime tėra 
apgaulė ir vienos bėdos. 

Jis nugrimzdo į juodą melancholiją ir nedalyvavo nei 
operoj alla moda?3, nei kituose karnavalo pasilinksmini- 
muose; nė viena dama negalėjo jo sugundyti. Martenas 
jam tarė: 

- Iš tikro jūs labai naivus, jei manėte, kad tarnas me- 
tisas, savo kišenėse turintis penkis ar šešis milijonus, ke- 
liaus į pasaulio kraštą ieškoti jūsų mylimosios ir ją atga- 
bens į Veneciją. Jis pasiims ją sau, jei suras; o jei nesuras, 
pasirinks kitą; aš jums patariu pamiršti savo tarną Ka- 
kambą ir mylimąją Kunigundą. 

Bet tie žodžiai Kandido nepaguodė. Jo melancholija 
didėjo, o Martenas nesiliovė įrodinėjęs, kad pasaulyje 
maža dorybių ir maža laimės, išskyrus gal tik Eldoradą, į 
kurį niekas negali patekti. 

Samprotaudamas apie šiuos svarbius dalykus ir lauk- 
damas Kunigundos, Kandidas pamatė Šv. Morkaus aikš- 
tėje jauną teatietį/*, laikantį už parankės mergaitę. Te- 


"3 Alla moda - madingas (it.). 
74 Teatiečiai - elgetaujančių vienuolių ordinas, įsteigtas XVI a. kovoti su 
dvasininkų ydomis. 

atietis buvo skaistaus veido, apkūnus ir stiprus; jo akys 
žvilgėjo, kupinos pasitikėjimo savimi, mina buvo įžūli, 
eisena - išdidi. Mergaitė buvo labai graži ir dainavo; įsi- 
mylėjusiomis akimis ji žiūrėjo į savo teatietį ir kartkar- 
čiais gnaibė jo riebius skruostus. 

- Jūs tikriausiai pripažinsite, - tarė Kandidas Mar- 
tenui, - kad tuodu žmonės yra laimingi. Visur, kur tik 
gyvena žmonės, išskyrus Eldoradą, iki šiol sutikdavau tik 
nelaimingus, bet dabar galiu lažintis, kad ši mergaite ir 
teatietis yra labai laimingi. 

— O aš lažinuosi, kad jie nėra laimingi, - tarė Mar- 
tenas. 

— Reikia tik juos pakviesti pietų, - tarė Kandidas, - ir 
pamatysite, ar aš klystu. 

Jis tuojau prie jų prisiartino, maloniai pasisveikino ir 
pasikvietė į savo viešbutį: pavaišinsiąs makaronais, Lom- 
bardijos kurapkomis, eršketų ikrais ir „lakrima-kristi“, 
Montepulčano, Kipro ir Samo vynais. Mergaitė užkaito, 
teatietis sutiko; mergaitė ėjo su juo, žvilgčiodama į Kan- 
didą nustebusiomis ir sumišusiomis akimis, kurios ėmė 
ašaroti. ĮŽengusi į Kandido kambarį, ji tarė: 

- Tai ką, pone Kandidai, jau nebepažįstate Paketės? 

Išgirdęs šiuos žodžius, Kandidas, kuris iki šiol nebuvo 
atidžiai į ją pažvelgęs, nes mąstė tik apie Kunigundą, tarė: 

— O mano vargše vaikeli! Ar ne per jus daktaras Pan- 
glosas pakliuvo į tokią šaunią būklę, kokioje aš jį mačiau? 

— Deja, pone, per mane! - tarė Paketė. - Matau, kad 
jūs viską žinote. Girdėjau, kokios šiurpios nelaimės ištiko 
visą ponios baronienės šeimą ir gražiąją Kunigundą. Pri- 

siekiu, kad ir mano likimas ne mažiau liūdnas. Aš buvau 
labai skaisti, kai jūs mane pažinojote. Mano nuodėm- 
klausys pranciškonas lengvai mane sugundė. Pasekmės 
buvo siaubingos; aš turėjau apleisti pilį netrukus po to, 
kai ponas baronas jus išvijo, apspardęs jums užpakalį. Aš 
būčiau mirusi, jei manęs nebūtų pagailėjęs vienas garsus 
gydytojas. Kurį laiką iš dėkingumo buvau to gydytojo 
meilužė. Nežmoniškai pavydulinga jo žmona kiekvieną 
dieną negailestingai mane mušdavo; ji buvo tikra furi- 
ja. Gydytojas buvo pats negražiausias vyras, o aš - pati 
nelaimingiausia būtybė, kiekvieną dieną mušama dėl 
žmogaus, kurio nemylėjau. Pone, jūs galite numanyti, 
kaip yra pavojinga į barnius linkusiai moteriai būti gy- 
dytojo žmona. Vieną dieną išvarytas iš kantrybės tokio 
savo žmonos elgesio, menkai jos slogai gydyti jis davė to- 
kių stiprių vaistų, jog po dviejų valandų ji mirė baisiose 
kančiose. Ponios giminaičiai iškėlė gydytojui baudžia- 
mąją bylą; jis pabėgo, o mane uždarė į kalėjimą. Mano 
nekaltumas nebūtų manęs išgelbėjęs, jei nebūčiau buvusi 
apveidi. Teisėjas mane paleido ta sąlyga, kad jis man pa- 
vaduos gydytoją. Greitai kita varžovė užėmė mano vietą, 
o mane išvijo be atlyginimo, ir man nieko kito nebeliko, 
kaip verstis šituo šlykščiu amatu, kuris jums, vyrams, at- 
rodo toks malonus, o mums neša tiktai galybes nelaimių. 
Tuo amatu verstis atvykau į Veneciją. O pone Kandidai, 
jei galėtumėte įsivaizduoti, ką reiškia nemylint glamonėti 
kokį seną pirklį, advokatą, vienuolį, gondolininką, abatą; 
kęsti įžeidinėjimus ir pažeminimus; skolinėtis sijoną ir 
vilioti kokį bjaurų vyrą, kuris jį pakeltų; būti apvaginė- 

jamai, nes dažnai iš vieno pelnytus pinigus pavagia kitas; 
papirkinėti teismo pareigūnus ir ateityje matyti vien siau- 
bingą senatvę, ligoninę ir šiukšlyną, - jūs pasidarytumėte 
išvadą, kad esu viena iš nelaimingiausių būtybių pasauly. 

Taip Paketė, girdint Martenui, viešbučio kambarė- 
lyje atvėrė savo širdį gerajam Kandidui. Martenas tarė 
Kandidui: 

— Matote, aš jau laimėjau pusę lažybų. 

Brolis Žirofle, pasilikęs valgomajame, girkšnojo vyną, 
laukdamas pietų. 

— Bet kai aš jus pamačiau, - tarė Kandidas Pake- 
tei, - jūsų veidas buvo toks linksmas, toks patenkintas; 
jūs dainavote, jūs taip natūraliai glamonėjote teatietį; jūs 
man atrodėte tokia pat laiminga pora, kaip dabar sakotės 
esanti vargšė. 

— O pone Kandidai! - atsakė Paketė, - čia dar viena 
mano amato bėda. Štai vakar vienas karininkas mane 
apvogė ir sumušė, o šiandien turiu rodytis linksma, kad 
įtikčiau kokiam vienuoliui. 

Kandidui nebereikėjo daugiau įrodinėti; jis sutiko, 
kad Martenas sakė teisybę. Juodu sėdo prie stalo su Pake- 
te ir teatiečiu; pietūs buvo gana linksmi, ir į galą pokalbis 
tapo kiek atviresnis. 

— Tėve mano, - tarė Kandidas vienuoliui, - jūs atrodo- 
te toks laimingas, jog visas pasaulis turėtų jums pavydėti; 
jūs visas žydėte žydite, iš jūsų akių trykšta laimė; laikui 
maloniai praleisti turite labai dailią mergaitę ir atrodote 
labai patenkintas, kad esate vienuolis teatietis. 

- Dievaži, pone, - tarė brolis Žirofle, - aš norėčiau, kad 
visi teatiečiai prasmegtų jūrų gelmėse. Kiek sykių gun- 

džiausi padegti vienuolyną ir pasidaryti turku. Kai buvau 
penkiolikos metų, tėvai privertė mane apsivilkti šią neken- 
čiamą sutaną, kad prakeiktam mano vyresniajam broliui, 
tęnubaudžia jį dievas, liktų daugiau turto! Vienuolyne 
viešpatauja pavydas, nesantaika ir tūžmas. Tiesa, aš kart- 
karčiais sakau nevykusius pamokslus, už kuriuos šiek tiek 
gaunu pinigų, bet pusę jų iš manęs paima vienuolyno virši- 
ninkas; likusius išleidžiu merginoms; o kai vakarais grįžtu 
į vienuolyną, man norisi duoti galva į miegamojo sienas; ir 
visų mano draugų tokia pat nuotaika. 

Martenas atsigrįžo į Kandidą su įprastu jam šalta- 
kraujiškumu. 

- Na mat, - tarė jis, - ar aš nelaimėjau visų lažybų? 

Kandidas davė Paketei du tūkstančius, o broliui Žirof- 
le - tūkstantį piastrų. 

- Užtikrinu jus, - tarė jis, - kad su šiais pinigais jie 
bus laimingi. 

- Visai tuo netikiu, - tarė Martenas, - greičiausiai tais 
piastrais padarysite juos dar nelaimingesnius. 

- Kas bus, tas, - tarė Kandidas, - bet vienas dalykas 
mane džiugina: matau, kad dažnai sutinku žmones, kurių 
niekad nebesitikėjau sutiksiąs; jei aš radau savo raudonąjį 
aviną ir Paketę, tai, galimas daiktas, rasiu ir Kunigundą. 

- Aš trokštu, - tarė Martenas, - kad ji kada nors jums 
suteiktų laimę, bet smarkiai tuo abejoju. 

- Jūs labai žiaurus, - tarė Kandidas. 

- Esu mat patyręs, - tarė Martenas. 

- Pažvelkit į šiuos gondolininkus, - tarė Kandidas, - 
ar jie nedainuoja be perstojo? 

- Jūs nematot jų namie su žmonomis ir vaikais, - tarė 
Martenas. - Dožas turi savų sielvartų, o gondolininkai — 
savų. Tiesa, gondolininko gyvenimas apskritai geresnis 
negu dožo, bet manau, skirtumas toks menkas, jog ne- 
verta apie tai nė kalbėti. 

- Girdėjau pasakojant apie senatorių Pokokurantę", 
gyvenantį tuose puikiuose rūmuose prie Brentos upės ir 
gan gražiai priiminėjantį svetimšalius. Sako, tasai žmo- 
gus nėra turėjęs jokio sielvarto. 

- Norėčiau pamatyti tokį keistą padarą, - tarė Mar- 
tenas. 

Kandidas tuojau paprašė senjorą Pokokurantę leidi- 
mo jį kitą dieną aplankyti. 


DVIDEŠIMT PENKTAS SKYRIUS 


Svečiuose pas senjorą Pokokurantę, 
Venecijos didiką 


Kandidas su Martenu sėdo į gondolą ir nuplaukė Brenta 
prie didiko Pokokurantės rūmų. Jo sodai buvo rūpestin- 
gai prižiūrimi ir pristatyti gražių marmuro statulų; rūmų 
architektūra puiki. Jų savininkas, žmogus jau šešiasde- 
šimties metų ir be galo turtingas, priėmė abu smalsuolius 
labai mandagiai, bet nelabai paslaugiai; dėl to Kandidui 


pasidarė nesmagu, o Martenui tai, regis, net patiko. 


"5 Pokokurantė - „kas mažai turi rūpesčių“ (it.). 

Pirmiausia dvi dailios ir švariai apsirengusios mer- 
gaitės juos pavaišino gerai išplaktu šokoladu. Kandidas 
negalėjo susilaikyti nepagyręs mergaičių grožio, jų grakš- 
tumo ir mitrumo. 

- Tai gana mielos būtybės, - tarė senatorius Poko- 
kurantė, - kartais aš jas pasiguldau į lovą, nes man labai 
nusibodo miesto damos, jų koketiškumas, pavyduliavi- 
mas, vaidai, bloga nuotaika, smulkmeniškumas, puikybė, 
kvailystės ir tie sonetai, kuriuos reikia jų garbei kurti arba 
užsakinėti; bet ir šiedvi mergaitės man pradeda įkyrėti. 

Kandidas, vaikštinėdamas po pusryčių ilga galerija, 
stebėjosi paveikslų gražumu. Jis paklausė, kurio dailinin- 
ko tapyti pirmieji du paveikslai. 

- Rafaelio, - atsakė senatorius. - Prieš keletą metų 
aš juos iš puikybės nusipirkau labai brangiai; sako, kad 
tai visoje Italijoje gražiausi paveikslai, bet man jie visiš- 
kai nepatinka: jų spalvos labai patamsėjusios, figūroms 
trūksta apkūnumo ir reljeingumo; draperijos visai ne- 
atrodo medžiaginės; žodžiu, tegul vertina juos kaip kas 
nori, bet aš nematau čia tikro gamtos sekimo. Man pa- 
tinka tik tokie paveikslai, į kuriuos žiūrint atrodo, lyg re- 
gėtum pačią gamtą, bet tokių visai nėra. Aš turiu daug 
paveikslų, bet į juos jau nebežiūriu. 

Belaukdamas pietų, Pokokurantė sukvietė muzikan- 
tus pagroti. Kandidas pagyrė žavingą muziką. 

— Šitas triukšmas, - tarė Pokokurantė, - gali patikti 
pusvalandį, o paskui jis ima visus varginti, nors niekas to 
nedrįsta prisipažinti. Šiandieninė muzika yra ne kas kita, 
kaip menas atlikti sunkius kūrinius, o tai, kas yra sunku, 

ilgai negali patikti. Aš gal dar mėgčiau operą, jei nebūtų 
atrasta paslaptis paversti ją pabaisa, keliančia man pasi- 
bjaurėjimą. Teeinie, kas nori, žiūrėti nevykusių muzikinių 
tragedijų, kur atskiros scenos parašytos tik tam, kad būtų 
galima be kokio ryšio įterpti dvi ar tris juokingas arijas 
artisčių gerklėms pademonstruoti; tesižavi, kas nori ir 
gali žavėtis matydamas, kaip suokia Cezario ar Katono 
vaidmenį koks kastratas, išdidžiai vaikščiodamas sceno- 
je; aš jau seniai nusigręžiau nuo tų niekų, kurie šiandien 
garsina Italiją ir už kuriuos valdovai taip brangiai moka. 

Kandidas bent kiek prieštaravo, bet gana atsargiai, o 
Martenas visiškai sutiko su senatoriaus nuomone. 

Pagaliau visi sėdo prie stalo, o po skanių pietų perėjo 
į biblioteką. Kandidas, pamatęs prašmatniai įrištą Home- 
rą, ėmė girti jo šviesybės gerą skonį. 

- Štai knyga, - tarė jis, - kuri teikė džiaugsmo didžia- 
jam Panglosui, geriausiam Vokietijos filosofui. 

— Man ji džiaugsmo neteikia, - šaltai tarė Pokoku- 
rantė. - Kadaise mane tikino, kad turiu jausti malonumą 
ją skaitydamas; bet tos kautynės, visos panašios vienos į 
kitas ir nuolat besikartojančios; tie dievai, amžinai plu- 
šantys ir nieko doro nenuveikiantys; toji Elena, sukėlu- 
si karą, tačiau beveik nesirodanti scenoje; toji apgulta 
Troja, kurios jokiu būdu negalima paimti, - visa tai man 
baisiai nuobodu. Kartais aš klausdavau mokslininkų, ar 
jie nenuobodžiavo, kaip aš, skaitydami šią knygą; ir visi 
nuoširdūs žmonės man prisipažindavo, kad knyga jiems 
krisdavusi iš rankų, bet kad vis dėlto ją reikią laikyti savo 
bibliotekoje kaip senovės paminklą, kaip tas surūdijusias, 
nebevartojamas monetas. 

- Ar jūsų ekscelencija tokios pat nuomonės ir apie 
Vergilijų? - paklausė Kandidas. 

- Sutinku, - tarė Pokokurantė, - kad antroji, ketvirtoji 
ir šeštoji „Eneidos“ giesmės yra puikios, bet, mano galva, 
nieko nėra šaltesnio ir nemalonesnio kaip tas pamaldusis 
Enėjas ir stiprusis Kloantas, ir bičiulis Achatas, ir mažasis 
Askanijus, ir beprotis karalius Lotynas, ir banalioji Ama- 
tė, ir grasioji Lavinija. Aš labai mėgstu Tasą ir neįtikimas 
Ariosto pasakas. 

- Drįstu jus paklausti, pone, - tarė Kandidas, - ar ne- 
jaučiate didelio malonumo skaitydamas Horacijų? 

- Kai kurios jo mintys, - atsakė Pokokurantė, - aukš- 
tuomenės žmogui gali praversti; įtaigiai sueiliuotos, jos 
lengviau įstringa atmintyje; bet mane mažai domina jo 
kelionė į Brindizį, aprašymas prastų pietų ir niekingo ki- 
virčo tarp kažkokio Pupilo?“, kurio žodžiai, pasak Horaci- 
jaus, buvo „pilni pūlių“, ir jo priešo, kurio žodžiai - „kaip 
actas“. Su didžiausiu pasibjaurėjimu skaičiau jo užgaulius 
eilėraščius, nukreiptus prieš seneles ir raganas; ir negaliu 
jo pagirti, kad jis sako savo draugui Mecenatui, jog pa- 
siektų savo išdidžia galva dangaus žvaigždes, jei Mecena- 
tas jį pripažintų lyriniu dainium. Kvailiai žavisi viskuo, ką 
yra parašęs pripažintas autorius. O aš skaitau tik sau; aš 
mėgstu tik tai, kas man dera. 

Kandidas, iš mažens mokytas neturėti savo nuomo- 
nės, labai stebėjosi viskuo, ką girdėjo, o Martenui Poko- 
kurantės galvosena atrodė gan protinga. 


76 Pupilas - iškraipytas Rupilijaus vardas. 


107 


Voltaire 


— O štai Ciceronas! - tarė Kandidas. - Manau, kad to 
didžio vyro kūrinius jūs nuolat skaitote. 

— Aš jo niekad neskaitau, - atsakė venecijietis. - Kas 
man darbo, kad jis teisme gynė Rabirijų ar Kluencijų??? 
Aš turiu pakankamai bylų, kurias pats sprendžiu; jo filo- 
sofiniai raštai man jau būtų labiau priimtini, bet kai pa- 
stebėjau, kad jis viskuo abejoja, priėjau prie išvados, jog 
aš žinau tiek, kiek ir jisai, ir kad man nereikia niekieno 
pagalbos, jog likčiau nemokša. 

— O štai aštuoniasdešimt tomų Mokslų akademijos 
darbų! - sušuko Martenas. - Galbūt čia yra kas nors gera? 

- Gal čia ir būtų kas nors gera, - tarė Pokokurantė, — 
jei nors vienas iš to šlamšto autorių būtų išradęs bent, 
kaip gaminti segtukus; bet visose šiose knygose yra tik 
tuščios sistemos ir nė vieno naudingo straipsnio. 

— Kiek čia teatro pjesių, - tarė Kandidas, - italų, ispa- 
nų, prancūzų kalba! 

- Taip, - tarė senatorius, - jų čia yra trys tūkstančiai, 
bet gerų - ne daugiau kaip trys tuzinai. Jūs, be abejo, nu- 
manote, kad nei aš, nei kas kitas niekad nevarto šių pa- 
mokslų rinkinių, kurie visi, draugėn sudėti, neatsvertų nė 
vieno Senekos puslapio, lygiai kaip nevarto nė vieno šių 
storų teologijos tomų. 

Martenas pastebėjo lentynas, prikrautas angliškų 
knygų. 

— Manau, - tarė jis, - kad respublikonui daugumas šių 
veikalų turėtų patikti, nes jie labai laisvai parašyti. 


77 Teisme gynė Rabirijų ar Kluencijų... - Turimos omenyje dvi Cicerono 
kalbos, laikytos teisminės gražbylystės pavyzdžiu. 

— Taip, - atsakė Pokokurantė, - gerai, kad gali rašyti 
tą, ką galvoji, - tai žmogaus privilegija. Visi mūsiškiai Ita- 
lijos rašytojai rašo tik tą, ko visiškai negalvoja; visi, kurie 
gyvena Cezarių ir Antonijų tėvynėje, be kokio nors ja- 
kobino?* sutikimo nedrįsta turėti nė vienos minties. Aš 
sveikinčiau laisvę, teikiančią įkvėpimo anglų genijams, 
jei aistros ir fanatizmas negadintų visko, už ką yra gerb- 
tina ta brangi laisvė. 

Pastebėjęs Miltono tomelį, Kandidas paklausė šeimi- 
ninką, gal bent šitą poetą jis laikąs didžiu žmogumi. 

- Kaip? - sušuko Pokokurantė. - Šitą barbarą, kuris 
pirmajam Pradžios knygos perskaitymui parašė medinė- 
mis eilėmis ilgus komentarus, visą dešimtį giesmių??? Šitą 
negrabų graikų sekėją, kuris iškraipė pasaulio sukūrimą: 
Mozė pasakoja, kad Amžinoji būtybė pasaulį sutvėrusi 
vienu žodžiu, o pagal šitą Mesijas pasiėmęs iš dangaus 
skrynios didžiulį skriestuvą ir nusibraižęs savo tvartinio 
planą. Argi galiu gerbti tą, kuris sudarkė Taso pragarą 
ir velnią, kuris Liuciferį vaizduoja čia kaip rupūžę, čia 
kaip pigmėją ir verčia jį šimtą sykių kartoti tuos pačius 
žodžius ir ginčytis teologiniais klausimais, kuris, rimtai 
mėgdžiodamas Ariosto juokus apie šaunamųjų ginklų iš- 
radimą, verčia velnius iš patrankos šaudyti į dangų? Nei 
man, nei kam kitam Italijoje negali patikti tokios apgai- 
lėtinos kvailystės. Nuodėmės ir Mirties jungtuvės, gyva- 


78 Jakobinais Voltaireo laikais buvo vadinami vienuoliai dominikonai, nes 
pirmasis jų vienuolynas buvo Šv. Jokūbo gatvėje Paryžiuje. 
79 Kalbama apie 12-kos giesmių Johno Miltono poemą „Prarastas rojus“. 


109 


Voltaire 


tės, kurias gimdo Nuodėmė, kiekvieną gero skonio žmo- 
gų verčia vemti, o ilgas ligoninės aprašymas gali patikti 
vien duobkasiui. Ši niūri, keista ir šlykšti poema nebuvo 
mėgstama nuo pat jos pasirodymo; ir dabar aš ją vertinu 
taip, kaip ji buvo vertinama amžininkų savo tėvynėje. Be 
to, aš sakau tai, ką manau, ir per daug nesirūpinu, kad kiti 
manytų taip pat, kaip aš. 

Kandidas nusiminė girdėdamas tokias kalbas. Jis ger- 
bė Homerą, truputį mėgo Miltoną. 

— Beje, - tyliai tarė jis Martenui, - ko gero šis žmogus 
baisiausiai neapkenčia ir mūsiškių vokiečių poetų. 

— Nedidelė būtų bėda, - tarė Martenas. 

— O, koks nepaprastas žmogus! - murmėjo Kandi- 
das. - Koks didis genijus šitas Pokokurantė! Niekas jam 
nepatinka. 

Taip peržvelgę visas knygas, jie nusileido į sodą. Kan- 
didas gyrė visas jo grožybes. 

— Nežinau, kas gali būti dar neskoningiau už šį sodą, - 
tarė šeimininkas: - čia tiek pridėliota papuošimų; bet nuo 
rytdienos aš liepsiu jį pertvarkyti pagal tauresnį planą. 

Kai abu smalsuoliai atsisveikino su jo ekscelencija, 
Kandidas tarė Martenui: 

— Na, pripažinkite, kad tai laimingiausias žmogus: jis 
žiūri iš aukšto į visą, ką turi. 

- Argi jūs nepastebėjote, - tarė Martenas, - kad jam 
viskas nusibodę? Jau seniai Platonas yra pasakęs, kad ne 
tas skrandis geriausias, kuris nepriima jokio maisto. 

— Bet argi ne malonu, - tarė Kandidas, - viską kriti- 
kuoti ir matyti ydas ten, kur kiti mato vien grožį? 

— Kitaip sakant, - tarė Martenas, - argi ne malonu ne- 
jausti malonumo? 

— Na, ką gi, - tarė Kandidas, - atseit, aš tik vienas bū- 
siu laimingas, kai vėl išvysiu panelę Kunigundą. 

- Vilties niekad nereikia nustoti, - tarė Martenas. 

Tuo tarpu slinko dienos ir savaitės; Kakambas nesirodė, 
ir Kandidas buvo taip prislėgtas sielvarto, jog net nepaste- 
bėjo, kad Paketė ir brolis Žirofle neužsuko jam padėkoti. 


DVIDEŠIMT ŠEŠTAS SKYRIUS 


Kaip Kandidas ir Martenas vakarieniavo 
su šešiais svetimšaliais ir kas jie tokie buvo 


Vieną vakarą, kai Kandidas ir Martenas sėdosi prie stalo 
kartu su kitais svetimšaliais, gyvenančiais tame pačiame 
viešbutyje, prie jo iš užpakalio priėjo kažkoks žmogus 
juodu kaip suodžiai veidu ir, paėmęs jį už parankės, tarė: 

- Būkite pasiruošęs su mumis išvykti, negaiškite. 

Jis atsigręžė ir pamatė Kakambą. Tik Kunigundos pa- 
sirodymas būtų galėjęs labiau jį nustebinti ir nudžiugin- 
ti. Iš džiaugsmo jis vos neišėjo iš proto Jis apkabino savo 
brangųjį draugą. 

- Be abejo, ir Kunigunda čia? Kur ji? Vesk mane pas 
ją, kad numirčiau iš džiaugsmo šalia jos. 

— Kunigundos čia nėra, - tarė Kakambas, - ji Kons- 
tantinopolyje. 

- O dangau! Konstantinopolyje! Aš lėkčiau pas ją, 
nors ji būtų ir Kinijoje. Keliaujam! 

- Iškeliausim po vakarienės, - atsakė Kakambas, - o 
tuo tarpu nieko daugiau negaliu pasakyti; aš esu vergas, 
mano ponas laukia manęs; turiu patarnauti jam prie stalo; 
daugiau nė žodžio, vakarieniaukite ir būkite pasiruošęs. 

Kandidas, nežinodamas, ar jam džiaugtis, ar verkti, 
be galo laimingas, kad vėl susitiko su savo ištikimuoju 
tarnu, ir stebėdamasis, kaip tasai tapo vergu, atgavęs viltį 
išvysti savo mylimąją, plakančia širdimi ir sukrėsta dva- 
sia sėdo prie stalo su Martenu, kuris šaltai žiūrėjo į visus 
šiuos nuotykius, ir su šešiais svetimšaliais, atvykusiais į 
Veneciją dalyvauti karnavale. 

Kakambas, pilstęs vyną vienam iš tų svetimšalių, 
baigiantis vakarienei, pasilenkė prie ausies savo ponui 
ir jam tarė: 

- Jūsų didenybė galite iškeliauti, kada tik norite, laivas 
jau parengtas. 

Pasakęs šiuos žodžius, jis išėjo. Kol nustebę svečiai ty- 
lėdami vieni į kitus žvalgėsi, kitas tarnas priėjo prie savo 
pono ir tarė jam: 

- Jūsų didenybės karieta yra Padujoje, o valtis parengta. 

Šeimininkas davė ženklą, ir tarnas išėjo. Svečiai vėl 
susižvalgė, visi atrodė dar labiau nustebę. 

Trečiasis tarnas priėjo prie trečiojo svetimšalio ir jam 
tarė: 

- Pone, patikėkite manim, jūsų didenybei nereikia čia 
ilgiau būti; aš einu viską parengti kelionei. 

Kandidas ir Martenas jau neabejojo, kad čia karnava- 
lo maskaradas. Ketvirtasis tarnas tarė ketvirtajam ponui: 

- Jūsų didenybe, jei norite, galite iškeliauti. 

Ir išėjo, kaip anie. 

Penktasis tarnas tą pat pasakė penktajam ponui. Bet 
šeštasis tarnas šeštajam ponui, sėdinčiam šalia Kandido, 
pasakė ką kita: 

- Dievaži, pone, niekas nenori daugiau duoti kredito 
nei jūsų didenybei, nei man, ir mudu abu galime šiąnakt 
pakliūti į belangę; aš einu rūpintis savais reikalais; sudie. 

Visiems tarnams dingus, šeši svetimšaliai, Kandidas 
ir Martenas sėdėjo netardami nė žodžio. Pagaliau Kan- 
didas prašneko: 

- Ponai, keistas čia pokštas! Negi jūs visi karaliai? Aš, 
galiu prisipažinti, nesu karalius, kaip ir Martenas. 

Kakambo ponas rimtai prabilo italų kalba: 

- Kai dėl manęs, tai čia ne pokštas, aš vadinuosi 
Achmetas III°, Daug metų buvau didžiuoju sultonu; aš 
pašalinau iš sosto savo brolį, mano brolvaikis pašalino 
mane; visiems mano viziriams buvo nukapotos galvos; 
aš baigiu savo gyvenimo dienas sename seralyje; mano 
brolvaikis didysis sultonas Machmudas mano sveikatos 
dėlei retkarčiais man leidžia pakeliauti, ir aš atvykau į Ve- 
neciją dalyvauti karnavale. 

Jaunuolis, sėdįs šalia Achmeto, štai ką tarė: 


80 Achmetas III - Turkijos sultonas, nuverstas nuo sosto 1730 m. 

— Aš vadinuosi Ivanas“! ir buvau visos Rusijos impera- 
torius; mane pašalino iš sosto, kai dar lopšy gulėjau; mano 
tėvas ir motina buvo įmesti į kalėjimą, ir aš ten prie jų už- 
augau. Retkarčiais man leidžiama pakeliauti, lydimam sar- 
gybinių, ir atvykau į Veneciją dalyvauti karnavale. 

- Aš esu Karolis Eduardas“?, Anglijos karalius; mano 
tėvas perleido man savo teises į sostą; kariavau, norė- 
damas jas apginti; aštuoniems šimtams mano šalininkų 
buvo išplėšta širdis, juos daužė per veidą. Aš buvau už- 
darytas į kalėjimą; dabar važiuoju Romon aplankyti savo 
tėvo, karaliaus, netekusio sosto, kaip aš ir mano senelis; ir 
atvykau į Veneciją dalyvauti karnavale. 

Tada prakalbo ketvirtasis: 

- Aš esu Lenkijos karalius“*. Pralaimėjęs karą, nete- 
kau savo paveldimųjų valdų; mano tėvą ištiko toks pat 
likimas; aš atsiduodu apvaizdai, kaip ir sultonas Achme- 
tas, imperatorius Ivanas ir karalius Karolis Eduardas, 
teduoda dievas jiems ilgą amžių; ir atvykau į Veneciją 
dalyvauti karnavale. 

Penktasis tarė: 


81 Ivanas - Ivanas VI Antonovičius (1740-1764), imperatorės Anos gimi- 
naitis. Vos gimęs buvo paskelbtas imperatoriumi, bet jau 1741 m. pašalintas 
iš sosto Jelizavetos ir uždarytas Šliselburgo tvirtovėje. 1764 m. bandyta 
Ivaną išvaduoti, bet jį nužudė sargybiniai. 

82 Karolis Eduardas (1720-1788) - paskutiniojo Stiuartų dinastijos kara- 
liaus Jokūbo II anūkas, dukart nesėkmingai bandęs paimti valdžią Škotijo- 
je, vėliau pretendavęs į Anglijos sostą. 

83 Lenkijos karalius - Augustas III (1669-1763). Jis tapo karalium po to, 
kai caro kariuomenė išvijo Stanistawą Leszczynskį, bet pats buvo išvytas 
Frydricho II (1756 m.). 

- Aš irgi Lenkijos karalius**, dukart netekęs savo ka- 
ralystės; bet apvaizda man suteikė kitą valstybę, kur aš da- 
rau daugiau gera, negu Vislos pakrantėse galėjo padaryti 
visi sarmatų“ karaliai, apimti kartu. Aš taip pat atsiduo- 
du apvaizdai; ir atvykau į Veneciją dalyvauti karnavale. 

Pagaliau Žodis teko šeštajam monarchui: 

- Ponai, - tarė jis, - aš ne toks įžymus kaip jūs; bet 
aš irgi buvau karalius, kaip visi kiti. Aš esu Teodoras““; 
mane išrinko Korsikos karaliumi; mane vadino jūsų di- 
denybe, o dabar nenoriai vadina ponu. Aš kaldinau pini- 
gus, o dabar neturiu nė skatiko; aš turėjau du valstybės 
sekretorius, o dabar vos išlaikau tarną; aš sėdėjau soste, o 
Londono kalėjime ilgai išgulėjau ant šiaudų. Labai bijau, 
kad ir čia tas pat neatsitiktų, nors, kaip ir jūsų didenybės, 
atvykau į Veneciją dalyvauti karnavale. 

Penki kiti karaliai su tauria užuojauta išklausė jo kal- 
bos. Visi davė karaliui Teodorui po dvidešimt cechinų, 
kad tas nusipirktų drabužių ir baltinių. Kandidas jam pa- 
dovanojo dviejų tūkstančių cechinų vertės deimantą. 

- Kas tai per žmogus, - klausinėjo vienas kitą penki 
karaliai, - kad gali duoti - ir štai davė! - šimtą kartų dau- 
giau negu kiekvienas mūsų? Ar jūs irgi esate karalius? 


$4 Aš irgi Lenkijos karalius... - Tai Stanislawas Leszczynskis (1697-1766), 
pašalintas iš Lenkijos sosto 1709 ir 1733 m. Kadangi jis buvo Liudviko XV 
uošvis, tai, nuvykęs į Prancūziją, gavo valdyti Lotaringiją. 

85 Sarmatai - skitams giminingos klajoklių gentys, gyvenusios Pavolgio 
stepėse VI-IV a. pr. m. e. Čia sarmatais vadinami lenkai. 

86 Aš esu Teodoras... - Theodoras von Noihofas (1694-1756), Vestfalijos ba- 
ronas,1736 m. pasiskelbė Korsikos karalium, bet po 8 mėnesių buvo išvytas. 

- Ne, ponai, ir visai nenoriu karalium būti. 

Kai jie kilo nuo stalo, į tą patį viešbutį atvyko keturi 
šviesiausieji princai, irgi karuose praradę savo karalystes 
ir atkeliavę į Veneciją dalyvauti karnavale, bet Kandidas 
nė nepažvelgė į atvykėlius. Jam terūpėjo viena: kaip susi- 
rasti savo brangiąją Kunigundą Konstantinopolyje. 


DVIDEŠIMT SEPTINTAS SKYRIUS 
Kandido kelionė į Konstantinopolį 


Ištikimasis Kakambas išmaldavo turką laivo savininką, 
apsiėmusį nuvežti į Konstantinopolį sultoną Achmetą, 
priimti savo laivan ir Kandidą su Martenu. Ir vienas, ir 
antras už tą malonę žemai nusilenkė vargšei jo didenybei. 
Kandidas, eidamas į laivą, šitaip kalbėjo Martenui: 

- Štai mes vakarieniavome su šešiais nuo sosto nu- 
verstais karaliais, ir vienam iš tų šešių daviau išmaldos. 
Gal yra pasaulyje daug kitų karalių, dar nelaimingesnių 
už šiuos. O aš netekau tik šimto avinų ir lekiu į Kunigun- 
dos glėbį. Mano brangusis Martenai, aš dar kartą įsitiki- 
nau, kad Panglosas teisybę sakė: viskas yra gera. 

- Aš trokštu, kad taip būtų, - tarė Martenas. 

- Bet labai jau neįtikėtina tai, kas mums nutiko Vene- 
cijoje. Neregėta ir negirdėta, kad šeši nuvainikuoti kara- 
liai drauge vakarieniautų smuklėje. 

— Tai nėmaž ne keisčiau, - tarė Martenas, - kaip ir dau- 
gumas mums nutikusių dalykų. Karaliaus nuvertimas - la- 

bai paprastas daiktas, o garbė su nuverstais karaliais vaka- 
rieniauti - toks niekas, jog apie tai nė galvoti neverta. 

Vos atsidūręs laive, Kandidas apkabino Kakambą, 
savo buvusį tarną ir draugą. 

- Na, sakyk, - klausė jisai Kakambą, - kaipgi laiko- 
si Kunigunda? Ar ji vis dar tebėra grožio stebuklas? Ar 
mane tebemyli? Kaip ji gyvuoja? Be abejo, tu nupirkai jai 
rūmus Konstantinopoly? 

— Brangusis pone, - atsakė Kakambas, - Kunigunda 
plauna indus ant Propontidės*? kranto, pas kunigaikštį, 
kuris turi maža indų; ji yra vergė buvusio valdovo Ra- 
gotskioŠė, kuriam didysis sultonas kasdien moka po tris 
ekiu pensijos; bet liūdniausia, kad Kunigunda neteko 
savo grožio, kad ji pasidarė net labai negraži. 

- Graži ji ar negraži, - tarė Kandidas, - aš esu kilnus 
žmogus, ir mano pareiga mylėti ją taip, kaip ir pirma. Bet 
kaip ji galėjo taip Žemai pulti su tais penkiais ar šešiais 
milijonais, kuriuos tu jai vežei? 

- Tik paklausykite, - tarė Kakambas. - Argi aš, norė- 
damas išlaisvinti Kunigundą, neįteikiau dviejų milijonų 
Buenos Airių gubernatoriui senjorui donui Fernandui 
d Ibaraa i Figeora i Maskarenes i Lampurdos i Suzai? Argi 
piratas neatėmė be ceremonijų iš manęs likusių pinigų? 
Argi tas piratas nenugabeno mūsų į Skutarį pro Matapa- 


87 Propontidė - senovinis Marmuro jūros pavadinimas. 

88 Ragotskis - vengrų kunigaikštis Ferencas Rákóczi (1676-1735), 1707 m. 
vadovavęs vengrų kovai prieš Austriją ir pasiskelbęs Transilvanijos kara- 
lium. 1708 m. jis buvo suimtas, pabėgo į Lenkiją, paskui į Prancūziją, o 
1720 m. įsikūrė Turkijoje. 

no kyšulį, pro Milą, Nikariją, Samą, Petrą, Dardanelus, 
per Marmuro jūrą? Kunigunda ir senelė tarnauja kuni- 
gaikščiui, o aš esu nuvainikuoto sultono vergas. 

- Kokia virtinė baisių nelaimių! - sušuko Kandidas. - 
Bet vis dėlto aš dar turiu keliolika deimantų, tad lengvai 
išvaduosiu Kunigundą. Žinoma, labai gaila, kad ji pasi- 
darė tokia negraži. 

Paskui, atsigręžęs į Marteną, tarė: 

- Kaip jūs manote, kurio reikėtų labiau gailėtis: impe- 
ratoriaus Achmeto, imperatoriaus Ivano, karaliaus Karo- 
lio Eduardo ar manęs? 

- To aš nežinau, - tarė Martenas. - Kad galėčiau žino- 
ti, turėčiau įsiskverbti į kiekvieno jūsų širdį. 

— Ak, - tarė Kandidas, - jei čia būtų Panglosas, jis tai 
žinotų ir mums išaiškintų. 

- Nežinau, - tarė Martenas, - kokiomis svarstyklėmis 
tasai jūsų Panglosas galėtų pasverti žmonių nelaimes ir 
įkainoti jų sielvartus. Tik manu, kad pasaulyje yra mili- 
jonai žmonių, vertų šimtą kartų didesnės pagailos negu 
karalius Karolis Eduardas, imperatorius Ivanas ir sulto- 
nas Achmetas. 

- Visai galimas daiktas, - tarė Kandidas. 

Po keleto dienų jie įplaukė į Juodosios jūros sąsiaurį. 
Kandidas pirmiausia už labai brangią kainą išpirko Ka- 
kambą, paskui negaišdamas sėdo su savo draugais į gale- 
rą ir leidosi ieškoti Propontidės pakrantėje Kunigundos, 
nors ir labai negraži ji būtų tapusi. 

Tarp galeros irkluotojų buvo du katorgininkai, kurie 
labai blogai irklavo; prievaizdas karininkas retkarčiais 

su jaučio gysla užkirsdavo jiems per nuogus pečius; dėl 
įgimto savo gerumo Kandidas stebėjo juos atidžiau negu 
kitus katorgininkus ir gailaudamas prie jų priėjo. 

Sužalotų jų veidų bruožai bent kiek priminė jam Pan- 
glosą ir tą nelaimingąjį jėzuitą, baroną, panelės Kunigun- 
dos brolį. Ši mintis jį sujaudino ir nuliūdino. Jis dar ati- 
džiau į juos pažvelgė. 

- Iš tikrųjų, - tarė jis Kakambui, - jei aš nebūčiau ma- 
tęs Pangloso pakarto ir nebūčiau turėjęs nelaimės nužu- 
dyti barono, pamanyčiau, kad čia jie irkluoja. 

Suminėjus barono ir Pangloso vardus, abu katorgi- 
ninkai garsiai sušuko, sustingo ant savo suolų ir paleido 
irklus. Karininkas pribėgo prie jų ir įniko dar smarkiau 
pliekti jaučio gysla. 

- Liaukitės, pone liaukitės! - sušuko Kandidas. - Aš 
jums užmokėsiu, kiek tik panorėsite. 

- Kaip? Tai Kandidas! - sakė vienas katorgininkas. 

— Kaip? Tai Kandidas! - sakė antrasis. 

- Ar aš sapnuoju, - sušuko Kandidas, - ar iš tikro esu 
šitoje galeroje? Negi čia tasai baronas, kurį aš nužudžiau? 
Negi čia mokytojas Panglosas, kurį mačiau pakartą? 

— Tie patys, tie patys! - atsakė jie. 

- Kaip? Tai čia tas didysis filosofas? - paklausė Mar- 
tenas. 

- Na, pone karininke, - tarė Kandidas, - kiek norite 
gauti išperkamųjų už poną Tunder-ten-tronką, vieną pir- 
mųjų imperijos baronų, ir už poną Panglosą, didžiausią 
Vokietijos metafiziką? 


119 


Voltaire 


- Krikščionių šunie, - atsakė karininkas, - kadangi 
tie du šunys, tie krikščionys katorgininkai yra baronas ir 
metafizikas, atseit, be abejo, dideli žmonės savo krašte, tai 
už juos man duosi penkiasdešimt tūkstančių cechinų. 

— Gausite juos, pone; žaibišku greičiu nuvežkite mane 
į Konstantinopolį, ir tuojau bus jums sumokėta. Bet ne, 
pirma vežkite mane pas panelę Kunigundą. 

Sulig pirmuoju Kandido nurodymu karininkas jau 
buvo pasukęs vairą miesto link. Jis įsakė irti greičiau, nei 
skrenda paukštis. 

Kandidas be perstojo bučiavo baroną ir Panglosą. 

— Kaip aš jūsų nenužudžiau, mano brangusis barone? Ir 
jūs mano brangusis Panglosai, kaipgi jūs galite būti gyvas, 
kad buvote pakartas? Ir kaip abu patekote į turkų galerą? 

— Ar iš tikrųjų mano brangioji sesuo yra šiame kraš- 
te? - klausė baronas. 

— Taip, - atsakė Kandidas. 

- Štai aš vėl regiu savo brangųjį Kandidą! - sušuko 
Panglosas. 

Kandidas supažindino juodu su Martenu ir Kakam- 
bu. Jie visi bučiavosi ir kalbėjo visi kartu. Galera lėkė, ir 
štai jie jau uoste. Pakvietė žydą, ir jam Kandidas už pen- 
kiasdešimt tūkstančių cechinų pardavė deimantą, vertą 
šimto tūkstančių: žydas prisiekė Abraomu negalįs dau- 
giau duoti. Kandidas tučtuojau išpirko baroną ir Panglo- 
są. Pastarasis puolė savo išvaduotojui po kojų ir aplaistė 
jas ašaromis; o baronas padėkojo jam galvos linktelėjimu 
ir pažadėjo pirma proga tuos pinigus grąžinti. 

- Bet ar galimas daiktas, kad mano sesuo yra Turkijo- 
je? - paklausė jis. 

- Tikrų tikriausiai, - atsakė Kakambas: - juk ji plauna 
indus pas Transilvanijos kunigaikštį. 

Tuojau buvo pakviesti dar du žydai; Kandidas parda- 
vė jiems dar du deimantus, ir kita galera jie visi išplaukė 
vaduoti Kunigundos. 


DVIDEŠIMT AŠTUNTAS SKYRIUS 


Kas nutiko Kandidui, Kunigundai, Panglosui, 
Martenui ir kitiems 


- Atleiskite man, prašau dar kartą, - tarė Kandidas baro- 
nui, - atleiskite, dvasiškas tėve, kad pervėriau jus špaga. 
- Apie tai daugiau nekalbėkime, - tarė baronas. - Pri- 
sipažįstu, aš truputį pasikarščiavau; bet kadangi jūs norite 
sužinoti, kaip patekau į katorgą, papasakosiu jums, kad po 
to, kai mano žaizdą pagydė kolegijos brolis vaistininkas, 
mane užpuolė ispanų būrys ir paėmė į nelaisvę; mane už- 
darė į kalėjimą Buenos Airėse kaip tik tuo metu, kai mano 
sesuo iš ten išvyko. Aš paprašiau leisti man grįžti į Romą 
pas tėvą generolą. Mane paskyrė Prancūzijos ambasados 
Konstantinopolyje kapelionu. Nepraėjus nė savaitei po 
paskyrimo, vieną vakarą sutikau labai gražiai nuaugusį 
jauną ičoglaną??. Buvo labai karšta, ir jaunuolis sumanė 


8 Ičoglanas - sultono pažas. 

nusimaudyti; ta proga ir aš išsimaudžiau. Nežinojau, kad 
krikščioniui didelis nusikaltimas būti visiškai nuogam 
su musulmonu. Kadis įsakė man duoti šimtą lazdų per 
padus ir nusiuntė mane į katorgą. Aš nežinau, ar galima 
dar neteisingiau pasielgti. Bet labai norėčiau patirti, kaip 
mano sesuo pateko į virtuvę pas Transilvanijos valdovą, 
pabėgusį pas turkus. 

- O jūs, mano brangusis Panglosai, - klausė Kandi- 
das, - kaip galėjo atsitikti, kad jūs štai vėl su manimi? 

- Taip, - tarė Panglosas, - jūs mane matėte pakartą; 
po teisybei aš turėjau būti sudegintas; bet juk prisimena- 
te, kad lietus pylė kaip iš kibiro, o kai atėjo laikas mane 
deginti, kilo tokia didelė audra, jog nebeliko vilties įžiebti 
ugnį; todėl mane pakorė, nes nebebuvo kas darą. Kažkoks 
chirurgas nupirko mano kūną, parsinešė namo ir ėmė 
pjaustyti. Pirmiausia jis padarė kryžminį pjūvį nuo bam- 
bos iki raktikaulio. Niekas negalėjo būti blogiau pakartas 
negu aš. Šventosios inkvizicijos aukštųjų nuosprendžių 
vykdytojas subdjakonas puikiausiai moka žmones degin- 
ti, bet nepratęs jų karti: šlapia virvė neužsinėrė kaip rei- 
kiant, ir ją užveržus aš vis dar kvėpavau; nuo kryžminio 
pjūvio aš taip garsiai sušukau, jog mano chirurgas griuvo 
aukštielninkas; pagalvojęs, kad bus pjaustęs patį velnią, 
mirtinai išsigandęs, jis leidosi bėgti ir parkrito ant laiptų. 
Išgirdusi triukšmą, atbėgo iš kito kambario jo žmona; pa- 
mačiusi mane ant stalo kryžmai perrėžtą, ji išsigando la- 
biau už savo vyrą, šoko bėgti ir parkrito ant jo. Kai juodu 
truputį atsipeikėjo, aš išgirdau, kaip žmona tarė vyrui: 

— Mano mielas, kaip jūs išdrįsote skrosti eretiką? Argi 
nežinote, kad šitų žmonių kūne visados tūno velnias? 
Bėgu atvesiu kunigą, jis tą velnią išvarys. 

Aš sudrebėjau nuo šių žodžių, sukaupiau visas savo 
jėgas ir surikau: 

— Pagailėkite manęs! 

Pagaliau portugalas kraujaleidys atgavo drąsą ir už- 
siuvo man odą; net jo žmona mane slaugė; po dviejų sa- 
vaičių aš jau galėjau vaikščioti. Kraujaleidys surado man 
liokajaus vietą pas vieną Maltos riterį, kuris vyko į Vene- 
ciją; bet mano šeimininkas neturėjo iš ko mokėti algos, 
todėl perėjau tarnauti pas vieną Venecijos pirklį ir kartu 
su juo atvykau į Konstantinopolį. 

Kartą man šovė į galvą mintis užeiti į mečetę; ten 
buvo tik senas imamas ir jauna, labai graži maldininkė, 
kuri šnibždėjo maldas; jos krūtinė buvo atlapa; tarp krū- 
tų kyšojo puiki tulpių, rožių, plukių, vėdrynų, hiacintų ir 
raktažolių puokštė; toji puokštė iškrito, aš ją pakėliau ir 
labai paslaugiai ir pagarbiai vėl užkišau, kur buvo. Bet da- 
riau tai tiek ilgai, jog imamas supyko ir, pamatęs, kad esu 
krikščionis, ėmė šaukti žmones. Mane nuvedė pas kadį, 
ir tas įsakė nendrine lazda šimtą kartų užkirsti man per 
padus, o paskui išsiuntė į katorgą. Aš buvau prirakintas 
toje pačioje galeroje ir prie to paties suolo kaip ir ponas 
baronas. Ten buvo keturi jaunuoliai iš Marselio, penki 
kunigai iš Neapolio ir du vienuoliai iš Korfaus salos; jie 
mums papasakojo, kad tokie dalykai dedasi kasdien. Po- 
nas baronas tvirtino, kad jį ištikusi didesnė neteisybė kaip 
mane, o aš tvirtinau, kad daug padoriau ant moters krūti- 


123 


Voltaire 


nės uždėti puokštę gėlių negu išsirengti visiškai nuogam 
su ičoglanu. Mes be perstojo ginčijomės ir kasdien gau- 
davom po dvidešimt kirčių jaučio gysla, kol šios visatos 
įvykių seka jus atvedė į šią galerą ir jūs mus išpirkote. 

- Bet sakykit, brangusis Panglosai, - tarė jam Kandi- 
das, - kai jus korė, pjaustė, negailestingai mušė ir kai jūs 
galeroje irklavote, ar ir tada manėte, kad pasaulyje viskas 
yra puiku? 

- Aš ir dabar laikausi tos pat nuomonės, kaip anks- 
čiau, - atsakė jam Panglosas, - nes esu filosofas ir man 
nedera išsižadėti savo pažiūrų; Leibnicas negalėjo suklysti, 
ir iš anksto nustatyta harmonija yra gražiausias pasaulyje 
dalykas, lygiai kaip visatos pilnatvė ir nesvari materija?“. 


DVIDEŠIMT DEVINTAS SKYRIUS 
Kaip Kandidas surado Kunigundą ir senelę 


Kandidui, baronui, Panglosui, Martenui ir Kakambui 
besipasakojant savo nuotykius, besamprotaujant apie 
atsitiktinius ir neatsitiktinius šio pasaulio įvykius, besi- 
ginčijant apie pasekmes ir priežastis, apie dvasinį ir fizi- 
nį blogį, apie laisvę ir būtinybę, apie paguodą, kurią gali 
patirti pakliuvęs į turkų katorgą, laivas priplaukė Pro- 
pontidės krantą prie Transilvanijos kunigaikščio rūmų. 


% Visatos pilnatvė ir nesvari materija - Renė Descarteso fizikos sąvokos. 
Visatoje, pasak Descarteso, nėra tuštumos, ji visa užpildyta nesvarios ma- 
terijos. 

Pirmiausia jie pamatė Kunigundą ir senelę, džiaustančias 
ant virvių baltinius. 

Baronas išblyško. Švelniai mylintis Kandidas, išvydęs 
savo gražiąją Kunigundą įdegusią, paraudusiomis akimis, 
išdžiūvusiu kaklu, susiraukšlėjusiais veidais, raudonom ir 
suskirdusiom rankom, žengė, siaubo pagautas, tris žings- 
nius atgal, bet paskui, nenorėdamas jos užgauti, priėjo 
artyn. Ji apkabino Kandidą ir savo brolį; juodu apkabino 
senelę. Kandidas abi išpirko. 

Kaimynystėje buvo nedidelis ūkis; senelė patarė Kan- 
didui čia įsikurti, kol visi susiras ką nors geresnio. Kuni- 
gunda nenumanė, kad pasidarė tokia negraži, - niekas jai 
to nesakė; ji tokiu tvirtu balsu priminė gerajam Kandidui 
jo pažadus, jog šis nedrįso jai prieštarauti. Jis pareiškė ba- 
ronui ketinąs vesti jo seserį. 

- Niekad aš nepakęsiu, - tarė baronas, - tokio jos 
niekingo žingsnio ir tokio jūsų akiplėšiškumo; už šitą 
gėdą man niekad nebūtų atleidimo; juk mano sesers vai- 
kai nebūtų įtraukti į vokiečių bajorų genealogijos knygas. 
Ne, mano sesuo gali ištekėti tik už imperijos barono. 

Kunigunda jam puolė po kojų ir aplaistė jas savo aša- 
romis; bet baronas liko nepermaldaujamas. 

- Išprotėjęs didike, - tarė jam Kandidas, - aš tave 
išvadavau iš katorgos, užmokėjau už tave išperkamuo- 
sius, išpirkau tavo seserį; ji čia plovė indus, ji negraži; 
per savo gerumą norėjau paimti ją sau už žmoną, o tu 
drįsti dar prieštarauti! Aš vėl tave nužudyčiau, jei pasi- 
duočiau pykčiui. 

- Tu gali vėl mane nužudyti, - tarė baronas, - bet kol 
aš gyvas, tu nevesi mano sesers. 

TRISDEŠIMTAS SKYRIUS 
Pabaiga 


Kandidas širdies gilumoje jau nebeturėjo jokio noro vesti 
Kunigundą. Tačiau nepaprastas barono įžūlumas jį stūmė 
į šias jungtuves, be to, ir pati Kunigunda taip jį spaudė, 
jog jis negalėjo atsimesti nuo duotojo žodžio. Pasitarė su 
Panglosu, Martenu ir ištikimuoju Kakambu. Panglosas 
parašė puikų rašinį, kuriame įrodė, kad baronas neturi 
jokių teisių į savo seserį, kad pagal visus imperijos įstaty- 
mus ji gali morganatiškai ištekėti už Kandido. Martenas 
pasiūlė įmesti baroną į jūrą; Kakambas nusprendė, kad jį 
reikia grąžinti karininko prievaizdo valdžion į katorgą, 
o paskui pirmuoju laivu pasiųsti į Romą tėvui generolui. 
Šį patarimą visi pripažino esant labai gerą; senelė irgi 
jam pritarė; bet jie nieko nepasakė jo seseriai; už pinigus 
buvo viskas sutvarkyta; buvo malonu apmauti jėzuitą ir 
nubausti vokiečių barono puikybę. 

Visiškai natūralu buvo tikėtis, kad po tiekos nelaimių 
Kandidas, vedęs savo mylimąją ir gyvendamas su filoso- 
fu Panglosu, filosofu Martenu, protinguoju Kakambu ir 
senele, be to, turėdamas tiek deimantų, atsivežtų iš se- 
novės inkų tėvynės, gyvens kaip inkstas taukuose; bet jį 
tiek kartų apgavo žydai, jog viso labo jam liko tik ma- 
žas ūkelis; jo žmona kasdien darėsi vis negražesnė, vis 
piktesnė ir labiau nesugyvenama; senelė buvo silpnutė 
ir dar blogesnės nuotaikos negu Kunigunda. Kakambas 
triūsdavo sode ir gabendavo į Konstantinopolį parduoti 

daržoves; darbų nukamuotas, jis keikė savo likimą. Pan- 
glosas buvo visiškai nusivylęs, kad negalėjo tapti pažiba 
kuriame nors Vokietijos universitete. O Martenas, įsitiki- 
nęs, kad blogis visur tas pats, kantriai kentė viską. Kan- 
didas, Martenas ir Panglosas kartais pasiginčydavo apie 
metafiziką ir moralę. Pro savo namelio langus jie dažnai 
matydavo plaukiant laivus, pilnus efendžių, pašų, kadžių, 
kuriuos tremdavo į Lemną, Mitilenę, Erzerumą. Matyda- 
vo atvykstant kitus kadžius, kitus pašas, kitus efendžius, 
kurie užimdavo ištremtųjų vietas, o paskui ir patys bū- 
davo ištremiami. Kartais matydavo ką tik ant durtuvų 
užmautas galvas - jas veždavo parodyti sultonui. Šitokie 
vaizdai sukeldavo naujų ginčų; o kai nesiginčydavo, visus 
apimdavo toks nuobodulys, jog kartą senelė drįso štai ką 
pasakyti: 

- Aš norėčiau žinoti, kas yra blogiau: ar netekti vienos 
užpakalio pusės, būti pervarytam pro bulgarų rikiuotę, 
būti nuplaktam ir pakartam per autodafe, būti išskros- 
tam, irkluoti galeroje, žodžiu, patirti visas nelaimes, ku- 
rios buvo mus ištikusios, ar tūnoti čia ir nieko neveikti? 

- Tai svarbus klausimas, - tarė Kandidas. 

Senelės žodžiai davė peno naujiems samprotavimams. 
Martenas ypač pabrėžė, kad žmogui yra skirta gyventi 
arba nerimo sūkuriuose, arba nuobodulio letarge. Kan- 
didas su niekuo nesutiko, bet ir nieko netvirtino. Panglo- 
sas prisipažino, kad visą laiką baisiausiai kentėjo, bet jei 
kartą pareiškė, jog viskas yra nuostabu, jis tos nuomonės 
ir laikosi, o visa kita atmeta. 

Nauji įvykiai galutinai patvirtino bjaurius Marteno 
principus, išklibino Kandido įsitikinimus ir nuliūdino 
Panglosą. Kartą į jų ūkelį atvyko Paketė su broliu Žirofle. 
Abu jie buvo baisiausiai suvargę. Juodu labai greitai pra- 
valgė gautus tris tūkstančius piastrų, išsiskyrė, vėl susitai- 
kė, vėl susipyko, buvo uždaryti į kalėjimą, pabėgo iš ten, 
ir pagaliau brolis Žirofle tapo turku. Paketė visur vertėsi 
savo amatu, bet jau nieko nebeuždirbdavo. 

— Juk aš gerai numačiau, - tarė Martenas Kandidui, - 
kad jūsų dovanos bus greitai išeikvotos ir kad jie pasidarys 
dar nelaimingesni. Jūs su Kakambu iššvaistėte milijonus 
piastrų ir nesate laimingesni už brolį Žirofle ir Paketę. 

- Oi, oi, - tarė Panglosas Paketei, - ar ne dangus į mūsų 
tarpą atvedė jus, vargšas mano vaike? Ar žinote, kad aš per 
jus netekau galo nosies, vienos akies ir vienos ausies? O 
štai kaip jūs dabar atrodote! Ir koks tasai pasaulis? 

Šis naujas nuotykis dar labiau juos paskatino filo- 
sofuoti. 

Kaimynystėje gyveno labai garsus dervišas, kuris 
buvo laikomas didžiausiu Turkijos filosofu; jie nuėjo pas 
jį pasitarti; Panglosas jam tarė: 

- Mokytojau, mes atėjome jūsų paklausti, kam yra su- 
kurtas toks keistas padaras, kaip žmogus? 

- O kas tau rūpi? - tarė dervišas. - Ar tai tavo reikalas? 

- Bet, dvasiškas tėve, - tarė Kandidas, - juk pasaulyje 
yra baisiai daug blogio. 

- O negi svarbu, - tarė dervišas, - ar pasauly viešpa- 
tauja gėris, ar blogis? Kai karalius siunčia laivą į Egiptą, 
argi jam rūpi, ar pelėms laive gera, ar bloga? 


128 


Kandidas, arba Optimizmas 


— Tai ką reikia daryti? - paklausė Panglosas. 

- Tylėti, - atsakė dervišas. 

— Aš tikėjausi, - tarė Panglosas, - galėsiąs su jumis 
pasikalbėti apie pasekmes ir priežastis, apie geriausią iš 
galimų pasaulių, apie blogio kilmę, apie sielos prigimtį ir 
apie iš anksto nustatytą harmoniją. 

Išgirdęs šiuos žodžius, dervišas prieš pat jo nosį už- 
trenkė duris. 

Kol jie kalbėjosi, pasklido žinia, kad Konstantino- 
polyje pasmaugti du viziriai ir vienas muftis, daugelis jų 
draugų pamauti ant baslių. Dėl šito baisaus įvykio visur 
kilo didelis triukšmas, kuris nenurimo kelias valandas. 
Panglosas, Kandidas ir Martenas, grįždami namo, pa- 
stebėjo senuką, sėdintį prie savo durų apelsinmedžio 
paunksmėje. Panglosas ne tik mėgo pasamprotauti, bet 
ir buvo smalsus; jis paklausė senuką, kaip vadinosi pa- 
smaugtasis muftis. 

- Aš nieko nežinau, - atsakė žmogelis, - niekad ne- 
žinojau nė vieno mufčio ar vizirio vardo. Visiškai nieko 
nežinau apie tą įvykį, apie kurį jūs kalbate; aš manau, 
kad žmonės, kurie kišasi į visuomenės reikalus, kai kada 
žūsta ne savo mirtimi ir kad jie to verti; aš pats niekad 
nesidomiu, kas dedasi Konstantinopoly; man gana, jog 
siunčiu tenai pardavinėti savo sodo vaisius. 

Šiuos žodžius taręs, jis pakvietė svetimšalius užeiti vi- 
dun; dvi jo dukterys ir du sūnūs atnešė jiems kelių rūšių 
naminio šerbeto, kaimako?', pagardinto citrinų cukato- 
mis, apelsinų, citrinų, ananasų, pistacijų. Mokos kavos, 


*! Kaimakas - turkų gaivinantis gėrimas. 

nesumaišytos su prasta Batavijos ir salų kava. Paskui šio 
gerojo musulmono dukterys iškvėpino barzdas Kandi- 
dui, Panglosui ir Martenui. 

— Turbūt jūs valdote didelius žemės plotus? - paklau- 
sė Kandidas turką. 

— Žemelės turiu tik dvidešimt arpanų, — atsakė tur- 
kas, — ir dirbu ją su savo vaikais; darbas apsaugo mus nuo 
trijų didžiųjų blogybių: nuobodulio, ištvirkimo ir neturto. 

Turko žodžiai sužadino Kandidui daug gilių minčių. 
Grįždamas į savo ūkelį, jis pasakė Panglosui ir Martenui: 

— Šito senuko likimas man psirodė geresnis už likimą 
šešių karalių, su kuriais turėjome garbę vakarieniauti. 

- Visų filosofų nuomone, - tarė Panglosas, - didybė 
yra labai pavojinga; juk moabitų karalių Egloną?? nužudė 
Aodas; Absalomas buvo pakartas už plaukų ir perdurtas 
trimis durklais; karalių Nadabą, Jeroboamo sūnų, nužudė 
Baasa; karalių Elą nužudė Zamris, Ochoziją - Jehus, Atali- 
ją - Jojada; karaliai Joakimas, Jechonijas, Sedekijas pateko 
į vergiją. Jūs žinote, kaip žuvo Krezas“, Astiagas, Darijus, 
Sirakūzų Dionisijas, Piras, Persėjas, Hanibalas, Jugurta, 
Ariovistas, Cezaris, Pompėjus, Neronas, Otonas, Vitelijus, 
Domicianas, Anglijos Ričardas II, Eduardas II, Henrikas 
VI, Ričardas III, Marija Stiuart, Karolis I, trys Prancūzijos 
Henrikai, imperatorius Henrikas IV. Jūs žinote... 

- Aš taip pat Žinau, - tarė Kandidas, - kad reikia dar- 
buotis savo sode. 


?2 Eglonas ir kt. - Panglosas čia vardija Biblijos karalius. 
93 Krezas ir kt. - Čia vardijami įvairių šalių ir epochų valdovai, mirę ne 
sava mirtimi. 

- Teisybę sakote, - tarė Panglosas, - nes žmogus į ro- 
jaus sodą buvo įleistas jo dirbti — ut operaretur eum9“; tai 
įrodymas, jog žmogus gimęs ne poilsiui. 

„- Dirbkim ir nesamprotaukim, - tarė Martenas, - tai 
vienintelis būdas padaryti gyvenimą pakenčiamą. 

Visa mažoji draugija persiėmė šiuo pagirtinu nusitei- 
kimu; visi įniko ugdyti savo sugebėjimus. Mažas žemės 
sklypelis davė daug vaisių. Kunigunda iš tikrųjų buvo 
labai negraži, bet išmoko kepti skanius pyragus; Paketė 
siuvinėjo; senelė skalbė baltinius. Net brolis Žirofle pa- 
sidarė naudingas: jis tapo labai geru dailide ir net doru 
žmogumi; ir Panglosas kartkarčiais sakydavo Kandidui: 

— Geriausiame iš galimų pasaulių visi įvykiai nenu- 
trūkstamai susiję: jei už meilę panelei Kunigundai nebū- 
tumėte smarkiais spyriais į užpakalį išvytas iš gražiosios 
pilies, jei nebūtumėte patekęs į inkvizicijos nagus, jei ne- 
būtumėte pėsčias perėjęs Amerikos, jei nebūtumėte špa- 
ga pervėręs barono, jei nebūtumėte praradęs visų puikio- 
sios Eldorado šalies avinų, jūs čia nevalgytumėte citrinos 
cukatų ir pistacijų. 

— Gerai pasakyta, - tarė Kandidas, - bet reikia dar- 
buotis savo sode. 


94 Žodžiai iš Biblijos (Pradžios knyga, II). 

VOLTAIREAS ir jo nuoširdusis 
KANDIDAS 


Neabejotinai 2009-ieji yra Voltaire'o (1694-1778) metai jau vien 
todėl, kad prieš 250 metų gimė viena iš išmintingiausių ir ta- 
lentingiausiai parašytų apysakų Europos literatūroje. Voltaire'o 
nukaltą terminą vartojant, filosofinė apysaka (prancūzų k. le 
conte philosophigue) Kandidas, arba Optimizmas (Candide, ou 
l'optimisme) buvo išleista 1759 metais Ženevoje. Knyga iškart 
buvo uždrausta, bet Prancūzijos politinė cenzūra buvo bejėgė 
prieš šios filosofinės apysakos sėkmę - Kandidą cenzūra tik išpo- 
puliarino. Net mirties bausmės pavojus negelbėjo - spaustuvės 
slapta spausdino ir platino. Politinė cenzūra pirmą kartą istorijo- 
je patyrė tokį triuškinamą pralaimėjimą. 

Kaip gimė ši filosofinė apysaka? Visų pirma ji buvo sumanyta 
kaip filosofinis veikalas, kuriam suteikta literatūros kūrinio forma. 
Įdomu, kad Kandidas yra pripažintas bemaž didžiausiu prancūzų 
ir Europos literatūros šedevru, nors Voltaire'o sukurti personažai 
yra paprasčiausios statiškos filosofinių idėjų iliustracijos. Profesio- 
nalas rašytojas pasakytų, kad tokia apysaka pasmerkta nesėkmei, 
bet Voltaire'as juk tuo ir ypatingas, kad sulaužo visas literatūros 
kūrinio kompozicijos taisykles. Kandidas - filosofinė studija, turin- 
ti literatūrinę fabulą ir visus kitus grožinio kūrinio komponentus. 
Tai tiesiog filosofija, užsimaskavusi literatūra, arba filosofija, užsi- 
dėjusi literatūros kaukę. Pats Kandidas, Panglosas ir Martenas yra 
ne kas kita, o trijų susiduriančių filosofinių koncepcijų įsikūnijimai, 
trys žmogiškos jų reprezentacijos. Jeanas Baudrillard'as yra pasa- 
kęs, kad filosofija niekada nėra tokia įtaigi ir patraukli kaip įgavusi 
literatūrinio pasakojimo ar alegorijos formą. 

Bet net ir statiški personažai, reikalingi Voltaire'ui viso labo 
tik kaip jo idėjų iliustracijos, nesugadina šios genialiai parašytos 
filosofinės apysakos. Ir besikeičiantis Kandidas, ir Kunigunda, ir 

Panglosas, ir tarnaitė Paketė su broliu Žiroflė, ir senatorius Poko- 
kurantė, ir pagrindinis Pangloso oponentas - filosofas manichėjas 
Martenas, ir šeši nelaimingi jauni princai Venecijos karnavale - visi 
yra vienmatės figūros, neturinčios jokių niuansų ar savęs paneigi- 
mo galimybių. Bet kūrinys, kaip minėta, pranoksta bekrauję ir pre- 
tenzingą filosofinę prozą, kokią ne kartą yra mėginę rašyti tikro 
literatūrinio talento stokoję, nors ir ganėtinai išsilavinę autoriai. 

Kodėl? Veikiausiai todėl, kad, būdamas satyrinis kūrinys, Kan- 
didas satyrą, kaip metodą ir stilių, tobulai sutaiko su tragedija ir 
komedija. Tai juokingas ir sykiu liūdnas literatūros šedevras. Juo- 
kas ir liūdesys vienu metu yra kažkas, kas kuria geriausią literatū- 
rą - nuo Shakespeare'o ir Cervanteso iki Čechovo ir Kunderos. Juk 
visi jie - tragiško ir komiško pradų supynimo į vieną egzistencinį 
mazgą bei sulydymo į vieną gyvenimo epizodą meistrai. Kandi- 
das yra nepaprastai linksmas ir juokingas, bet sykiu ir liūdnas, 
netgi tragiškas kūrinys, paliekantis žmoniją be atsakymo į pačius 
skausmingiausius patirties ir egzistencijos klausimus. Tai apysaka, 
atverianti žmogaus sugedimo mastą ir cinizmo anatomiją. Tik jei 
Swifto Guliverio kelionės kulminuoja į atvirą pasakotojo mizantro- 
piją ir neslepiamą pasibjaurėjimą žmonių gimine, Kandidas lieka 
lengvas ir net šviesus. Niekas iki Voltaire'o taip lengvai, stilingai 
bei elegantiškai nevaizdavo kolektyvinio pamišimo, tamsybės, 
religinio fanatizmo, išdavysčių, menkystės, bailumo, kvailumo ir 
racionalumo kaukes dėvinčios beprotybės. 

Kančios ir liūdna patirtis neatsako ir negali atsakyti nė į vie- 
ną Pangloso keliamą teorinį klausimą: nei į priežasties ir pase- 
kmės santykio principo universalaus taikymo prasmingumą, nei 
į teleologiją (akmenys, anot Pangloso, sutverti tam, kad taptų 
Vestfalijos barono Tunder-ten-tronko, Kunigundos tėvo, pilimi, 
kiaulės - tam, kad mes jas suvalgytume, o nosis - tam, kad ne- 
šiotume akinius), nei į iš anksto nustatytą harmoniją (tai aliuzija į 
Gottfriedo Wilhelmo von Leibnizo harmonia predestinata idėją). 
Į tuos klausimus atsisako atsakinėti Konstantinopolio dervišas, 
o Manichėjas Martenas juos tiesiog niekina. Kelionė šiame li- 

teratūros šedevre mus išvaduoja nuo tamsybės, naivumo ir 
prietaro - iš čia ir Kandido auganti bei didėjanti išmintis, ypač 
apsilankius utopinėje Eldorado karalystėje ir po to grįžus į isto- 
rijos, tuštybės ir kančių pasaulį. O į mūsų kančią teorinis protas 
ir filosofija apskritai nereaguoja ir neturi ką pasiūlyti. Išeitis yra 
išmintinga praktika. Seno ir darbštaus Konstantinopolio turko 
žodžiai, kad darbas jį ir jo šeimą apsaugo nuo trijų didžiųjų blo- 
gybių - nuobodulio, ištvirkimo ir neturto, - tampa geriausiu at- 
sakymu Kandidui. Reikia darbuotis savo sode. Kurti savo pasaulį 
arba jį tobulinti čia pat, savyje ir aplink save. 

O labiausiai sukrečianti žinia skaitytojui yra ta, kad filosofai 
nei gali, nei turi siekti padaryti žmoniją laimingą - kiekvienas su- 
sivokia tik patyręs kančių ir atsikratęs prietarų. Protas mūsų nė 
kiek nepriartina prie laimės. Jai pasiekti kur kas svarbesnė yra iš- 
mintinga praktika, patirtis, jautrumas ir susitaikymas su savo bei 
pasaulio netobulumu. Nori paaiškinti pasaulį - pirma pamatyk 
jį ir prisilytėk prie kenčiančios žmonijos. Suriname pamatytas 
kenčiantis juodaodis vergas be rankų ir kojų sugrąžina Kandidą 
ir tarną Kakambo į tikrovę. Keliauk kur tik nori - visur žmonija 
kenčia vienodai ir visur klesti baisus godumas ir nejautrumas. 
Išmintingos praktikos sukūrimas, savo godumo ir aistrų pažabo- 
jimas, darbas, o ne nauja filosofinė koncepcija atsako į klausimą, 
ar pasaulis geras, ar blogas. Savo veikla ir atsakai į tą klausimą. 
Pasaulyje nėra nurodančių ženklų. 

Apysakos pasakotojas akivaizdžiai nesitapatina nei su Leibni- 
zo optimizmo papūga Panglosu, nei su pesimistu Martenu, kaip ir 
visi manichėjai tvirtai tikinčiu, kad gėris ir blogis išvis nepriklauso 
vienas nuo kito ir yra tiesiog dvi realybės. Įdomu, kad manichė- 
jai - senovinės persų aristokrato Manio sukurtos kosmologijos ir 
etikos atstovai - Voltaire'o laikais jau seniai neegzistavo Europoje 
ir buvo veikiau istorijos faktas, bet autorius sąmoningai prikelia šią 
idėją ir ją įkūnija Marteno asmenyje. Jei jau reikia sumušti kaktom 
du klystkelius, Leibnizo krikščioniškosios teodicėjos pamatus ir 
senovinį tikėjimą absoliučiai vienas nuo kito izoliuotais bei nuolat 


135 


nuožmiai kovojančiais gėriu ir blogiu, kaip esminiais būties prin- 
cipais, tai reikia. Du vienmačiai, nors ir neužmirštami, meistriškai 
Voltaire'o sukurti personažai padeda tai pasiekti. 

Eldorado epizodas yra Voltaire'o apšviestos monarchijos uto- 
pija ir sykiu kandi antiutopija - ji pakartoja ne vieną Thomo More'o 
Utopijos niuansą, kartu nutiesdama tiltą ir į Jonathano Swifto Gu- 
liverio keliones. Pakanka prisiminti auksą ir brangakmenius nie- 
kinančius More'o Utopijos gyventojus, kurie Voltaire'o Eldorade 
virsta auksu, kaip purvu, ir brangakmeniais, kaip akmenimis, žai- 
džiančiais vaikais, arba Eldorado karaliaus pagerbimo ceremoniją 
(juk iš tikrųjų klausimas, ar reikia pabučiuoti dulkes, kurias ką tik 
lietė karaliaus pėda, ar pulti ant kelių, nuskamba Guliverio kelio- 
nėse, kai Guliveris kartu su olandų pirkliais apsilanko Japonijos 
imperatoriaus rūmuose) - ši ceremonija yra sąmoninga Voltaire'o 
aliuzija į Swiftą. O ir Eldoradas - tai Voltaire'o „peržaista“ ir filoso- 
fiškai perinterpretuota ispanų konkistadorų legenda apie aukso 
karalystę Pietų Amerikoje. Tik čia nebėra vietos turto ir galios mi- 
tologijai: Eldoradas Kandide virsta apšviestąja monarchija su visais 
Voltaire'o politinio projekto atributais - kiekvienas tampa pats sau 
kunigu, nes ten nėra nei vienuolijos, nei Bažnyčios; organizuotą, 
su politine galia neatsiejamai susipynusį tikėjimą išstumia dėkin- 
gumas Kūrėjui ir tikėjimas pirmuoju postūmiu. 

Turinio požiūriu ši apysaka gimė po 1755 metais Europą su- 
krėtusios Lisabonos katastrofos, kuri iškėlė daug klausimų teolo- 
gams. Jei Lisabonos žemės drebėjimas ir po to praūžusi cunamių 
bei gaisrų grandinė nuniokojo vieną iš gražiausių ir didžiausių ano 
meto Europos miestų, kodėl Visų Šventųjų dieną, lapkričio 1 d., 
žuvo visi besimeldusieji bažnyčiose, bet liko gyvi besismaginę 
ant miesto kalvų įrengtuose viešnamiuose? Kur Dievo malonė? 
Kaip po to galima buvo tikėti Leibnizo optimizmo teorija, skelbu- 
sia, kad gyvename geriausiame iš visų galimų pasaulyje jau vien 
todėl, kad jį sutvėręs ir jame dalyvaujantis Dievas negalėjo blo- 
go linkėti savo kūriniams? Tokie ir panašūs klausimai kilo ne tik 
Voltaire'ui, bet ir jo amžininkams. Sukrėstas Lisabonos žemės dre- 

bėjimo Voltaire'as 1755 metų gruodį parašė Poemą apie Lisabonos 
katastrofą (Poème sur le désastre de Lisbonne), kuri buvo išleista 
1756 metais. Kandidas gimė po beveik ketverių metų. 

„ Voltaire'as sukilo prieš filosofinę optimizmo teoriją - tai buvo 
veikiau užmaskuotas maištas prieš krikščioniškąją optimizmo 
koncepciją. Kaip žinia, Voltaire'as Kandidą parašė kaip literatūrinę 
Leibnizo optimizmo teorijos parodiją. Apysakos herojaus Kandi- 
do filosofijos mokytojas Panglosas Voltaireo paverčiamas tikra 
karikatūra: nesvarbu, kad ir kas įvyktų - ligos epidemija, masinės 
žudynės ar stichinė nelaimė, - Panglosas kaip papūga kartoja, jog 
viskas, kas vyksta, veda tik į gera ir kad mes gyvename geriausia- 
me iš visų galimų pasaulių (Tout est pour le mieux dans le meilleur 
des mondes possibles). Panglosas šitą filosofinį užkalbėjimą karto- 
ja ir Kunigundos tarnaitės Paketės apdovanotas venerine liga, ir 
mušamas bei žeminamas nelaisvėje, ir kariamas Lisabonoje. 

Žinoma, Voltaire'o būta puikaus rašytojo ir bebaimio visuo- 
menės kritiko, bet būkime sąžiningi ir pripažinkime, kad jo filo- 
sofiniai darbai nė iš tolo neprilygo didingai Leibnizo filosofinei 
sistemai. Genialų vokiečių filosofą Voltaire'as išjuokė tikrai be 
reikalo. Bet suprasti jį galima. 

Kad ir kaip būtų, ne iš naivumo ir minties seklumo, o iš išmin- 
ties ir patirties plaukiantis optimizmas visų pirma reiškia tikėjimą, 
kad pasaulis visada yra nepalyginamai daugiau už mus, aplinką 
ir panašius į mus. Mūsų paprasčiausiai galėjo išvis nebūti, tad lai- 
mės ar gyvenimo pilnatvės klausimas yra antrinis. Tai, kad esame 
šiame pasaulyje ir galime svarstyti savo vietą jame, byloja, jog 
mums šis pasaulis yra geriausias iš visų galimų. 

1759 metais gimė unikali knyga - pirmasis grožinės literatūros 
kūrinys Europoje, sumanytas kaip atsakas į apibrėžtą filosofinę 
konstrukciją. Kandidas yra lydinys visko, kas gražiausia literatūro- 
je - stebuklinės pasakos, alegorijos, satyros, komedijos ir trage- 
dijos. Tokie kūriniai gimsta ne tik iš įkvėpto literatūrinio talento, 
bet ir iš didžiulės poleminės aistros, kuri visada yra puikaus sti- 
liaus galimybė. Socialinės kritikos ir visos moderniosios socialinės 

bei politinės minties istorija be Kandido būtų neįsivaizduojama. 
Kaip ir Shakespeare'o tragedijos, Voltaire'o filosofinės apysakos 
atveria politinės galios, autoriteto, vertybės ir valdžios legitimu- 
mo prigimtį geriau nei daugelis teorinių veikalų. O kaip grožinės 
literatūros šedevras Kandidas buvo, yra ir visada bus minimas 
šalia Dante's Dieviškosios komedijos, Thomo More'o Utopijos, 
Shakespeare'o Hamleto ir Makbeto, Cervanteso Don Kichoto, Jo- 
nathano Swifto Guliverio kelionių ir Michailo Bulgakovo Meistro 
ir Margaritos. Tai kūrinys apie savo epochą - tikras jos veidas ir 
paveikslas, iš jų gali studijuoti ir suprasti ne tik politines dramas, 
bet ir žmonių aistras, kančias bei svajones. 

Tokie kūriniai yra anapus laiko destrukcijos būtent todėl, kad 
tobulai atveria savo laiką. Juk išnyksta tik tai, kas stokoja indivi- 
dualybės ir neturi veido. O Kandidas yra unikali knyga, ir tuo gali 
įsitikinti malonūs skaitytojai. 


Leonidas Donskis 

